
HARFA DUHA SVETOGA. 


Kad je anđeo Gabriel u ime Božje navijestio Bl. Djevici Ma- 
riji, da će ona roditi Sina Božjega, rekao je među ostalim ovo: 
»Duh sveti sići će nad tebe, zato će i Dijete, koje će se roditi, 
biti sveto«.1) A to isto rekao je andjeo i sv. Josipu o Mariji: 
»Što je ona začela, od Duha je svetoga«.?) 

Dakle prema riječima sv. evanđelja tijelo je Kristovo djelo 
Duha svetoga. Međutim sv. Crkva u tom tijelu ističe na posebni 
način njegovo presv. Srce i ovako moli u litanijama: »Srce Isu- 
sovo, u krilu Djevice Majke od Duha svetoga načinjeno, smiluj nam 
sel« A zašto Crkva ističe u tijelu Isusovu baš to presv. Srce? 
Evo šta je na to pitanje odgovorio glasoviti mađarski biskup 
Prohaszka (ft 1927). ' 

— Duh sveti, veli on, htio je u krilu Bl. Djevice napraviti 
sebi harfu, na kojoj će bez prestanka izvađati melodije beskraj- 
ne ljubavi Božje prema nama grešnicima. A ta je harfa presv. 
Srce Isusovo. 

Ovo je samo pjesnička usporedba toga biskupa. Mi ćemo se 
ipak malo zadržati kod njegovih riječi, i poslušati dva-tri akor- 
da sa te božanske harfe. Počet ćemo od BI. Djevice Marije. 

Čim je ona začela Sina Božjega, počela je pod njezinim 
srcem svirati ova nebeska harfa. A Gospu je to sviranje toliko 
zanijelo, da je odmah ispjevala onu divnu pjesmu: »Veliča duša 
moja Gospodina, što je milostivo pogledao neznatnu službenicu 
svoju! Odsad će me zvati blaženom svi naraštaji, jer mi Svemo- 
gući učini velike stvari. Sveto je ime njegovo!«3) Ova se pjesma 
i danas pjeva u svim crkvama po cijeloj kugli zemaljskoj i pje- 
vat će se do konca svijeta. 


A kad je Majka Božja u isto vrijeme posjetila i pozdravila 
svoju rođakinju Elizabetu, koja je već šesti mjesec nosila u svo- 
joj utrobi sv. Ivana Krstitelja, Elizabeta je uskliknula: »Čim je 
tvoj pozdrav došao do mojih ušiju, zaigra mi od veselja dijete 
u utrobi«.4) Dakle Ivan je već u majčinoj utrobi zaigrao od ve- 
selja, kad je do njega doprla svirka one harfe Duha svetoga. 

Poslije toga zasvirala je ta harfa u betlhemskoj štalici i nje- 
zin glas je dopro sve do prijestolja Božjeg. Nato je s neba sletje- 
lo »veliko mnoštvo nebeske vojske — to jest anđela — koji su 
hvalili Boga: slava Bogu na visini i na zemlji mir ljudima!«5) — 
Ali ne samo to! Nego je i jedna zvijezda, kad je do nje doprlo 
sviranje te harfe, zaigrala od veselja i odletjela na daleki Istok. 
Tu je svojim sjajem obasjala sveta tri Kralja i dovela ih k ma- 
lom Isusu u Betlhem. 


Na koncu poslušajmo, šta se je dogodilo na Kalvariji, gdje 
su zajedno s Isusom bila razapeta i dva razbojnika. A jedan od 
njih, slušajući riječi raspetoga Isusa, koje su bile pune divnih 
melodija s one harfe, obratio se je svim srcem k Bogu i zavapio 
jsusu: »Sjeti me se Gospodine, kad dođeš u svoje kraljevstvo!« 
A s one je harfe odmah odjeknula melodija, koju dosada nijedan 
čovjek nije čuo: »Zaista kažem ti, danas ćeš biti sa mnom u 
raju!«68) 

I odonda pa dodanas nije umuknula ta božanska harfa i 
neće umuknuti do konca svijeta. Jer njezina svirka o ljubavi Srca 
Isusova prema nama, odjekuje sa svakog križa, iz svake Hosti- 
je, u svakoj ispovjedaonici i krstionici. A pisac ovih redaka mo- 
li Duha svetoga, da odjekne i na svakoj stranici ove knjige! 

Naravno, sve ovo što smo rekli o harfi Duha svetoga, samo 
je pjesnička usporedba biskupa Prohaszke. Međutim nikakva 
usporedba, bila ne znam kako duhovita, ne može nam dočarati 
neshvatljivu ljubav Srca Isusova prema nama jer »ljubav Kristo- 
va nadilazi svaku spoznaju«7) kako veli Duh sveti po apostolu 
Pavlu. Stoga odazovimo se pozivu sv. Ivana apostola, koji nam 
dovikuje: »Ljubimo Boga, jer On je nas prvi ljubio!«8) 





JAO VAMA LICEMJERI! 


Gospodin Bog oštro osuđuje grijeh licumjerstva. Tako na- 
primjer veli u knjizi Izaije proroka: »Na Sionu strepe grešnici 
i strah spopada licumjere!«!) Dakle njih posebno ističe među 
svim grešnicima. : 

A naš božanski Spasitelj dovikuje farizejima: »Jao vama li- 
cvumjeri! Vi ste slični okrečenim grobovima, što su izvana lijepi, 
a unutra su puni mrtvačkih kostiju i truleži. Tako i vi, izvana 
se pokazujete ljudima kao pravednici, a iznutra ste puni licu- 
mjerja i bezakonja!«?) A onu riječ: Jao vama licumjeri! opetu- 
je osamputa u toj propovijedi. 

Stoga mi moramo znati, u čem stoji taj grijeh, što ga Sin 
Božji tako oštro osuđuje i koji Mu se toliko gadi. Na ovo će 
nam pitanje najbolje odgovoriti nekoliko primjera. Pogledajmo 
najprije te farizeje. 

Mnogi su od njih činili velike nepravde u svom narodu. Za- 
to im Spasitelj u spomenutoj propovijedi dovikuje: »Jao vama 
licumjeri, koji žderete kuće udovičke!s3) Dakle oni su pljačkali 
ne samo bogataše, nego i siromašne udovice. 


Pa ipak su se pred narodom ponašali kao najbolji lju- 
di, samo. da prikriju te svoje nepravde. Tako naprimjer pobožno 
su obavljali propisane molitve. Ali su se najradije molili po jav- 
nim putovima i raskršćima, samo da ih ljudi vide. Zato nas opo- 
minje Spasitelj: »Kad molite — veli On — nemojte biti kao licu- 
mjeri, koji se vole moliti po raskršćima, da ih ljudi vide«.) 


Nadalje oni su išli revno u hram, i do najmanjih sitnica vršili 
sve, što im je dragi Bog po svome sluzi Mojsiji naredio. Tako 

naprimjer bilo je propisano, da svaki Izraelac mora dati u hram 
desetinu od svih svojih prihoda, od žita i ulja, vina i smokava. 

Ali farizejima nije to bilo dosta, nego su u svojoj tobožnjoj 
revnosti za Božju kuću davali desetinu i od mnogih trava, koje 
nemaju nikakve vrijednosti, jer rastu u svakoj šumi. Zato im 
Spasitelj dovikuje: »Jao vama farizeji, licumjeri! Vi dajete dese- 
tinu od metvice, kopra i kima, a zanemarujete ono, što je naj- 
važnije u Zakonu, pravednost, milosrđe i vjernost!«5) 

A sada pogledajmo još jednog velikog licumjera, a to je 
apostol Juda. Njemu je bilo povjereno, da čuva kod sebe novac, 
što su ga dobri ljudi davali apostolima i Spasitelju za njihovo 
uzdržavanje. Ali Juda je bio tat i krao taj novac. A da pokrije 
te svoje krađe, on se je izvana pokazivao kao najbolji čovjek i 
natjecao se s drugim apostolima u ljubavi prema Isusu. Vrlo 
je pozorno slušao njegove propovijedi i veoma pobožno sklapao 
ruke, kad je došlo vrijeme molitve. Stoga ostali apostoli nijesu 
ni slutili, tko i šta je taj Juda. A da ih još bolje zavara, on je 
posebnu brigu i samilost pokazivao prema siromasima. Evo šta 
o tom veli sv. evanđelje: 

— Šest dana prije vazma dođe Isus u Betaniju, gdje je sta- 
novao Lazar, kojeg je Isus uskrisio od mrtvih. Tu su mu prire- 
dili večeru. A Marija — Lazarova sestra — uze litru dragocjene 
nardove pomasti, te pomaza noge Isusove. Tada reče jedan od 
njegovih učenika, Juda Iskariotski: »Zašto se ova pomast nije 
prodala za trista denara, i to dalo siromasima!« A ovo nije re- 
kao, što bi mu bilo stalo do siromaha, nego jer je bio lopov, 
koji je držao novčarku i krao, što se je u nju stavljalo.s) 

Iz ovih primjera o farizejima i Judi možemo lako upoznati, 
u čem stoji grijeh licumjerstva. Naime taj je grijeh jedna velika 
laž pred Bogom i pred ljudima, Jer licumjeri — kako smo vidjeli 
— ne lažu samo jezikom, nego lažu svim svojim djelima i cijelim 
životom. Stoga je ovaj grijeh toliko odvratan dragom Bogu, jer 
iBog je vječna Istina i gadi Mu se svaka laž. 

Zato nas opominje Spasitelj u sv. evanđelju: »Čuvajte se 
kvasca farizejskoga!«7) Stoga ispitajmo svoju savjest, ima li možda 
i u našem srcu koje zrno toga opasnog kvasa? I nastojmo svim 
silama, da naše molitve i druga dobra djela budu daleko od sva- 
kog pretvaranja. Onda će nas ljubiti Otac nebeski, jer veli sv. 
Pismo: »Blažen onaj, u čijem srcu nema pretvaranja!«s) 

NOVCEM KUPLJENI PRIJATELJI! 


Sigurno će mnogi od nas, kad pročita gornji naslov, odmah 
uzviknuti: »Pa kakvi su to prijatelji, koji se dadu za novac. ku- 
piti! Fućkam ja na takove prijatelje i ne trebaju mi!« Pa ipak 
poslušajmo što veli, nitko drugi nego sam Sin Božji: »Ja vam 
kažem, stecite sebi prijatelje lažnim bogatstvom, da vas kad 
umrete, prime u vječne stanove!«!) A koji su to prijatelji, što 
ih možemo novcem kupiti i koji nas mogu dovesti u život vječni 
na nebu? Na ovo će nam pitanje najbolje odgovoriti jedna zgo- 
da, koju čitamo u Djelima apostolskim. : 

U gradu Jopi, koji se danas zove Jafa, živjela jedna žena 
imenom Tabita. Bila je svima građanima dobro poznata radi 
svoga kreposnog života, osobito radi milostinje, koju je dijelila 
svima potrebnima, štono se kaže šakom i kapom. Na koncu se 
razboli i umre. Prijateljice ju odmah obukoše i položiše na odar. 

Sutradan dođe u taj grad sv. Petar apostol, koji je kao i 
drugi apostoli išao od grada do grada propovijedajući sv. ovan 
đelje prema nalogu našeg božanskog Spasitelja, koji je. rekao 
svojim apostolima: »Idite po cijelom svijetu i propovijedajte 
evanđelje svim ljudimal«?) Kad je Petar došao u Jopu, ljudi mu 
odmah rekoše za pokojnu Tabitu, da je bila veoma kreposna žena 
i odvedoše ga u kuću, gdje je ona ležala mrtva. 

Sada se oko sv. Petra i mrive Tabite skupiše mnoge siro- 
mašne udovice i prosjaci, pa počeše sa suzom u očima pokazi. 
vati apostolu razne haljine, košulje, marame, kapute itd. što ih 
je pokojna Tabita njima darovala. Petra ganuše ove sirotinjske 
suze do dna duše i on — naravno po Božjem nadahnuću — za- 
moli sve prisutne, da izađu napolje. 


9 


Kad je ostao sam, klekne kraj mrtve Tabite i pomoli se 
Bogu. Zatim joj vikne: »Tabita ustani! A ona otvori oči i sje- 
de«?) Onda Petar zovne u sobu i druge, pa im pokaže Tabitu 
živu. 

* o ok 

Jednog će dana i svaki od nas, poput Tabite, ležati mrtav 
na odru, a duša će nam stajati pred vječnim Sudcem. Pa koliko 
će prijatelja doći, da obađu tvoje mrtvo tijelo i budu ti na spro- 
vodu? Toga ne znamo! Ali to i nije važno, jer mrtvo tijelo niti 
šta vidi, niti čuje i ne osjeća. 

Ipak jedno znamo posve sigurno, a to je ovo! Da će se 
anđeli čuvari sviju onih, kojima si za života dobro činio i po- 
magao im u njihovim potrebama duševnim i tjelesnim, pojaviti 
na sudu Božjem. I pokazat će Ocu nebeskom svaku paru, svaki 
zalogaj kruha, svaki komad odjeće, što si iz ljubavi prema Nje- 
mu darovao svojim bližnjima ovdje na zemlji. Pokazat će mu i 
svaku utješnu riječ, koju si im rekao, i sve suze, koje si im svo- 
jom ljubavlju osušio. Da će zaista biti tako, uči nas sam Duh 
sveti, koji veli u knjizi Otkrivenja: »Blago onima, koji umiru u 
Gospodinu, jer ih prate njihova djela!«4) 


A šta će nato Gospodin Bog? Njega su ganule suze siroma- 
ba oko mrtve Tabite, pa će ga sigurno ganuti i suze sviju onih, 
kojima si za života dobro činio. Zato će ti biti milostiv Sudac 
prema riječima Sina njegova: »Blago milosrdnima, jer će oni mi- 
losrđe postići!«5) On je mrtvoj Tabiti, radi njezine ljubavi pre- 
ma ljudima, osobito siromasima, povratio tjelesni život, koji u 
svakom slučaju prolazi. A tebi će darovati život vječni na nebe- 
sima, jer evo šta kaže Isus Krist, naš božanski Pastir: »Moje 
ovce slušaju moj glas i ja im dajem život vječni«#) 


Eto dakle, koji su to prijatelji, što ih možemo kupiti svo- 
Jim novcem i ljubavlju. Oni će nam na Božjem sudu priskočiti 
u pomoć i dovesti u život vječni. 

Stoga nastojmo, da svojom ljubavlju kupimo što više tako- 
vih prijatelja. Onda nećemo na sudu Božjem stajati sami, nego 
će nas okružiti najbolji i Ocu nebeskom najmiliji advokati. Zato 
odazovimo se glasu Duha svetoga, koji nam dovikuje po svome 


sluzi Sirahu:. »Pomozi siromahu i nemoj: ga otpustiti praznih 
ruku!«7) 

IZMEĐU DVIJE SVIJEĆE. 


Svaka je upaljena svijeća slika Gospodina Boga jer ia. 
je svjetlost — veli sv. Pismo — i nikakve tame nema u njemu«. 
A Sin Božji veli u sv. evanđelju: »Ja sam svjetlost svijeta. Tko 
ide za mnom, ne tumara u tminama«.?) Zato se Crkva kod sv. 
mise i u ostalim obredima služi svijećama. 


Mi ćemo sada baciti jedan pogled samo na dvije značajne 
svijeće, između kojih se odigrava život svakog kršćanina ovdje 
na zemlji, a to su krstna i smrtna svijeća. Pogledajmo najprije 
onu prvu. 


U životopisu sv. Leonide mučenika (t oko 115) čitamo ovo. 
Njegov sin bio je slavni crkveni pisac Origen. I kad je i .. 
bio djetešce, Leonida je čestoputa kleknuo kraj njegove kolijev- 
ke i s velikom pobožnošću ljubio ga u prsa. A kad su ga rođaci 
i prijatelji upitali, zašto to čini, on im je odgovorio: 

— Zar nijeste čitali, šta veli u ime Božje sv. Pavao apostol 
o sebi i svim kršćanima: »Mi smo hram Boga živoga«) Jer u 
sv, sakramentu krsta čisti nas Bog od istočnoga grijeha i dolazi 
u našu dušu, da u njoj prebiva kao u svome hramu. Eto zato 
ja ljubim svoga sinčića! Tim hoću da poljubim samog Oca ne- 
beskog, koji prebiva u njegovu srcu. 


Ovim riječima sv. Leonide ne treba ništa nadodavati, jer tako 
nas uči sveta vjera. — Dakle i mi smo kod krštenja postali pasi 
ili, kako mi danas kažemo, crkva Boga živoga. A u svakoj crkvi 
gori uvijek svjetlo pred Isusom u presv. Oltarskom sakramentu. 
Zato nam je svećenik kod krštenja dao u .ruke upaljenu svi- 
jeću i pritom u ime sv. Crkve rekao: »Primi upaljenu svijeću 1 

vrši Božje zapovijedi da možeš, kada Gospodin dođe na svadbu, 
poći mu u susret sa svima svetima«. 

Svećenik je odmah iza krštenja ugasio tu svijeću. Ali otaj- 
stvo, što se je odigralo u sjaju te svijeće, ne može se više nikad 
i ničim utrnuti, jer Bog je tada našu dušu obilježio neizbrisivim 
znakom svoje djece, za koju veli Duh sveti da »Nijesu rođeni 
ni od krvi, ni od tjelesne požude, ni od ljudske volje, nego od 
Boga«.4) Stoga je krstna svijeća, premda je davno ugašena, po- 
stala temeljni i međašni kamen našeg vrhunaravnog kršćanskog 
života. I 

I još će jedna svijeća biti međašni kamen naše sudbine ovdje 
na zemlji. Naime doći će čas, i možda je vrlo blizu, kad će se 
naša duša osloboditi ovog smrtnog tijela, da poleti u naručaj 
Oca nebeskog. I tada će nam naši mili i dragi upaliti smrtnu 
svijeću, kao znak i nadu, da će nam duša za koji čas uroniti u 
svjetlost nebesku, kojoj neće biti kraja. 

Između ove dvije svijeće — krstne i smrtne — odigrava se 
ivoja životna borba na putu zemaljskom. Pa kako izgleda taj 
tvoj put? Je li posut ružama ili možda trnjem? Je li sunčan ili 
oblačan? Je li širok ili uzak? To zna jedino dragi Bog i ti! Ali 
kakogod izgledao tvoj zemaljski put, jedno moraš uvijek imati 
na pameti, ako želiš doći u život vječni. Evo šta! 

U životopisu sv. Ignacija mučenika čitamo ovo. Njega je 
rimski car Trajan osudio na smrt (+107) radi vjere u Isusa Krista. 
Prije toga car ga je dugo preslušavao i prvo mu je pitanje bilo, 
kako se zove? A Ignacije mu je odgovorio: 

— Zovem se Bogonoša. 

— Kako kako! začudi se Trajan. Pa tebi je ime Ignacije. 

— Jest, tako me zovu. Ali moje pravo ime je Bogonoša, jer 
ja sam kod sv. krštenja primio Boga u svoju dušu, pa ga i da. 
nas nosim i nosit ću ga do zadnjega daha! 

Nastojmo i mi, da budemo uvijek Bogonoše i da nikad ko- 
jim teškim grijehom ne otjeramo iz svoje duše Boga, koji nas 
je u sjaju krstne svijeće »pozvao iz tame u svoje divno svjetlo« 
kako veli Duh sveti.5) 


Onda će i Otac nebeski nositi tebe na rukama kao svoje 
dijete kroz sve bure i oluje ove suzne Doline i sretno te dovesti 
do one druge međe tvoga života ovdje na zemlji, do smrtne svi- 
jeće. I ta će se svijeća iza tvoje smrti ugasiti. Ali neće se nikad 

ugasiti ona vječna svjetlost, koja te čeka na nebesima, jer veli 
Duh .sveti da ondje »neće više biti noći i neće trebati svjetla 
sunčanog, jer će ih rasvijetliti Gospodin Bog, i oni će kraljevati 
u vijeke vjekova!«6) 

SAMO JEDAN UBOD! 


Liječnici upotrebljavaju često puta vrlo jednostavne metode, 
da ustanove zdravstveno stanje kojeg čovjeka. Kojiput je dosta 
mali ubod kakvom iglom ili blagi udarac na stanovitom dijelu 
tijela i već su utvrdili, je li mu onaj organ zdrav ili bolestan. 
— Nešto slično rade i sveci Božji, da ustanove koliko se kre- 
posti nalazi u duši ovog ili onog čovjeka. Evo na primjer šta 
čitamo u životopisu sv. Filipa Nerija, koji je proveo svoj život 
u Rimu, gdje je i.umro god. 1595. 

U njegovo vrijeme živjela u jednom rimskom samostanu ne- 
ka redovnica, koju su ljudi — ne znamo zašto — smatrali pra- 
vom sveticom. Dapače kolao je u Rimu glas, da ona otkriva taj- 
ne ljudskih srdaca i proriče budućnost. A šaputalo se i o čude- 
sima, što ih ona čini. Zato su mnogi vjernici dolazili k njoj, da 
se preporuče u njezine molitve i pitaju za savjet u svojim po- 
teškoćama, ili da im dadne za uspomenu koju sličicu sa svojim 
potpisom. 


Glas o toj redovnici dopro je i do sv. Oca Pape. Stoga on 


jednog dana pozove k sebi Filipa i pošalje ga u taj samostan, 
da izvidi je li istina, što se govori o krepostima i svetosti ove 
redovnice. Svetac posluša i odmah ode k njoj. Ali se iza krat- 
kog vremena vrati k Papi i reče mu: 

— Sveti Oče! Nema govora o kakvoj svetosti kod te redov- 
nice. 

— A kako si to mogao tako brzo ustanoviti! začudi se Papa. 

— Evo kako, odgovori Filip. Vama je dobro poznato, da bez 
iskrene i prave poniznosti nema govora o svetosti, jer veli Duh 
sveti: »Bog se oholima protivi, a poniznima daje milost«.1) Stoga 

može čovjek izgledati pred ljudima ne znam kako pobožan, kre- 
postan i svet, ali ako nije ponizan, sva je ta njegova svetost is- 
prazna i varava. Zato sam ja stavio na kušnju samo njezinu po- 
niznost i pronašao; da nije ponizna, nego baš obratno, da se je 
uzoholila radi časti, koju uživa pred narodom. — A sada evo ka- 
ko je to svetac izveo. 

Poznata je stvar, da su naše redovnice vrlo uslužne prema 
svim ljudima, osobito prema svećenicima. Pa kad ih zamolite za 
kakvu uslugu, upravo se otimaju, koja će to učiniti. To je dobro 
poznato piscu ovih redaka, jer je kroz cijeli život bio u kontaktu 
s našim redovnicama. A to je još bolje znao sv. Filip, pa evo 
šta je pokušao s tom redovnicom. 

Kad je ona došla k njemu u samostansku primaonu, mislila 
je da će ju i taj glasoviti rimski svećenik pitati za savjet u svo- 
jim duševnim poteškoćama, i diviti se njezinim mudrim odgovo- 
rima kao i ostali vjernici. Ali Filip je mjesto svega toga napravio 
jedan mali ubod, da iskuša njezinu poniznost, pa joj reče: 

— Pogledajte časna sestro, negdje sam uprljao kaput idući 
ovamo u samostan. Pa vas lijepo molim, da ga malo očistite... 
»Svetica« je ostala razočarana i odmah mu dosta drsko odbru- 
sila: 

— Velečasni ja nemam vremena za to. Vidjeli ste u samo- 
stanskom dvorištu, koliko ljudi čeka, da sa mnom progovore bar 
nekoliko riječi. U ostalom ja nisam došla u samostan, da čistim 
kapute svećenicima, nego da se molim Bogu i svojim savjetima 
pomažem vjernicima. 

Svetac je odmah vidio, koliko je sati, naime da se je ona 
uzoholila radi svoje popularnosti među ljudima. Stoga se je iza 
nekoliko ljubaznih riječi oprostio od nje i javio sv. Ocu, da ne- 
ma govora o svetosti ove redovnice. 

Iz ovoga vidimo, šta misli o poniznosti sv. Filip Neri. A to 
isto misle i svi ostali sveci Božji, pa u jedan glas vele, da u nebo 
vodi samo jedan put, a to je put iskrene i duboke poniznosti. A 


tko ih je tome naučio? Tko drugi nego naš božanski Spasitelj, 


koji nam dovikuje u sv. evanđelju: »Učite se od mene, jer. sam 
krotak i ponizan srcem!«?) 

ISTINA O NAPASTIMA! 


Ako čovjek zaviri samo malo u svoju nutrinu i pogleda oko 
sebe, šta rade drugi ljudi, odmah će opaziti, da u srcu svakog 
čovjeka vlada nekakav nesklad i razdor. Koliko puta svi mi jasno 
vidimo, da se moramo čuvati proždrlosti, pijanstva, bludnosti, 
svađe i drugih opačina, jer će nas odvući u propast, i stvaramo 
najbolje odluke. Ali nešto se u nama buni protiv toga, i razne 
napasti vuku nas na posve drugu stranu. O tom neskladu u ljud- 
skom srcu govori i Duh sveti, koji veli po apostolu Pavlu: »Ti- 
jelo želi protiv duha, a duh protiv tijela. Ovo se protivi jedno 
drugome«.!) 

Ova je stvar svakom čovjeku tako dobro poznata, da o tome 
ne treba više ni jedne riječi trošiti. Ali možda nije svima pozna- 
to, da je ovaj nesklad između tijela i duha vladao i u srcu naj- 
većih svetaca Božjih. Uzmimo na primjer sv. Benedikta, koji je 
osnovao prve redovnike na kršćanskom zapadu i po njima donio 
kulturu evropskim narodima. Umro je godine 543. — On se je 
od svoje mladosti brižno čuvao svakog grijeha i živio poput 
anđela u ljudskom tijelu. Pa ipak evo šta čitamo u njegovu 
životopisu. 

Njega su redovnici višeputa zatekli u šumi, kako bos hoda 
po trnju. Kad su ga pitali, zašto to čini, on je šutio. Ali na nji- 
hovo navaljivanje ipak je na koncu priznao, da su ga griješne 
misli i želje tako zaokupile, te već nije znao, kako bi se od njih 
obranio. Stoga je odletio bos u šumu i počeo hodati po trnju, 
da mu ubodi toga trnja izbiju iz glave one griješne misli i želje. 
— Dakle i taj anđeo u ljudskom tijelu morao je izdržati velike 
napasti. 

“ Slične stvari čitamo i'o drugim: svecima“ Božjim; o“sv: Jero- 
nimu, sv. Franji Asiškom, sv. Saleziju i mnogim drugima.'A evo 
šta sAm o sebi kaže onaj veliki apostol Isusov: sv, Pavao: »Ja 
znam da dobro ne stanuje u mom tijelu. Radujem se Božjem 
zakonu, ali vidim drugi zakon u svojim udovima, koji se opire 
zakonu mojega uma«.?) Dakle i ovaj stup Kristove Crkve osjećao 
je u sebi nesklad između tijela i duha, pa se je morao boriti s 
raznim napastima. 

A sada poslušajmo, kakav je zaključak napravio sv. Augustin 
iz svega ovoga, što smo rekli. On je do svoje 35. godine bio ve- 
liki grešnik. Ali kad je čitao o tim napastima svetaca Božjih, 
sjeo je i napisao one glasovite riječi: »Potuerunt hi et hae, cur 
non tu Augustinel« A to u hrvatskom prevodu glasi: »Ako su 
oni mogli, zašto ne bi mogao i ti Augustine!« Jer i oni su bili 
ljudi od tijela i krvi kao i ti! I oni su morali izdržati iste napasti 
kao i ti, a možda i veće! Pa ako su oni uz pomoć Božju ostali 
pobjednici u toj borbi sa svojim tijelom i đavlom paklenim, 
zašto ne bi mogao i ti! Zato je odmah počeo borbu i od velikog 
grešnika postade veliki svetac Božji. — Ugledajmo se i mi u sv. 
Augustina i ostale svece Božje, pa pođimo bar izdaleka za nji- 
hovim primjerom. 

Na koncu poslušajmo, šta kaže sv. Vinko Paulski o napasti- 
ma. Žestoki vjetrovi — veli on — savijaju i mlate stablo na sve 
strane. Ali baš to mu učvršćuje korijen i stablo postaje sve otpor- 
nije i otpornije! Isto tako i borba s raznim napastima učvršćuje 
našu dušu u svim krepostima. 


— Ili uzmimo vodu, nastavlja sv. Vinko. Ako voda uvijek 
miruje, postat će od nje bara ili mlaka puna žabokrečine. A da 
se to ne dogodi i našoj duši, potrebno je da ju napasti od vre- 
mena do vremena zavitlaju i promiješaju. — Osim toga napasti 
nas upravo gone k dragom Bogu. Evo kako! Mi jasno vidimo, 
da se svojim silama ne možemo oduprijeti raznim napastima. 
Stoga u toj borbi s vragom paklenim sklapamo ruke i molimo 
Oca nebeskog, da nam priteče u pomoć. I tako nas napasti gone 
k Bogu. 

Zato Isus dovikuje svojim apostolima i svima nama: »Bdij- 
te i molite se, da ne padnete u napast! Jer duh je spreman, 
ali tijelo je slabo«.3) Odazovimo se ovom pozivu našeg božanskog 
Spasitelja, pa nam i najteže napasti neće biti na propast nego 

na spasenje, jer evo šta veli Duh sveti: »Blago čovjeku, koji 
pretrpi napast, jer pošto je prokušan, primit će vijenac života, 
što ga je Bog obećao onima, koji ga ljube«.“) 





VOJSKA NEBESKA. 


Slavni grčki filozof Aristotel živio je 300 godina prije Krista 
i nije ništa znao za sv. Pismo i Božju objavu. Pa ipak je, gleda- 
jući prirodu oko sebe i zvijezde na svodu nebeskom, sa sigur- 
nošću upoznao, da mora biti Bog Stvoritelj. Evo po prilici šta 
on o tom veli u svojoj knjizi »Djalozi«. > 

Jeste li ikada gledali — pita Aristotel čitatelje — kako se 
jedna vojska formira i sprema za boj? Sve se to odvija po pla- 
nu! Najprije stupaju konjanici, i to u svinutim redovima, da ih 
neprijatelj ne bi opkolio. Za njima u stalnim razmacima tutnje 
nizovi bornih kola. Onda dolaze čete pješaka s raznim vrstama 
oružja, na desnom krilu strijelci, na lijevom kopljanici, u sre- 
dini praćari. A u svakoj se jedinici ističe po jedan uvježbani slon, 
sav u željezu, noseći na sebi oklopni toranj, u kojem se nalaze 
najbolji strijelci... I tako dalje. 

Sada Aristotel ovako umuje, i to posve ispravno, ne bojeći 
se ništa da će pogriješiti. Kad čovjek gleda ovaj savršeni. red 
— veli on — po kojem se ta vojska razvija u bojnu liniju i kre- 
će naprijed, prisiljen je da napravi ovaj zaključak: negdje u toj 
vojsci mora biti jedan zapovjednik, po čijem se planu i koman- 
di uređuje ta vojska. On mora tu biti, makar ga ja u toj bojnoj 
vrevi ne vidim. Jer ovaj savršeni red ne može se ni zamisliti bez 
jednog komandanta! — — — Sada Aristotel uspoređuje zvjezda- 
no nebo s takovom vojskom i željeznom logikom dolazi do Boga 
Stvoritelja. Evo te logike! 

Sv. Pismo naziva često puta zvijezde, radi njihova velikog 
broja »vojskom nebeskom«. Tako na primjer veli prorok David: 
»Nebesa su utvrđena Gospodnjom riječi i dahom njegovih usta 

stvorena je sva vojska njihova«.1) A mi znademo kao i Aristotel, 
jer to gledamo na svoje oči, da se ta »vojska« razvija i kreće u 
najsavršenijem redu. 


Tako na primjer ni jedna od tih zvijezda nije nikada na 
svom putu ni za jednu sekundu uranila ili zakasnila, nego uvijek 
izlazi i zapada u posve određeno vrijeme. To je tako sigurno, 
da možemo na sekundu izračunati vrijeme, kad će biti pomrčina 
sunca ili mjeseca iza 100 — 200 — 500 — 1000 i više godina. 


Ali ta »vojska nebeska« ne samo da se kreće najsavršenijom 
točnošću, nego je i raspoređena u svemiru po nekom čudesnom 
planu. Pogledajmo samo jedan mali potez toga plana, što su nam 
ga otkrili astronomi u novije doba. Planeti našeg sunčanom su- 
stava ovako su udaljeni od sunca: 


Merkur _. . 4.44... 4 X 15 milijina km 
VENETA' s «e bo o e a BO As, 7 x 15 o: km 
Zemlja . . 4.4444... 10 X 15 ja km 
MAS, goa esa ate doji Ta“ Ho a, km 
Ceresi “< ota o ie 28 XS A km 
šupiter i aan a 132 XP09 « km 
Satu Ve M A. SLOB 15 55 km 
raniji e POLO o e s o VISA eHII k. km 


Već iz ovog se vidi veliki red, koji vlada među planetima na- 
šeg sunčanog sustava, jer se broj od 15 milijuna stalno opetuje. 
Ali nije to sve! Ako se zadubimo u prve brojeve gornjih stavaka: 
4—7—10—16—28—52—100—196, otkrit ćemo čudesnu harmoniju 
među njima. Evo te harmonije: 


4 = 4+ (0 x 3) 28 = 4 + (8 x 3) 
7=4+ (1x3) 52 = 4 + (16 xX 3) 
10 = 4 + (2 x 3) 100 = 4 + (32 xX 3) 
16=4+ (4x3) 196 = 4 + (64 x 3) 


Kad čovjek gleda ove brojeve, ostaje zadivljen njihovom sa- 
vršenom harmonijom. Međutim ovo je samo jedna sitnica u ču- 
desnom redu »nebeske vojske«. Aristotel nije znao za ove brojeve, 
pa ipak je sa sigurnošću ovako zaključio: svaka vojska ovdje 
na zemlji, bila ne znam kako velika, prava je igračka prema onoj 

vojsci nebeskih tijela. Pa ako se red u ovoj igrački ne može za- 
misliti bez jednog mudrog zapovjednika, onda pogotovo mora 
biti jedan premudri i svesilni zapovjednik, po čijem se planu 
i komandi u najsavršenijem redu kreće bezbrojna vojska zvi- 
dal On mora biti, makar ga ja ne vidim. A to je Gospodin 
Og. 

Stoga nam dovikuju Izaija prorok: »Dignite oči prema nebu 
i gledajte, tko je to stvorio. On je onaj, koji izvodi na broj voj- 
sku njihovu!«?) A na drugom mjestu veli sam Bog po istom pro- 
roku: »Ja sam razapeo nebo i dao zapovijed vojsci njegovoj!«3) 


(Već tiskano u »Glasniku Srca Is« god. 1964). 

NEBO MORAMO OSVOJITI! 


U sv. Pismu staroga Zavjeta nebo se često puta naziva ša- 
torom Gospodnjim. Tako na primjer prorok David u svojim psal- 
mima ovako uzdiše: »Kako su mili tvoji šatori, Gospodine nad 
vojskama! Moja duša čezne za dvorima Gospodnjim!«i) Ali Sin 
Božji uči nas, da nije dosta samo uzdisati za tim Šatorom, gdje 
ćemo u zagrljaju Oca nebeskog naći svoju potpunu i vječnu sre- 
ću, nego da moramo nebo na silu osvojiti! A da nam taj Isusov 
nauk bude jasniji i da nam se duboko usadi u srce, mi ćemo 
najprije uzeti jednu usporedbu. 


Godine 1015. iza Kristova rođenja navališe ratnici Vikinzi na 
irski otok, da ga osvoje. A da navala što bolje uspije, obećano 
je onom vojniku, koji prvi svojom rukom dotakne irsku obalu, 
da će postati grof od Ulstera. Kad je to čuo jedan obični vojnik, 
imenom O'Neil, čvrsto je odlučio, da će on to učiniti, pa makar 
imorao ne znam što pretrpjeti! 


I zaista, kad je počeo općeniti juriš, on bijesno potjera svoj 
čamac prema irskom otoku. I stalno je bio na čelu flote, prem- 
da je oko njega sipala prava kiša strjelica... Ali u zadnji čas, 
kad je već bio posve blizu cilja, najednom opazi, da ga je netko 
pretekao! 


Pa šta radi O'Neil? On nije oklijevao ni jednog časa, nego 
brzo položi jednu ruku na veslo, a drugom dohvati sjekiru, te 
snažnim udarcem odsiječe svoju ruku, pa ju brzo baci na obalu. 
Tako je njegova ruka prva dotakla Irsku! I on se iza nekoliko 
časaka popne na otok kao grof od Ulstera. Zato se i danas u 
grbu tih grofova, među ostalim, nalazi i slika krvave ruke. 


22 


Ova nam zgoda pokazuje, šta sve ljudi podnose i trpe, kakvu 
silu sebi nanose, da se dočepaju zemaljske slave ili zemaljskih 
mbara! A sličnih primjera puna je povijest i cijeli život oko 
nas! 

A sada poslušajmo, šta veli Sin Božji u sv. evanđelju: »Ne- 
mojte misliti, da sam došao donijeti mir na zemlju. Nijesam 
došao, da donesem mir, nego mač!«?) A na drugom mjestu veli: 
»Ako te tvoja ruka ili noga navodi na grijeh, odsijeci je i baci 
od sebe! Jer bolje ti je hromu i kljastu ući u život — vječni! — 
nego da budeš sa dvije ruke ili dvije noge bačen u vječni oganj!... 
Ako te i tvoje oko navodi na grijeh, iščupaj ga i baci od sebe! 
Jer bolje ti je s jednim okom ući u život, nego da budeš s oba 
oka bačen u ognjeni pakao!«3) 


Ove Isusove riječi izgledaju nam čudnovate, da ne kažemo, 
okrutne! Ali to je samo na prvi pogled. Jer Spasitelj ne traži 
od nas, da iščupamo oko iz glave ili da odsiječemo svoju ruku 
kao O'Neil. Bože sačuvaj! Nego evo šta On traži. 

Ako ti je kakvo stvorenje, recimo koja osoba mila i draga 
kao oko u glavi, ali te navodi na grijeh i vuče u vječnu propast, 
moraš uzeti u ruke onaj mač Isusov i s tom osobom temeljito 
prekinuti, makar te to boljelo kao da vadiš oko iz glave jer »bo- 
lje ti je s jednim okom ući u život, nego da budeš s oba oka ba- 
čen u ognjeni pakao!« 


Ili uzmimo drugi slučaj. Recimo jedna ti je osoba potrebna 
u životu kao desna ruka. Ali ako te smeta na tvom putu u život 
vječni, moraš opet uzeti u ruke onaj mač Isusov i odreći se te 
osobe, makar te to boljelo, kao da ti sijeku desnu ruku! Jer »bo- 
lje ti je s jednom rukom ući u život nego da budeš »sa dvije 
ruke bačen u vječni oganj!« 

Svaki kršćanin mora na koncu ovog razmatranja uzdahnuti: 
»Točno, tako jel« Zato nam Isus u sv. evanđelju dovikuje ove 
riječi: »Šta koristi čovjeku, ako cijeli svijet dobije, a dušu svoju 
upropasti?«4) Apsolutno ništa! Jer sva ljubav, sve blago i slava 
ovoga svijeta prohujat će kao vjetar i svega će brzo nestati! A 
ostat će samo vječni život na nebesima, ili — ne dao Bog! — 
vječna propast u paklu! 

JEDNO SLOVO S KRIZA ISUSOVA, | 


Hi GUCI Gi GR9T t rođo ringu 


Sv. Bonaventura (t 1274) t sio je veliki govornik:i slasodki! pros 


povjednik, svoga vremena. Zato su; crkve bile. dupkom: pune;; kad 
je: on propovijedao. Ali njega, su: rado slušali ne samo obični :vjer- 


nici,, nego i biskupi,,kardinali , i.sam; sv, Otac..-— Jednog dana: 


posjeti ga njegov suvremenik,,.glasoviti: filozof, sv.: Toma: 'Akvin- 
ski, pa ga među ostalim upita: “a 

ke Velečasni, , recite mi, iz kojih, knjiga, vadite . one . krasne 
isli i usporedbe, kojima, se služite. u svojim propovijedima. 

k — Vadim, samo iz jedne. knjige, odgovori , BODAVRNTVERI 

i Zb Iz jedne!, začudi, EZ Toma. A iz: koje, to? : 








na svome stolu. . Jer sve što znam o našem vječnom spasenju, 
naučio Sari od . Isusa na križu. 

"Tako' svi Bonaventura, A davno prije njega rekao" je to isto 
drugim riječima apostol poganskih naroda. SV. Pavao, jer evo šta 


on piše. pokrštenim: Korinćanima: »Braćo, kad sam. došao k vama, 


nisam došao da vam navijestim svjedočanstvo. Božje. visokim go- | 


vorom ili mudrošću, jer nisam htio među vama ništa drugo zna- 
ti osim Isusa Krista, i'to'raspetoga«.) Dakle i'sv. Pavao apostol 
i da ije“ Isus! na "križu njegova! jedina mudrost i znanje.“ 
Zato Sveta majka Crkva. drži uvijek" raspelo. pred našim oči- 
ma i potiče nas, “da iz te »knjige« SV. Bonaventure čitamo i uči- 


mo:, "Mi ćemo ' se “odazvati | ovom poživu, *pa ćemo | 'sada. pročitati 


samo “jedno slovo sa križa Isusova. Evo toga. slova! ' 


: Kad mi čitamo životopise svetaca i pravednika Božjih, od- 
mah vidimo da se ti smrtni ljudi — od krvi i tijela kao i mi! 
— nijesu ničega toliko bojali kao grijeha. A zašto? Evo šta na 

to pitanje odgovara sv. Ivan Zlatousti, patriarha u Carigradu. — 
Isus nas je učio, veli on, da svaki dan među ostalim molimo: 
»Oče naš koji jesi na nebesima... otpusti nam duge naše!«?) A 
koji su to naši dugovi Ocu nebeskom? Na ovo će pitanje svaki 
kršćanin odmah odgovoriti, da su to naši grijesi. 


Pa koliki je taj naš dug? Na ovo pitanje — veli sv. Ivan — 
odgovara nam raspeti Isus. Doduše On na križu šuti i ne miče 
se, ali svaka ona kap krvi i svaka njegova rana, ne govori nam 
nego viče, da je taj naš dug tako velik, da ga mi ničim ovdje 
na zemlji nijesmo mogli podmiriti. Nego je trebalo da Sin Božji 
siđe s neba, te svojom mukom i smrću isplati naše dugove Ocu 
nebeskom. Dakle raspelo nas Isusovo uči — završava sv. Ivan 
— da je igrijeh: najveće: zlo: ovdje, na zemlji. Dapače grijeh je 
veće zlo i. od: oem ot a pi da: Mijei bilo di ne bi bilo 
ni Mipoiiib i ; 


“Eto dakle, to" je ono veliko ' jutovi Božje!: 'ššto ga možemo pro- 
čitati u. »knjizi« križa Isusova. 'Stoga pogledajmo često na križ, 
osobito u časovima napasti, kad đavao pakleni oblijeće oko nas 
i žavođi na grijeh. Sv. Ivan Opat služi se jednostavnom ali kras- 
nom usporedbom, | da: nas. potakne 'na Štovanje križa Isusova. 


Recimo. — “veli on; — _ jedan. čovjek. sjedi u šumi pod stablom, 
i najednom. pojavi se, vuk. ili koja druga zvijer. Šta će raditi taj 
čovjek da se spasi? Znamo šta! On. će se brzo popeti na to stablo, 
da. umakne onoj zvijeri. 


: L.nama je — . nastavlja: sv: Ivan — ostavio dragi Bog jedno 
srl stablo,.a to je drvo svetoga križa. Pa kad navali na tebe 
sacsvojim' napastima | đavao | pakleni, za kojeg veli sv. Pismo da 
»obilazi okolo kao:ričući lav i traži, koga da proždre«?) ti se po- 
put onog: čovjeka ,brzo; popni na to drvo svetoga križa. To jest 
pogledaj na raspetoga Spasitelja, sjeti se njegove muke i smrti, 
koju je podnio;za tvoje vječno spasenje, i njemu se preporuči. 
A :Isus, raspeti..dat će. nam snage, da se odupremo napastima i 
pobijedimo Onog; lava paklenog, jer kaže Duh sveti da je Isus 
»naše grijehe uznio na križ — i oprostivši nam sve prekršaje 
— izbrisao zadužnicu, koja je svjedočila protiv nas, te ju pri- 
kovao na križ« A) 


Dakle Spasitelj je svojom smrću na križu podmirio sve naše 
dugove Ocu nebeskom. 

NAŠ — A NE MOJ! 


' Sv. Ivan Milostinjar bio je Patrijarh u Aleksandriji, gdje je 
i umro godine 619. On je ljubio sve ljude, kako nam to Bog za- 
povijeda, ali na posebni način ljubio je siromahe i dijelio im 
obilnu milostinju, tako da je njemu ostalo vrlo malo za život. 
Živio je prema onim riječima sv. Pavla apostola: »Kad imamo 
hranu i odijelo, budimo tim zadovoljni«.!) Stoga su mu ljudi još 
za života dali ime Ivan Milostinjar, a pod tim se imenom vodi 
i danas u popisu svetaca Božjih. — Mogli bismo vrlo mnogo pri- 
povijedati o toj njegovoj ljubavi prema siromasima, ali mi ćemo 
ovdje ispričati samo jednu zanimljivu crticu iz njegova života. 

Jednog dana posjeti ga neki bogati aleksandrijski trgovac. 
Tom zgodom vidio je na patrijarhovom krevetu nekakav stari 
izlizani pokrivač, pod kojim on spava po noći. Znao je trgovac, 
da patrijarh ne može kupiti boljeg pokrivača, jer skoro sve što 
dobije, razdijeli siromasima. Stoga još istog dana kupi skupo- 
cjeni, topli pokrivač i pošalje ga patrijarhu s molbom, da ga upo- 
trijebi samo za sebe i ne daje nikom drugom. 

: Patrijarh posluša i slijedeće noći pokrije se tim pokrivačem. 
Ali dok je ležao, poče ovako razmišljati: »Bože moj, dok ja ovdje 
spavam, pod ovim skupim pokrivačem, koliko siromaha ima u 
Aleksandriji, koji nemaju ni kruha u kući, a kamo li što dru- 


gol« I te su ga misli tako zaokupile i ražalostile, da cijele noći 
nije ni oka stisnuo. 


Drugog dana opet se pokrije tim pokrivačem, ali misleći na 
svoje siromahe, opet nije mogao zaspati. Treći dan isto tako... 
Zato nije mogao dulje izdržati, nego uze onaj pokrivač i proda- 
de ga, te sav novac podijeli siromasima. 

Kad je onaj trgovac dočuo za to, ode odmah u grad i kupi 
onaj pokrivač, te ga pošalje patrijarhu s istom molbom kao i 
prije. Ali sveti patrijarh nije mogao ni ovaj put izdržati. pod tim 
pokrivačem, pa ga iza nekoliko dana prodade i novac razdijeli 
siromasima. To se je opetovalo nekoliko puta... A kad mu je 
trgovac jednog dana opet poslao onaj pokrivač, reče patrijarh u 
šali: »Vidjet ćemo, tko će se prije umoriti, ili on kupujući, ili 
ja prodajući«. 

Ovakvih i sličnih primjera puni su životopisi svetaca i pra- 
vednika Božjih. Oni su se upravo natjecali u ljubavi prema siro- 
masima. A odakle im tolika ljubav, tko ih je tome naučio? Tko 
drugi nego sam Gospodin Bog, koji je u starom Zavjetu rekao 
po svome sluzi Tobiji: »Dijeli milostinju i ne okreni lica od si- 
romaha, pa ni Bog neće okrenuti lica od tebe«.2) A naš božanski 
Spasitelj ide još dalje pa veli: »Zaista, kažem vam. Štogod ste' 
učinili jednome od ove moje najmanje braće, meni ste učinili« 9) 

Dakle sve, što dajemo siromasima, dali smo Sinu Božjemu, 
kako On to sam veli. Pa dobro! Ako već mi griješni ljudi nasto- 
jimo, da se bar donekle zahvalimo svojim dobročiniteljima, šta 
ćemo istom reći za Sina Božjega! Hoće li On i može li dopustiti 
da ga ljudi natkrile u toj zahvalnosti? Apsolutno nemoguće! Sto- 
ga će nam Isus stostruko uzvratiti sve, što smo mu dali po nje- 
govoj braći siromasima, i bit će nam milostiv u svim našim 
duševnim i tjelesnim potrebama. 

A da još bolje uzljubimo siromahe, promotrit ćemo jednu 
riječ, koja se kao crvena nit ljubavi, proteže kroz cijelu molitvu 
Gošpodnju, a to je ona riječ NAŠ. Odmah na početku poziva nas 
Isus da kažemo »Oče naš« a ne »Oče moj«. Ovim te je htio Isus 
poučiti, da ti nijesi jedino dijete Božje ovdje na zemlji, nego da 
su svi ljudi tvoja braća i sestre. Dakle da smo svi jedna obitelj, 
jer imamo zajedničkog Oca gore na nebesima. Pa kaošto se čla- 
novi jedne obitelji ljube među sobom, ali na posebni način lju- 
be svoju slabu i nemoćnu braću, tako smo i mi dužni u prvom 
redu ljubiti siromahe, tu najmanju braću Isusovu. 

Nadalje u Očenašu ima samo jedna molba za zemaljske po- 
trebe, koja glasi: »Kruh naš svagdanji daj nam danas!« I u toj 
prošnji veli Isus: NAŠ a ne moj! Dakle poziva nas, da molimo 
Oca nebeskog za zemaljske potrebe svih ljudi, ali u prvom redu 
za kruh svagdanji one najmanje njegove braće. 

Stoga nastojmo, da molimo Očenaš ne samo ustima, nego i 


djelima, ljubeći sve ljude, a u prvom redu svoju siromašnu bra- 
ću i sestre. 

RODITELJSKA SVJETLOST. 


Kad čitamo životopise svetaca i pravednika , Božjih, ai dru 
gih velikana ljudskoga roda, odmah ćemo 'opaziti, da su skoro 
svi imali dobre i kreposne roditelje. Mogli bismo: o tome mnogo 
pisati, ali mi ćemo spomenuti samo dvojicu od njih. 


Glasoviti njemački socijalni radnik Adolf Kolping: (tf 1865). po- 
svetio je cijeli svoj: život muškoj. mladeži, u prvom redu šegrti- 
ma. U tom radu pokazao ije toliku «požrtvovnost. i ljubav prema 
tim siromašnim dječacima, da su mu se ljudi veoma divili i nje- 
govo se ime daleko pročulo. Jednog dana  upitaše | ga prijatelji, 
odakle mu tolika energija. 3 ustrpljivost u njegovu, radu, a on 
im je odgovorio: | : 


— Kad me pitate, rećii ću vam. foma što reno moram! ižaliea 
liti svojoj majci. Ona me je od malih nogu vodila pravim | 'pu- 
tem, ne samo riječima, nego u prvom. redu svojim dobrim pri- 
mjerom. A kad sam: odrastao. i ostavio roditeljsku kuću, njezin 
me je lik uvijek pratio i čuvao, da ne propadnem u vrtlogu ži- 
vota. I kadgod me je đavao | napastovao, da! sagriješim, trebalo je 
samo da se sjetim svoje majke, i napasnik je od mene odstupio. 
A istom kad je umrla, bilo r mi je Ka jasnije, šta sve moram zahva. 
liti svojoj majci. (|< ilnin 


Ovako i slično. govore o svojim “majkama | svi veliki! ljudi, a 
da o svecima i ne govorimo. A što vrijedi za majku, vrijedi isto 
tako — možda i više! — i za oca. Evo na primjer šta čitamo u 
životopisu sv. Karla Boromejskog; biskupa:u: talijanskom : gradu 
Milanu (f 1584). On je bio pravo čudo svetosti i čovjek ne zna, 
čemu bi se više divio, da li njegovoj ljubavi prema: Bogu i Crkvi, 

ili njegovoj dobroti i milosrđu prema ljudima. Da navedemo sa- 
mo jednu zgodu iz njegova života, 


Kad je on bio nadbiskup u Milanu, dvaput se je pojavila ku- 
ga u tom gradu, godine 1570. i 1576. I evo šta se je dogodilo. 
Čim je kuga počela harati, skoro polovina građana utekla je iz 
grada, dapače i gradsko vijeće. Ali nadbiskup Karlo nije bježao, 
nego je ostao i bez prestanka pohađao bolesnike i tješio ih, a 
siromašne obilno pomagao hranom i novcem. Stoga se ne čudi- 
mo slavnom piscu Manzoniju, da ga je lik sv. Karla upravo opča- 
rao i on ga je onako majstorski opisao u svom poznatom roma- 
nu »Zaručnici«, 


I ovdje se postavlja pitanje, odakle sv. Karlu tolika ljubav 
prema Bogu i bližnjemu? Da lakše odgovorimo na to pitanje, 
sjetimo se onih riječi Isusovih: »Zar se s trnja bere grožđe ili 
sa drače smokve!«i) Tako je Spasitelju! I ovaj divni grozd tvoje 
svete Crkve nije uzabran s trnja, nego s plemenitog stabla do- 
brih kršćanskih roditelja. Jer Karlo je imao vrlo dobru majku, 
a isto tako dobrog, i možda još boljeg oca, koji mu je od malih 
nogu prednjačio u svim krepostima. Da spomenemo samo nešto. 


Njegov je otac, među ostalim, svake nedjelje primao svete 
sakramente, a dnevno je na koljenima izmolio pučki brevijar. 
Osim toga ljubio je svoje bližnje, osobito siromahe, pa im di- 
jelio šakom i kapom. A kad su mu neki prigovorili, da time na- 
nosi štetu svojoj mnogobrojnoj obitelji, on im je spremno odgo- 
vorio: ' 


— Ja se brinem za siromahe, a Otac nebeski pobrinut će se 
za moju djecu, jer Sin Božji veli: »Štogod ste učinili jednome 
od ove moje najmanje braće, meni ste učinili«.2) A Isus nije ni- 
kome ostao dužan, pa neće ni meni, nego će stostruko uzvratiti 
mojoj obitelji sve ono, što razdijelim siromasima. 


I tako je mali Karlo, gledajući krepostan život svoga oca i 
majke, pošao za njihovim primjerom i postao veliki svetac Božji. 
Cijeli njegov život dokaz je, kako su istinite Isusove riječi: »Sva- 
ko dobro stablo rađa dobre rodove«.?) 


Zato naš božanski Spasitelj dovikuje svima nama: »Neka 
tako svijetli vaša svjetlost pred ljudima, da vide vaša dobra dje- 
la i slave Oca vašeg nebeskoga«.+) Dakle svi smo dužni svijetliti 

dobrim primjerom svojim bližnjima. Ali u prvom redu to ste 
dužni vi roditelji, jer svjetlost vašeg dobrog primjera nikad se 
ne gasi, nego i poslije smrti — dakle i iz groba! — svijetli i po- 
kazuje vašoj djeci put u život vječni. 

NEBESKI MAGNET. 


Taj Magnet je Isusov križ, jer neodoljivom snagom privlači 
k sebi ljudska srca. Mogli bismo to dokazati tisućama primjera 
iz života svetaca i pravedika Božjih, koji su se u jatima kupili 
oko križa Isusova, s križem su živjeli i s križem umirali. Stoga 
se samo od sebe nameće pitanje, odakle križu tolika snaga i 
moć? Neka nam na to pitanje odgovori jedna djevojka iz naših 
vremena. 

Glasoviti francuski političar Jaures, koji je ubijen na počet- 
ku prvog svjetskog rata, bio je potpuni bezvjerac. Zato je sa 
svojim drugovima upeo sve sile, da u francuskom narodu uništi 
svaku vjeru u Boga. 

A on je imao kćerku jedinicu Germanu, koju je nježno lju- 
bio i — štono se kaže — živio za nju. Naravno, njegova kćerka 
morala je biti odgojena kao prava poganka. Stoga nije smjela 
nikada ništa čuti o Bogu i Kristu, o Majci Božjoj, molitvi i dru- 
gim tajnama svete vjere. Ali tome se nije dalo izbjeći, jer Ger- 
mana je o tome čitala u novinama i raznim časopisima. Inače 
djevojčica je bila veoma skromna i živjela povučeno. 

Jedne večeri, kad je Germana već navršila 20 godina, vrati 
se Jaures iz parlamenta kući. Svoju mezimicu nađe zaposlenu u 
kuhinji. U razgovoru za.večerom upita je on, među ostalim, zašto 
ostaje uvijek kod kuće i zašto ne ide na zabave kao druge dje- 
vojke. Pa već je vrijeme, da se malo zabavlja i s mladićima, te 
izabere sebi zaručnika. 

— Tata, odgovori mu djevojka, ja sam već izabrala... 

— Izabrala! začudi se njezin otac. A koga to? upita je veselo 
1 znatiželjno. — Nato djevojka ode šuteći u svoju spavaću sobu 

i donese raspelo, što ga je brižno sakrivala od svih ukućana. 
Pokaže ga ocu i reče mu: 


— Evo tata, ovo je moj jedini Zaručnik. Stoga te molim, 
dopusti mi, da odem u samostan i njemu do smrti služim. 

Jaures ostade zaprepašten. Zar njegova jedinica da bude re- 
dovnica i zaručnica Kristova! Pa on je nastojao svim silama, da 
u cijeloj Francuskoj uništi svaki spomen na Krista i njegov križ! 
A eto, nije ga mogao uništiti ni u srcu svoje kćeri! — Kad se 
je malo smirio i došao k sebi, upita Germanu: a 

— A sad mi reci, kako je do toga došlo. Nato mu ona poče 
pripovijedati. 

— Kad sam jednog dana prije tri godine otišla u šumu da 
se malo prošetam, vidjela sam na raskršću veliko raspelo. Stala . 
sam pred njim i dugo promatrala onu glavu trnjem okrunjenu 
— one ruke i noge za križ prikovane — njegovo Srce radi mene 
kopljem probodeno — onu krv koju je on, Sin Božji! do zadnje 
kapi prolio iz ljubavi prema meni, da me spasi od vječne pro- 
pasti... Razmišljajući o svemu tome ja nisam mogla odoljeti toj 
reshvatljivoj ljubavi, i od onog dana ljubim ga svim srcem i 
nada sve. Stoga te, oče, klečeći molim, pusti me da zauvijek bu- 
dem njegova zaručnica. — I djevojka je otišla u samostan. 

Eto dakle zašto raspeti Isus na križu neodoljivom snagom, 
poput nebeskog magneta privlači k sebi ljudska srca. Zato jer 
nam svaka ona kap krvi, koju je Sin Božji prolio kod bičevanja 
i na križu, govori o njegovoj neshvatljivoj ljubavi prema nama. 
I tako se kroz vijekove ispunjanju one riječi Isusove: »Kad ja 
budem podignut od zemlje, sve ću privući k sebi. A ovo je rekao 
— dodaje evanđelist — da naznači kakvom će smrću umrijeti«.1) 

Pođimo i mi za svim pravednicima Božjim, pa u zdravlju i 
u bolesti, u žalostima i radostima, u životu i na času smrti, upri- 
mo svoj pogled na križ Isusov. A raspeti Isus dat će nam snage, 
da ostanemo pobjednici u borbi sa đavlom i naopakim strastima 
svoga tijela, jer kaže Duh sveti po apostolu Pavlu: »Riječ je kri- 
ža Božja sila onima, koji se spasavaju«.?) 

DVIJE ZLATNE POSUDE. 


Svaki čovjek ovdje na zemlji nađe ovo ili ono srce, koje ga 
ljubi i voli. Tako na primjer tebe nježno ljube tvoji roditelji, 
tvoja djeca i unučad. Ljubi te tvoj muž ili supruga, rođaci i pri- 
jatelji. Ali nema srca na nebu i na zemlji, koje bi te tako žarko 
ljubilo, kao presv. Srce Isusovo. Ta je ljubav tako velika da »na- 
dilazi svaku spoznaju« kako veli Duh sveti po apostolu Pavlu.!) 

Već prvi kucaj toga Srca u Betlehemu bio je posvećen tebi, 
jer Isus je i u jaslicama mislio na tebe, na mene i na svakoga 
od nas. I od onda pa do danas, to Srce nije te prestalo ljubiti 
ni za jedan časak. Ali najvećim svjetlom zasjala je ta Kristova 
ljubav u zadnjim kucajima njegova Srca ovdje na zemlji. Da 
ove zadnje kucaje bolje čujemo i razumijemo, uzet ćemo jednu 
usporedbu. 

U Vatikanu ima vrlo mnogo dragocjenih predmeta, koji su 
se tu tijekom prošlih stoljeća nakupili. Među tim dragocijeno- 
stima nalazi se i jedna zlatna kutija, u kojoj se krije nježna lju- 
bav jednog velikog muža prema Crkvi i Namjesniku Isusovu 
ovdje na zemlji. Evo zanimljive historije te zlatne kutije. 

Slavni vođa irskog naroda O'Connell veoma je ljubio sv. 
Oca Papu. Stoga je više puta hodočastio u Rim, da pozdravi 
Namjesnika Kristova ovdje na zemlji i zamoli blagoslov za sebe 
i cijeli svoj narod. Ali tu svoju ljubav pokazao je na osobiti na- 
čin u zadnji čas svoga života. Naime god. 1847. pošao je opet 
u Rim, ali je na putu naglo umro u talijanskom gradu Genovi. 
I dok mu je srce otkucavalo zadnje kucaje, on još misli na 
Petrova nasljednika, jer zadnje su mu riječi bile: »Dušu preda- 
jem Bogu, tijelo Irskoj, a srce svetom Ocul« 

Irci su tako i učinili. Tijelo su mu pokopali u Irskoj, a srce 
pohranili u jednu zlatnu posudu i odnijeli u Rim Papi Piju IX. 
Papa je od ganuća zaplakao, kad su mu donijeli tu posudu, jer 
eto taj njegov prijatelj još u zadnji čas misli na njega i ostavlja 
mu svoje srce! 

Ovo je historija one zlatne kutije u Vatikanu. Ali u našim 
crkvama i na našim oltarima ima jedna druga posuda, u kojoj 
se krije beskrajno veća ljubav, nego u onoj vatikanskoj. A to 
je ona zlatna posuda, puna bijelih Hostija. I svaki bi od nas 
morao zaplakati od ganuća i zahvalnosti kadgod se otvori ta po- 
suda, kaošto je Papa zaplakao nad mrtvim srcem svoga prija- 
telja. To će nam biti jasno, ako se samo malo zamislimo u histo- 
riju ove posuđe na oltaru. 

Bilo je to na zadnjoj večeri, koju je Spasitelj blagovao sa 

svojim apostolima, nekoliko sati prije svoje strašne muke na 
križu. U taj najtjeskobniji čas svoga života, dok mu je Srce 
otkucavalo zadnje kucaje ovdje na zemlji, Isus misli na tebe, na 
mene i na svakoga od nas. I htio je pošto-poto da ostane uvijek 
s nama i poslije svoje smrti. 
, Pa šta je učinio? Poslušaj i snebivaj se od čuda! Ustanovio 
je tada presv. Oltarski Sakramenat, u kojem svakome od nas 
ostavlja ne samo svoje Srce, nego tijelo i dušu, božanstvo i čo- 
vječanstvo, cijeloga sebe! 

Pa kako ćemo se zahvaliti Spasitelju na toj neshvatljivoj lju- 
bavi? Evo šta na to pitanje odgovara sv. Pismo: »Ljubimo Boga, 
jer je On nas najprije ljubio!«?) A na to nas poziva i naša crkve- 
na pjesma, u kojoj ovako pjevamo: »Ljubavlju ljubav vratimo, 
srca mu svog ne kratimo!« 

Naravno, tu ljubav moramo pokazati ne samo svojim pjesma- 
ma u crkvi ina procesijama, nego u prvom redu vršenjem Božjih 
zapovijedi, Zato nam Isus dovikuje u sv. evanđelju: »Tko pozna 
moje zapovijedi i vrši ih, to je onaj, koji me ljubi!«3) 

NAJSJAJNIJE OGLEDALO. 


U životopisu njemačkog cara Ferdinanda II. (1637) čitamo 
ovo. On je imao dobre i pobožne roditelje, koji su ga brižno i 
u strahu Božjem odgojili. U dječačkoj dobi dali su mu za uči- 
telja nekog plemenitog i dobrog viteza. Taj mu je učitelj jednom 
prigodom, valjda za rođendan, darovao skupocjeno ogledalo u 
prekrasnom zlatnom okviru. 

Kad je Ferdinand završio osnovne škole i otišao na univer- 
zu, njegov je učitelj premješten na drugo mjesto. Ali iza nekoliko 
godina posjeti ga i među ostalim upita, šta je s onim ogledalom, 
je li još na životu. Nato kraljević ode u svoju spavaonicu i do- 
nese onaj zlatni okvir. Ali sad je u tom okviru, mjesto ogledala, 
bila krasna slika Majke Božje bez grijeha začete. I dok je stari 
učitelj s velikim zadovoljstvom promatrao tu sliku, reče mu 
Ferdinand: 

— Ovu mi je sliku darovala moja majka za imenđan i stavila 
ju mjesto onog ogledala u ovaj zlatni okvir, te mi pritom rekla: 
Dragi moj sine! Blažena je Gospa najsjajnije Ogledalo, u koje 
moraš svaki dan upirati svoj pogled i poći, bar izdaleka, za nje- 
zinim primjerom, ako želiš ostati čist i drag Ocu nebeskom. 

— Tako je, tako je! uzvikne stari učitelj sa suzom u očima. 
Nema boljeg Ogledala od BI. Djevice Marije. I tko se često pro- 
matra u tom Ogledalu, neće propasti. 

Mladi je princ, kako znademo iz povijesti, poslušao savjet 
svoje majke i ostao dobar. Kad je završio osnovne škole, poha- 
đao je univerzu u Ingoldstadt-u, koju su vodili oci Isusovci. I tu 
se je pod njihovim uticajem odlučno opredijelio za katolički 
smjer u svojoj budućoj vladavini. Leksikon za bogoslovlje i Crkvu 

veli među ostalim, da je Ferdinand »bio pobožan i odlučan kato- 
lik«. 

A sada se vratimo onom ogledalu i riječima Ferdinandove 
majke. Ona nije rekla ništa nova, jer uči nas sam Duh sveti po 
svojoj Crkvi, da je Majka Božja »Ogledalo pravde« to jest naj- 
savršeniji uzor svih kreposti. I poziva nas bez prestanka, da se 
svaki dan promatramo u tom Ogledalu, te ljepotu svoje duše 
dotjerujemo prema ljepoti Bl. Gospe. 

Možda će sada netko reći: »Sve je to tako! Ali izgleda nam, 
da je to Božje Ogledalo ipak previše sjajno za naše griješne, tje- 
lesne oči, jer mi u mnogim stvarima ne možemo ni izdaleka na- 
sljedovati Majku Božju«. Kad čujemo ove riječi, mnogi će od nas 
kazati: točno tako je! Ali kad mi čitamo povijest svetaca i pra- 
vednika Božjih, odmah ćemo opaziti, da su oni — a s njima svi 
pravi kršćani — bez prestanka upirali svoj pogled u to nebesko 
Ogledalo i nastojali, da nasljeduju Majku Božju u svim kre- 
postima. 

Mi ćemo navesti samo jednoga od njih, a to je sv. Alojzije 
Gonzaga, koji je rođen godine 1568. Njegov otac bio je vrlo do- 
bar i krepostan čovjek, pa je malog Alojzija uputio u pravi krš- 
ćanski život. A pošto su bili grofovi, dječak je Alojzije — pre- 
ma običaju onog vremena — proveo nekoliko godina na kraljev- 
skim dvorovima u Firenzi, Mantovi i Madridu, gdje se je živjelo 
potpuno svjetskim životom, a kojiput i dosta raskalašeno. Ali taj 
se dječak nije dao ničim zavesti, jer je već onda bez prestanka 
upirao svoj pogled u ono Ogledalo pravde, na kojem nema ni 
najmanje mrlje, dapače ni sjenke od kakova grijeha. 

Pa da Ju i u tome bar izdaleka nasljeduje, jednog je dana, 
klečeći pred Gospinom slikom u Firenzi, položio zavjet Ocu ne- 
beskom, da će kroz cijeli život čuvati svoju dušu čistu od sva- 
koga, osobito od bludnoga grijeha. Bilo mu je tada 12 godina. 

I on je održao svoj zavjet, kako u jedan glas tvrde svi nje- 
govi odgojitelji i kolege. Jer nije dragog Boga nikada uvrijedio 
kojim težim grijehom, ili kako se obično veli: umro je u krstnoj 
nevinosti. Zato je i dobio časni naslov »anđeoski mladić«. Usput 
spominjemo, da je u svojoj 17. godini stupio u Isusovački Red. 

Evo, na ovom su se mladiću do zadnjeg slova ispunile riječi 
sv. Pisma, koje nam Majka Božja dovikuje u svojim misama: 
»Poslušajte me djeco. Blago onima, koji čuvaju moje. putove!«1) 

NEBESA PRIPOVIJEDAJU. 


Kadgod čovjek — za vedre noći — baci pogled na zvjezdano 
nebo, uvijek ostane očaran tim pogledom i ne može se dosta 
nadiviti rojevima sićušnih zvijezda, koje dršću i trepere na svo- 
du nebeskom. A pošto je čovjek razumno biće, nije se zadovo- 
ljio samo gledanjem zvjezdanog neba, nego je upro sve sile, da 
upozna šta se krije u toj veličanstvenoj slici. I napokon — iza 
stoljetnih vrludanja — otkrio je da su zvijezde gigantske kugle, 
koje u savršenoj tišini i po stalnim zakonima jure u dubinama 
svemira. 

Pogledajmo najprije onu tišinu, koja vlada među zvijezdama 
u svemiru. Da nam to bude jasnije, spustimo se za jedan časak 
. ovamo na zemlju. — Kad čovjek posjeti koju tvornicu ovdje na 
zemlji, uređenu po nacrtima ljudskih inžinjera, tu ga dočeka ta- 
kova buka strojeva, da mu uši zagluše. Stoga jedva čeka, da iza- 
đe napolje i odahne od te buke i meteža. 

Tako je to u ljudskim tvornicama... Samo u jednoj »tvor- 
nici« toga nema, a to je ona beskrajna zvjezdana mašinerija, ure- 
đena po nacrtima onog Inžinjera gore na nebesima. Ta se maši- 
nerija bez prestanka vrti i okreće vratolomnim brzinama i dži- 
novskim silama, ali u savršenom miru i šutnji. Svjedok je tome 
cijeli ljudski rod, jer mi se na zemlji nalazimo usred ove »tvor- 
nnice« pa ipak slatko i mirno spavamo, dok ona radi punom 
parom danju i noću. 

Ovoj šutnji svemirskog stroja divi se i sv. Pismo, koje veli 
u knjizi Mudrosti: »Dok je posvuda naokolo vladao najdublji 
muk i dok je noć u brzom trku došla do ponoći, siđe s neba 
svemoćna riječ tvoja«1) Dakle i tu se govori o brzom trku zvjez- 

danog neba, ali u najdubljem muku i šutnji. Usput spominjemo, 
da se je ovim riječima sv. Pisma, prije reformirane liturgije, po- 
čimala sv. misa u nedjelju iza Božića. 

Ova svemirska šutnja privela je k Bogu mnoge ljude. Evo 
na primjer šta čitamo u životopisu čuvenog francuskog pisca 
Psihari-ja, koji je prije prvog svjetskog rata služio kao mladi 
časnik u francuskoj koloniji u Alžiru. On je bio potpuni bezvje- 
rac, ali se je kasnije svim srcem obratio k Bogu i postao sve- 
ćenik. 


Kad je služio u Alžiru, blizina Sahare nije mu dala mira. 
Zato je kojiput odjašio po noći duboko u tu pustinju, nad ko- 
jom je titralo zvjezdano pustinjsko nebo, dok je svuda naokolo 
vladala upravo svemirska šutnja. On se nije mogao dosta nadi- 
viti toj apsolutnoj tišini, kojom se vrti mjesec oko zemlje, zem- 
lja oko sunca, a sunce oko drugog svemirskog giganta... I jedne 
noći — piše on — nije mogao odoljeti srcu, nego je pao na ko- 
ljena pred Onim, koji takovim božanskim mirom ravna beskraj 
nom zvjezdanom mašinerijom. I možda je to bio čas njegova 
obraćenja k Bogu. — Psihari je poginuo u prvom svjetskom ratu 
god. 1914. Usput spominjemo, da je on unuk glasovitog odmet- 
nika Renana. 


Na koncu moramo dodati i ovo, da se zvijezde kreću po 
stalnim zakonima, koji su tako čvrsti, da ih nikakva sila ne može 
ni za dlaku promijeninti, a kamo li ukinuti! Stoga mi možemo 
sa sigurnošću izračunati dan, sat i sekundu, kada će iza 1000 
godina nastupiti pomrčina sunca ili mjeseca, jer volan svih zvi- 
jezda stoji čvrsto u rukama Onoga, za kojeg veli sv. Pismo: 
»Zvijezde mu veselo svijetle na svojim postajama. Ako ih on zov- 
ne, one mu odgovore: Evo nas!«?) 

Zato se ništa ne čudimo slavnom zvjezdoznancu Kepleru, ko- 
ji je kao uvod u svoju knjigu »Tajna svemira« stavio cijeli psa- 
lam 18. koji počima ovim riječima: »Nebesa pripovijedaju Božju 
slavu i nebeski svod navješćuje djela njegovih ruku!«3) 

KVUN O KVUN! 


»Kliči Bogu sva zemljo, opjevaj slavu njegova imena, podaj 
mu dostojnu hvalu. Aleluja!«!) Ovim riječima psalma 65. počima 
Crkva sv. misu na treću nedjelju po Uskrsu. Dakle poziva nas 
Crkva, da punim ustima i od svega srca hvalimo i slavimo Gospo- 
dina Boga. Mi to sigurno — bar donekle — i činimo. Ali da još 
bolje ispunimo tu svoju dužnost, postavit ćemo pitanje i malo 
razmotriti, zašto smo dužni slaviti Boga ovdje na zemlji? Na ovo 
je pitanje dala veoma jednostavan, ali vrlo dobar odgovor služ- 
benica Božja Eleonora (+1720) žena njemačko-austrijskog cara 
Leopolda I. 

Ona je kroz cijeli svoj život kod sv. mise uvijek klečala i 
nije htjela nikad sjesti — osim kod propovijedi — premda je za 
nju bilo postavljeno raskošno carsko sjedalo odmah kraj oltara. 
Tako je radila i kao nemoćna starica. Zato su joj rođaci savje- 
tovali, da se malo više štedi, pa neka klekne samo kod podiza- 
nja, a ostalo vrijeme neka sjedi. Ali starica ih nije poslušala, 
nego im je ovako odgovorila: 

— U carskoj palači ima mnogo dvorskih dama i druge viso- 
ke gospode, baruna — knezova — vitezova, a da ne govorim o slu- 
žinčadi. Ali nitko se od njih i nikada nije usudio, da s carem ili 
sa mnom razgovara sjedeći, nego uvijek stojeći i s najvećim 
poštovanjem. 

— A tko sam ja? Doduše žena sam careva. Ali ta je zemalj- 
ska carica prema Gospodinu Bogu samo prah-pepeo-nitko i ništa! 
Pa ako ljudi toliko štuju i časte zemaljske kraljeve, Bože moj! 
koliko više moramo štovati onoga koji je »Kralj nad kraljevima 
i Gospodar nad gospodarima« kako veli sv. Pismo.?) Od njega 

potječu sva stvorenja na nebu i na zemlji. Zato on veli u knjizi 
Otkrivenja: »Ja sam Alfa i Omega, početak i svršetak.«3) 


Eto dakle, zašto smo dužni nada sve hvaliti i slaviti Boga 
ovdje na zemlji. Stoga s pravom pjeva sv. Toma Akvinac: 


Hvali Sion Spasitelja, 
Vođu svog i Učitelja, 
Pjesmama i popjevkom! 


Uzdiži ga iznad svega, 
Nećeš preveć hvalit njega, 
Niti kojom pohvalom! 


Ovu istinu razumije svaki čovjek, bio ne znam kako neuk i 
primitivan. Evo na primjer šta nam pripovijedaju afrički misio- 
nari. Oni su prije stotinjak godina doprli do centralne Afrike i 
ondje našli jedno malo, vrlo primitivno pleme gabunskih Pigme- 
jaca. Brzo su se s njima sprijateljili i često slušali, kako pjevaju 
jednu pjesmu, koja počima riječima: »Kvun o Kvun!« 

Doskora su misionari naučili, da riječ Kvun u njihovom je- 
ziku znači Stvoritelj. A cijela je pjesma ovako glasila: »Kvun o 
Kvun! Ti si gospodar nad svim stvorenjima. Ti si gospodar šu- 
me i drveća! Ti si gospodar, a mi tvoje malene sluge! Ti zapo- 
vijedaj, a mi ćemo slušati o Kvun!« 

Ovi Pigmejci nijesu nikad ni čuli za sv. Pismo. Pa ipak se 
njihova pjesma slaže s onim zanosnim riječima iz knjige Otkri- 
venja: »Dostojan si Gospodine Bože naš, da primiš slavu i čast 
i moć, jer tvojom je voljom sve stvoreno!«4) 

Stoga nastojmo, dok smo živi ovdje na zemlji, hvaliti i sla- 
viti Gospodina Boga svojim molitvama i pjesmama, svojim kle- 
čanjem i poniznim sklapanjem ruku, a u prvom redu svojim 
pravim kršćanskim življenjem, držeći njegove zapovijedi. Tako 
ćemo zaslužiti,, da ga jednom na sve vijeke slavimo u nebu pje- 
vajući s anđelima i arkanđelima: »Svet svet svet Gospodin Bog 
nad vojskama! Puna su nebesa i zemlja slave tvoje!« 

NEUGASIVA ČEŽNJA. 


Ako mi samo malo zavirimo u ljudsko srce, odmah ćemo 
opaziti dvije značajne stvari. Prvo, da svaki čovjek bez iznimke, 
bio on kralj ili prosjak, bogataš ili siromah, učen ili neuk, želi 
biti sretan. Tu sreću mi želimo svakim kucajem svoga srca i sva- 
kim uzdahom svoje duše. Dapače i onaj nesretnik, koji si veže 
konop oko vrata, ili primiče revolver svome čelu, želi biti sre- 
tan. Jer zašto se ubija? Zato jer mu je dodijalo siromaštvo, bo- 
lest, progoni ili koje drugo zlo i nevolja, pa bi htio, da se toga 
oslobodi i bude sretniji. 


Ali s druge strane znademo iz svoga vlastitog iskustva i gle- 


damo na svakom koraku u životu, da nijedan čovjek ovdje na 
tzemlji nije i ne može biti potpuno sretan. 

Pa odakle onda ova neugasiva čežnja za srećom? Mnogi odgo- 
varaju na to pitanje, da je ta čežnja samo fantazija i tlapnja 
ljudske mašte, jer one sreće, o kojoj ljudi toliko sanjaju, nigdje 
nema! Ovaj je odgovor potpuno kriv! Jer ne može biti varka 
ni tlapnja, što je priroda, ili bolje sam Gospodin Bog, koji je 
prirodu stvorio, usadio u naše srce. Stoga mora biti jedno mje- 
sto, gdje će Gospodin Bog ispuniti našu neugasivu čežnju za 
potpunom i vječnom srećom. A to je nebo, gdje će Bog — kako 
veli Duh sveti — »otrti svaku suzu iz njihovih očiju. I smrti više 
neće biti, ni tuge ni jauka ni boli, jer prođe stari svijet« — sa 
svojim bolovima, kušnjama i patnjamal«!) A na drugom mjestu 
veli, da će pravednici u nebu »biti opijeni od izobilja njegove 
kuće. I ti ćeš ih — nastavlja sv. Pismo — napojiti iz rijeke svo- 
je slatkosti«,?) Eto dakle, gdje će čovjek naći svoju pravu, pot- 
punu'i vječnu sreću, na nebu u Gospodinu Bogu! 

Zato nije nikakvo čudo, da nijedan čovjek ovdje na zemlji 
nije i ne može biti potpuno sretan, jer Bog nas nije stvorio za 
ovu zemlju, nego za sebe. Pa kaošto riba izvan vode ne može 
biti sretna, tako i čovjek izvan i osim dragog Boga ne može ni- 
kad biti poipuno sretan, makar mu dali sve bogatstvo, sva uži- 
vanja i svu ljepotu ove zemlje. Zato nam dovikuje Sin Božji: 
»Tko je žedan — sreće! — neka dođe k meni i pije!«š) Jer je- 
dino u Bogu krije se prava sreća. 

Da nam se ova istina duboko usadi u srce, uzet ćemo jednu 
usporedbu. Svaki je od nas gledao u jesen ptice selice, recimo 
lastavice ili rode. Čim zapušu hladni jesenski vjetrovi, te se pti- 
ce skupe u jata, pa nekoliko dana kruže zrakom, padaju na kro- 
vove kuća i opet se dižu. Ali jednog jutra nigdje ni jedne lasta- 
vice ni rode! Sve odletjele — ne prema sjeveru, ili istoku i za- 
padu — nego prema jugu, gdje ih čekaju topliji krajevi, puni 
sunca i vrućine. 

Pa tko je stavio u njihovo srce tu čežnju za toplijim kraje- 
vima? Tko drugi nego sam Gospodin Bog, ili slobodno recite 
priroda, jer Bog je stvorio i prirodu! Pa je li priroda prevarila 
ove ptice? Je li ta čežnja za toplijim krajevima samo fantazija 
ptičje mašte? Ne, ne, ne! Jer mi znademo, da te ptice, slijedeći 
onaj prirodni nagon, zaista dolete u topliju zemlju, na primjer 
u južnu Italiju, Maroko, Egipat itd. 

Isto tako ne može biti varka i obmana ona neugasiva čežnja 
za srećom, koju je Gospodin Bog tako duboko usadio u svako 
ljudsko srce. Nego mora postojati jedno mjesto, gdje će čovjek 
zaista naći svoj potpuni mir i vječnu sreću, a to je nebo i sam 
Gospodin Bog, koji veli po svome Sinu Isusu Kristu: »Ja sam 
uskrsnuće i život! Tko vjeruje u mene, živjet će i kad umre!«*) 
A na drugom mjestu veli po svome apostolu: »Obećanje, koje 
nam je dao, jest život vječni« 5) 

Možda će sada netko primijetiti, da se ptice selice opet vra- 
ćaju u svoje staro mjesto, odakle su odletjele. Točno tako je! 
Ali — kako smo čuli od samoga Boga — mi se više nikad ne- 
ćemo vratiti, da živimo u ovoj suznoj dolini, kako Crkva naziva 
ovu zemlju u svojim molitvama. 

TRNOVA KRUNA. 


Evo šta o toj kruni veli sv. evanđelje. Dok su se Židovi na- 
tezali s Pilatom i tražili glavu Isusovu jer je »rekao: ja sam 
kralj židovski — vojnici ga odvedoše u nutrinju palače, ogrnuše 
ga crvenom kabanicom, te opletoše krunu od trnja i njom ga 
okruniše. — A u desnicu staviše mu trsku«. Dakle mjesto kra- 
ljevske krune trnje, mjesto carskog plašta crvena kabanica, a 
mjesto zlatnog žezla trstika! »Tada ga počeše pozdravljati: zdra- 
vo židovski kralju! Pritom su ga udarali trskom po glavi i plju- 
vali po njemu«.) 

Šta je u taj čas pretrpio »Sin čovječji« kako sam sebe na- 
ziva Isus, to se ne da riječima opisati, nego se može samo u srcu 
osjetiti. Stoga nećemo ni pokušati, da opisujemo Kristove bolove 
i ono beskrajno poniženje, što ga je tada pretrpio »Kralj nad 
kraljevima« kako sv. Pismo u knjizi Otkrivenja zove Spasitelja.?) 


Mjesto toga čujmo, šta o tom veli sam Duh sveti po Izaiji 
proroku: »Mnogi su se užasnuli, kad su ga vidjeli. Lice mu je 
bilo tako iznakaženo, da više nije bio nalik na čovjeka. — Pre- 
zren je bio, odbačen od ljudi, čovjek bolova, od kojeg svatko 
odvraća lice« 3) 


A Spasitelj je sve te muke i neizrecivo poniženje podnosio 
s najvećom ustrpljivošću iz ljubavi prema nama, jer evo šta veli 
isti prorok o njemu: »Leđa sam podmetnuo onima, koji su me 
udarali, I nisam zaklonio svoga lica od onih, koji su po meni 
pljuvali«.4) 


Ali to još nisu bile najgore muke Isusove, jer evo šta je 
njega u taj čas još više zaboljelo. Pilat je svakako htio da spasi 

lsusa. Zato ga je s trnovom krunom na glavi i svega popljuva- 
na izveo pred narod pa uzviknuo: »Pogledajte čovjeka!« Nadao 
se je, da će se ljudi, kad ga vide tako izmučena, sažaliti nad 
njim i tražiti da ga oslobodi, jer je nevin. Ali da! Mjesto toga 
povikaše Židovi: »Razapni ga, razapni!«5) Ova crna nezahvalnost 
vlastitog naroda, kojem je posvetio cijeli svoj život, zabola se 
je u Srce Isusovo oštrije od stotinu trnovih kruna! 

Eto, ovo bi bila blijeda slika tjelesnih i duševnih bolova, što 
ih je Spasitelj u taj čas pretrpio. A sada ćemo postaviti jedno 
praktično pitanje: tko je zapravo okrunio Sina Božjega onom 
trnovom krunom? Rekli smo: Pilatovi vojnici. Ali to je samo 
pola istine, jer iza tih vojnika stoji jedan drugi, pravi krivac, u 
kojeg upire prstom sam Duh sveti. Ali prije nego otkrijemo toga 
krivca, poslušajmo šta nam pripovijeda jedan župnik. 

U njegovoj župi živio neki veoma pobožan mladić, kojeg su 
roditelji od malih nogu brižno odgojili. Jedne godine dobio je taj 
mladić od svoga kuma na Božić mali kip Isusov, saliven od voska. 
Slijedeće korizme slušao je dirljivu propovijed baš o trnovoj 
kruni Isusovoj, i ta ga je propovijed dirnula u dno srca. 

Zato, kad se je vratio kući, nabere trnja pa ga — sve trn 
po trn — u obliku krune zabode u glavu Isusovu. Onda je svako 
jutro kleknuo pred taj kip i obećao Spasitelju, da će se toga 
dana, iz ljubavi prema njemu, čuvati jednog stanovitog grijeha. 
A u večer je pred istim kipom pomno ispitao svoju savjest. Pa 
ako je toga dana opet pao u onaj grijeh, zabo je novi trn u 
glavu Isusovu. A ako se je nadvladao, izvadio bi jedan trn. I 
tako se je vježbao iz dana u dan, sad u ovoj kreposti, onda u dru- 
goj, a trnja je bilo sve manje u glavi Isusovoj. 

Evo, ovaj mladić — poučen od svete vjere — odgovorio je 
na postavljeno pitanje: tko je okrunio Spasitelja onom strašnom 
trnovom krunom? Da to zapravo nijesu učinili oni vojnici, nego i 
mi i naši grijesi. A da je zaista tako, uči nas sam Duh sveti, koji 
veli po Izaiji proroku za Isusa: »Mi smo držali da je njega Bog 
udario, ali on je bio ranjen za naše grijehe. Gospod je natovario 
na njega grijehe sviju nas i njegove nas rane iscijeliše«.#) 

Pošto smo dakle mi svojim grijesima zaboli ono trnje u gla- 
vu Sina Božjega, pravda traži da ga već jednom počmemo va- 
diti svojom pokorom i iskrenim pokajanjem, a u prvom redu 
pravim kršćanskim životom čuvajući se grijeha. A Spasitelj ti 

neće ostati dužan. On će ti za svaki onaj trn, što ga izvadiš iz 
njegove glave, usaditi u srce koji mirisni cvijet svoje milosti i 
Božjeg blagoslova, dok ti jednom ne stavi na glavu »neuništivu 
krunu slave« u kraljevstvu nebeskom.) 

JEDNA TAJNA TIJELA ISUSOVA. 


Bilo je to na zadnjoj večeri, koju je Isus blagovao sa svo- 
jim apostolima neposredno prije svoje gorke muke. »Dok su bla- 
govali — veli sv. evanđelje — uze Isus kruh, razlomi ga i dade 
svojim učenicima govoreći: Uzmite i jedite, ovo je tijelo moje!!) 
— To činite na moju uspomenu!«?) 

Dakle Sin je Božji u taj čas pretvorio kruh u svoje Tijelo. 
Ali ne samo to! Nego onim riječima »to činite na moju uspo- 
menu« dao je apostolima i njihovim nasljednicima vlast, da i 
oni to isto čine, to jest da pretvaraju kruh u njegovo tijelo. 


I odonda pa do danas, a tako će biti do konca svijeta, ovo 
presveto Tijelo — sakriveno pod prilikama kruha — nalazi se 
ne samo u Jeruzalemu i Rimu, ne samo u velikim katedralama 
i bazilikama, nego u svim gradovima i selima, u svakoj crkvi i 
na svakom oltaru po cijeloj kugli zemaljskoj. Pa ipak je samo 
jedan Isus i jedno njegovo tijelo! 


Kad čovjek razmišlja o toj tajinstvenoj nauci svete vjere, u 
čudu se pita, kako je to moguće! Kako može jedno tijelo, u isto 
vrijeme, biti prisutno na milijunima mjesta po cijeloj kugli ze- 
maljskoj? Na ovo pitanje ima samo jedan odgovor, a to su one 
riječi anđela Gabriela, što ih je rekao Bl. Djevici Mariji: »Bogu 
nije ništa nemoguće!«3) Pa ipak da ovu tajnu bar donekle pri- 
kučimo svojoj ljudskoj pameti i mašti, mi ćemo se poslužiti jed- 
nom usporedbom. 


Svaki od nas znade, šta je to radio-stanica i čemu ona slu- 
ži. Isto tako znademo, šta će se dogoditi, ako ti stupiš pred 
mikrofon — recimo zagrebačke stanice — pa rekneš samo jednu 

riječ, na primjer baš onu riječ »Tijelo Isusovo«. Ta će tvoja 
riječ odjeknuti u isto vrijeme po svim kućama u Zagrebu — 
Splitu — Sarajevu — Parizu — Newyorku — Tokiju i na mi- 
lijunima drugih mjesta po cijeloj kugli zemaljskoj, gdjegod ima 
radioaparat. Pa ipak iz tvojih je usta izišla samo jedna jedina 
riječ »Tijelo Isusovo«. 

Pa ako bijedni čovjek, koji je pred Bogom malen kao ništica, 
može izvesti ovu majstoriju, zar onda svemogući Bog ne može 
učiniti, da Tijelo njegova Sina bude prisutno u svim Crkvama 
i na svim oltarima ovoga svijeta? Jasno je kao sunce da On to 
može! 

Naravno, sve ovo što smo rekli o radiju, samo je blijeda 
slika i usporedba onog velikog čuda, što ga Isus čini u presve- 
tom Sakramentu. To čudo ostaje i dalje najdublja tajna za naš 
ljudski razum. Stoga ne preostaje nam drugo, nego da klekne- 
mo pred oltar i zavapimo sa sv. Tomom Akvincem: 


Ne shvaćamo, ne gledamo, 
Al' po živoj vjeri znamo, 
Što se čudom zbiva tu! 


Nauke nam svete glase: 
Kruh u tijelo pretvara se, 
Vino u krv Gospodnju! 


A sada na koncu jedno praktično pitanje. Zašto Spasitelj čini 
to veliko čudo? Zašto je htio da bude prisutan u svakom selu 
i gradu, u svakoj crkvi po cijeloj kugli zemaljskoj? Na ovo pi- 
tanje ima samo jedan odgovor. Zato jer nas ljubi! Pa kaošio 
ljubav goni majku, da bude uvijek blizu svoga djeteta i pomaže 
mu u njegovim potrebama — tako je ljubav natjerala i božan- 
skoga Spasitelja, da bude uvijek u tvojoj blizini i pomaže ti u 
teškoj borbi s naopakim sklonostima tvoga tijela — da te poput 
majke tješi i briše ti suze u svim tvojim jadima i nevoljama. 

Stoga zahvalimo se od svega srca Spasitelju na toj neshvat- 
ljivoj ljubavi. A najbolja će mu zahvala biti, ako Ga često po- 
sjetimo u crkvi, pa mu pred oltarom iznesemo sve svoje potre- 
be, duševne i tjelesne. A na to nas poziva i sam Isus, koji nam 
s oltara dovikuje one riječi sv. evanđelja: »Dođite k meni svi, 
koji ste umorni i opterećeni, i ja ću vas okrijepiti!«4) 

LAMPICA NA MIRAMARSKOJ BR. 82. 


Pisac ovih redaka običaje kojiput pregledavati svoje stare 
spise. I tu sam neki dan našao ovaj članak, napisan još prije 
pedesetak godina. Evo šta je tu napisano. — Svaki građanin u 
Banjoj Luci znade, da se blizu njihova grada nalazi »Nazaret«. 
Tu je veliki samostan i crkva časnih Sestara, koje se zovu »Kla- 
njateljice presv. Krvi Isusove«. One su nedavno otvorile svoju 
filijalu i u Zagrebu, Miramarska ulica br. 82, sada br. 100. 

Jednog dana zaputim se do toga samostana, jer su mi te 
Sestre vrlo dobro poznate, pošto sam kod njih u Nazaretu često 
ispovijedao i služio svetu Misu. Ali do Miramarske ne vozi tram. 
Vaj, a taksi ie skup, zato pođem apostolski, to jest pješice. I 
tako pješačeći stignem do br. 82. 

Odmah pogledam kuću. Do ceste visoka ograda od grubih 
jelovih dasaka, a iznad ograde vidi se krović male kućice. ,To 
Je dakle njihov novi samostan, u kojem Sestre drže i zabnvište 
za djecu. 

Kad sam unišao u dvorište, najprije ugledam jednu Sestru, 
koja mi je vrlo dobro poznata kao pravi majstor djetinjih duša. 
Eno, i sada je skupila oko sebe djecu, da ih zabavlja, a djeca 
se oko nje ganjaju i kriče kao čavke. Kraj samostana ugledam 
povelik vrt, u kojem se jedna Sestra pogela, pa marljivo prevrće 
crnu zemlju. I ona mi je poznata kao majstor šutnje i rada. 

Tada me Sestre odvedoše u samostansku primaonu, gdje za- 
tekoh jednog O. Isusovca, njihova ispovjednika, i dvije samo- 
stanske poglavarice. Razgovarali smo o svemu i svačemu, a naj- 
više o novom samostančiću. Među ostalim upitam ja njihovu 
predstojnicu: 

— Kako vi ovdje sa sv. Misom? 

— Idemo svako jutro, osim nedjelje, u crkvu Oo. Isusovaca, 
odgovori mi ona. 

Ja sam se tome veoma začudio, jer znadem da je ta crkva 
daleko od njih oko pola sata. Dakle te Sestre moraju svaki dan 
pješačiti do te crkve, a čestoputa po kiši ili snijegu! Ali prisutni 
Isusovac, da ohrabri Sestre, odmah dočeka: »Ta im šetnja neće 
ništa naškoditi, jer to je za njih pravi sport. Bit će zato zdravije 
i otpornije proti bolestima!« 

Dobro! Bilo to sad ovako ili onako, ipak je napor i žrtva 
ići svaki dan tako daleko u crkvu. A time nije još sve svršeno! 
Kladio bih se, da u toj kući nema dovoljno ni hrane ni ogrjeva 
ni drugih potrepština. Stoga se samo od sebe nameće pitanje: 
odakle tim ženama snaga, da provode život u takovom odrica- 
nju i žrtvama? Odgovor na to pitanje može nam dati samo jed- 
na lampica. 

Ja sam to hotimice prešutio i ostavio za svršetak. Naime, u 
samostanu se nalazi mala kapelica, u kojoj se — kako smo čuli 
— samo nedjeljom služi sveta Misa. Bio sam i u toj kapelici, pa 
evo šta sam vidio. Na oltaru pred svetohraništem, u kojem se 
nalazi presv. tijelo Isusovo, gori mala uljena lampica i u njoj 
dršće vječno svjetlo. 

Ova nam lampica rješava cijeli problem, jer prorok Izaija 
ovako kliče dragom Bogu: »Gospodin je moja snaga i spasenje!«1) 
To dobro znaju i ove časne Sestre, pa često posjećuju Isusa u 
svojoj kapelici i mole ga, neka im pomogne, da strpljivo nose 
za njim svoje križeve. 

ČEGA NEMA U TOM SRCU? 


Francuski kralj Ljudevit XI. (+ 1483) nije bio ni najbolji ni 
najgori među francuskim kraljevima. Jednog je dana posjetio 
grad Dornick u Flandriji, gdje ga je narod oduševljeno dočekao. 
Pred kralja je izašla svečana povorka, a na čelu povorke išla je 
mlada djevojka, obučena u raskošno narodno odijelo. U rukama 
je nosila svileni jastuk i na njemu srce od suhoga zlata. Iza 
srdačnog pozdrava predala je to srce kralju. 


Kad je Ljudevit otvorio to zlatno srce, našao je unutra grb 
svoje kraljevske kuće, bogato urešen dragim kamenjem. Ispod 
grba bile su napisane ove riječi: »Ovako narod ljubi svoga kralja 
i nosi ga u svom srcu!« Ljudevit je bio očito ganut ovim neobič- 
nim darom, stoga pritisne ono srce na svoje grudi i poviče odu- 
ševljeno: »I kralj ljubi svoj narod i nosi ga bez prestanka u 
svom srcu!« 


Kad čovjek pročita ovu zgodu iz života toga kralja, dođe mu 
da odmahne rukom i nasmiješi se. Jer znamo mi dobro, kako 
kraljevi ljube svoj narod i kako ga nose u svom srcu! Oni se 
redovito brinu samo za to, da se što više proslave među ljudima 
i da svojim podanicima nametnu što veće poreze, a narod im je 
obično deveta briga. Čast rijetkim iznimkama u povijesti! 


Ali ima jedan »Kralj nad kraljevima«!) koji sve svoje poda- 
nike i svakog pojedinog bez prestanka nosi u svom Srcu i ljubi 
ih svakom žilicom svoga bića i svakim kucajem svoga Srca. A 
to je naš božanski Spasitelj Isus Krist. Stoga ćemo za jedan 
časak otvoriti njegovo Srce, da vidimo šta se krije unutra, kaošto 
je francuski kralj otvorio ono zlatno srce. 

Sveta nas Crkva uči u litanijama mnogo toga o presv. Srcu 
Isusovu i veli da je »Srce Isusovo šator Svevišnjega — da je 
izvor života i svetosti — pomirenje grijeha naših« itd. Među osta- 
lim ovako kliče: »Srce Isusovo, dobrote i ljubavi puno, smiluj 
nam sel« Da nam ta punina ljubavi bude bar donekle jasna, 
mi ćemo sada postaviti posve obratno pitanje. Nećemo pitati, 
šta se nalazi u Srcu Isusovu, nego: čega nema u tom Srcu? 

Evo čega nema! Ni jedne kapi krvi, jer je svu svoju krv 
prolio iz ljubavi prema meni, prema tebi i svakome od nas. A 
zadnja kap je bila, kad mu je onaj vojnik, odmah iza smrti, 
probo Srce kopljem. Mi ćemo se zaustaviti kod te zadnje kapi 
i malo se zamisliti... Isus zove često puta naše duše svojim 
vinogradom i ovako nas pita po svojem proroku: »Šta sam još 
mogao učiniti za svoj vinograd, a da nisam učinio?«?) Na ovo 
pitanje mora svaki od nas odgovoriti: 

— Isuse! Ništa više nijesi mogao učiniti! Ti si se iz ljubavi 
prema meni najdublje ponizio, kad si ostavio svoje božansko 
prijestolje i postao smrtni čovjek kao i ja. — Iz ljubavi prema 
meni bio si bičevan, trnjem okrunjen i na križ razapet. Ostala 
je u tvom Srcu još zadnja kap krvi, i tu si kap za mene prolio! 

Eto dakle, koliko nas ljubi Spasitelj! A kako mi uzvraćamo 
tu ljubav? Kad bi sada koji od anđela otvorio naše srce, šta bi 
našao unutra? To zna jedino Gospodin Bog. Ali ovo je posve 
sigurno, da bi u mnogim srcima našao dosta grijeha, a malo ili 
nimalo ljubavi prema Spasitelju. ' 

Stoga ispitajmo svoju savjest i obećajmo Isusu, da ćemo ga 
ljubiti svim srcem i nada sve, jer On je to itekako zaslužio! 
Zato nam sv. Ivan apostol dovikuje: »Ljubimo Boga, jer je On 
nas najprije ljubio!«3) 

NEBESKA PRACKA. 


Sv. Pismo potanko pripovijeda o borbi između filistejskog 
gorostasa Golijata i mladog Izraelca, pastira Davida. Golijat je 
bio od glave do pete u željeznom oklopu, a u ruci je imao koplje 
i mač, te je svaki dan pogrdnim riječima izazivao Izraelce na 
borbu. 

Ali jednog dana poletio je prema njemu mladi David, koji 
nije imao ni oklopa ni mača. Uzeo je samo svoju praćku i sta- 
vio u pastirsku torbu pet glatkih kamenčića. Kad je Golijat vidio, 
da mladić juri prema njemu, poče mu se ovako rugati: 

— Dođi ovamo k meni, da dadnem tvoje meso pticama ne- 
beskim i životinjama zemaljskim! A David mu odgovori: 

— Ti ideš na mene s mačem, a ja idem na tebe u ime Gospo- 
da nad vojskama... I David brzo izvadi jedan kamen iz torbe, 
stavi ga u praćku i zavitla prema Filistejcu. Kamen se zabi go- 
rostasu u čelo i on pade na zemlju. David brzo pritrči i njego- 
vim mačem odrubi mu glavu. Na koncu kaže sv. Pismo: »Tako 
je David praćkom i kamenom pobijedio Filistejca«.!) 

Nas ovdje zanima samo praćka Davidova, evo zašto. Duh sveti 
veli po svome sluzi Jobu: »Borba je ljudski život na zemlji«.?) 
Da su ove riječi itekako istinite, svi mi dobro znademo, jer se 
moramo bez prestanka boriti proti napastima vraga paklenog i 
naopakim požudama svoga tijela. A da u toj životnoj borbi ne 
podlegnemo, dao nam je Bog »oklop vjere i ljubavi, s kacigom 
nade i spasenja« kako veli apostol Pavao, nadahnut od Duha 
svetoga.) 


Ali uz ostalo oružje vele sveci Božji — dao nam je Bog 
kao i Davidu, jednu praćku s kamenčićima, a to je Gospina 

krunica sa svojih pedeset zrnaca. Pa kaošto je David oborio go- 
rostasa kamenom iz praćke, tako će i svaki kršćanin, koji se u 
životnoj borbi služi ovom Gospinom Praćkom, pobijediti sve ne- 
prijatelje svoga vječnog spasenja. 

A da se sveci Božji ne varaju, možemo se lako uvjeriti. Sv. 
Pismo veli da »đavao obilazi okolo kao lav, koji riče i traži koga 
ga proždre«.4) Ali čim on čuje ime Marijino, bježi glavom bez 
obzira, jer mu je Bog još u zemaljskom raju rekao, da će mu 
jedna »žena satrti glavu«5) A svi crkveni Naučitelji vele, da je 
ta žena Bl. Djevica Marija, koja je sa svojim Sinom na križu 
satrla glavu zmiji paklenoj. 

Stoga se ništa ne čudimo sv. Bernardu, koji veli da cijeli 
pakao zadršće od straha, kad čuje ime Gospino. Na ove riječi 
nadovezuje sluga Božji Toma Kempenac: »Kaošto čovjek padne 
na zemlju, ako blizu njega pukne grom, tako i đavli padaju, kad 
se samo spomene ime Marijino«. A to isto vele svi ostali sveci 
i pravednici. 

Eto dakle koliku silu krije u sebi ime Marijino. A šta ćemo 
istom reći za krunicu, u kojoj mi ne jedanput nego 106-puta za- 
zivamo to sveto ime. Stoga držimo čvrsto u rukama tu Gospinu 
praćku, pa ćemo ostati pobjednici nad đavlom i naopakim požu- 
dama svoga tijela, kaošto je David ostao pobjednik nad Golija- 
tom. Zato Gospodin Bog dovikuje Bl. Djevici u Pjesmi: »Lijepa 
si prijateljice moja kao Jeruzalem, a strašna — naravno neprija- 
teljima! — kao vojska pod zastavama!«6) 

Na koncu poslušajmo jednu zgodu iz životopisa glasovitog 
Isusovca O. Zucchi-ja, koji je djelovao u Rimu. Jednog dana do- 
đe k njemu na ispovijed neki mladić, koji je bio upravo opssjed- 
nut od raznih grijeha, osobito bludnosti. Iza ispovijedi dade mu 
Zucchi ovaj savjet: neka svaki dan ujutro i navečer izmoli jednu 
Zdravomariju i — u znak poniženja pred Bogom poljubi zemlju. 

Iza kratkog vremena morao je mladić odseliti iz Rima. A kad 
se je poslije nekoliko godina opet povratio u Rim, potraži O. 
Zucchi-ja i upita ga, da li se sjeća onog mladića, kojem je dao 
taj i taj savjet. 

— Sjećam, odgovori Isusovac. 

— Ja sam taj mladić i došao sam, da Vam se od svega srca 
zahvalim. Ja sam se držao vašeg savjeta i na koncu me je Majka 
Božja izvukla iz ponora grijeha. Ja više nijesam rob svojih stra- 
sti. 

MAČ DVOREZAC. 





Jednog su dana upitali slavnog grčkog basnopisca Ezopa, ko- 
ja je stvar na zemlji najbolja i najkorisnija? Ezop je bez pro- 
mišljanja odgovorio: »Ljudski jezik!« Malo iza toga upitaše ga 
drugi, a šta je na svijetu najgore i najštetnije? Ezop je opet bez 
promišljanja odgovorio: »Ljudski jezik!« 

Međutim ne trebamo ići k starim Grcima, jer tu istu mudrost 
nalazimo i u hrvatskom narodu, koji je sastavio ovu priču. Je- 
dan car — veli ta priča — zatražio od svojih ministara, da mu 
donesu stvar, koja je slatka kao med, a gorka kao jed. Nato 
mu jedan od njih donese na tanjuru jezik... Ovom pričom htio 
je naš narod reći, da ljudska riječ može biti slatka kao med, 
ali i gorka kao žuč. 

A da je zaista tako, uči nas sam Duh sveti, koji veli po apo- 
stolu Jakovu: »Iz istih usta izlazi blagoslov i kletva«.) Jer čovjek 
svojim jezikom hvali i slavi dragog Boga. Ali tim istim jezikom 
pogrđuje i psuje svoga Oca nebeskog. — Nadalje, mi svojim go- 
vorom poučavamo i upućujemo djecu na dobro, tješimo žalosne, ' 
nastojimo pomiriti zavađene i uspostaviti slogu u ovoj ili onoj 
obitelji itd. 

Ati tim istim jezikom zavode ljudi nevine duše na grijeh, na- 
nose bol svome bližnjemu, siju mržnju među ljudima i mogu 
upropastiti cijele obitelji. 

Dakle jezik je zaista mač dvorezac, kojim čovjek može puno 
dobra, ali i puno zla učiniti. Zato veli Duh sveti po mudrom 
Sirahu u sv. Pismu: »Mnogi su pali od mača, ali više ih je palo 
od jezika«.") A pritom moramo imati na pameti, da taj mač na- 
šega jezika može bližnjega raniti i onda, kad govorimo istinu, 

to jest kad drugim ljudima oikrivamo njegove grijehe. Poslu- 
šajmo, šta o tome pripovijeda poznati njemački pisac Leopold 
Arthofer. 

Bilo je to u Njemačkoj. U jedan gradić doselio neki pekar 
sa ženom i dvoje djece. Otvorio u tom mjestu pekaru i počeo 
marljivo raditi. Izvrsnim kruhom i dobrom poslugom privukao 
je k sebi mnogo mušterija. Ali jednog jutra — veli Arthofer — 
stoje pred crkvom dvije žene, koje svaki dan slušaju svetu misu. 
I jedna će od njih: 

— Je li vam poznat onaj pekar, što se je prije nekoliko mje- 
seci doselio u naše mjesto? 

— Kako da nije! odgovori druga. Vrlo vrijedan i čestit čo- 
vjek! 

— 1 ja sam tako mislila, nastavi prva. Ali čovjek se lako pre- 
vari u ljudima. Baš jučer sam čula od jedne gospođe, da je on 
odležao nekoliko godina u tamnici. 

— U tamnici! začudi se druga. A zašto? 

— Evo zašto. On je bio blagajnik jednog poduzeća u gra- 
du G. Tu je pronevjerio veliku svotu novaca, radi čega je osuđen 
na robiju. 


Ovo su razgovarale te dvije žene jednog jutra pred crkvom. 
Ali već iza nekoliko dana i vrapci su na krovu cvrkutali o tom 
robijašu. Stoga su građani počeli sumnjivo gledati na njega i 
kloniti se njegova društva. Tako je pekar za kratko vrijeme iz- 
gubio svoje mušterije i počeo gladovati sa svojom obitelji. Na 
koncu je morao pobjeći iz toga gradića, da potraži sreću na dru- 
gom mjestu. 

Ovo je samo jedan primjer, šta može učiniti ogovaranje, to 
"jest pretresanje i otkrivanje tuđih grijeha. A tko bi mogao iz- 
brojiti, koliko je suza i krvi proliveno, koliko mržnje posijano 
i ognjišta raskopano radi ogovaranja. Pa ipak se mnogi tračari 
ovako ispričavaju: »Ja sam o tom čovjeku pripovijedao samo ono, 
što sam na svoje oči vidio i čuo od ljudi, kojima moram vjero- 
vati. Dakle govorio sam o njemu samo istinu i nijesam ništa 
slagao«. 

Stoga ispitajmo malo svoju savjest imajući na pameti one 
riječi sv. Pisma: »Što ne želiš da se tebi učini, to ni ti ne čini 
drugome!«3) I duboko usadimo u srce onaj ukor Isusov: »Zašto 
vidiš trun u oku svoga brata, a u svom oku ne vidiš grede!«4) 

RADI MENE PROBODEN! 


Slavni austrijski slikar Fiihrich. izradio je prekrasnu sliku, 
koja nosi naslov »Razapinjanje«: U sredini slike vidi se križ, po- 
ložen na zemlju, a na njem leži naš božanski Spasitelj, sav u 
ranama od strašnog bičevanja. Međutim krvnici prikivaju nje- 
gove ruke i noge oštrim čavlima na drvo križa. 

Malo podalje vide se četiri rimska vojnika. Oni sjede na zem- 
lji i bacaju kocku za Isusovu donju haljinu, za koju veli sv. 
evanđelje da »nije bila šivena, već otkana od vrha do dna«. Zato 
su vojnici među sobom rekli: »Ne derimo je, nego bacimo kocku 
na nju, komu će dopasti«.1) Na slici se jasno vidi, da su vojnici 
tim kockanjem tako zabavljeni, te ih apsolutno ništa ne zanima, 
što tako blizu njih razapinju Sina Božjega na križ. 

Šta velite za ove vojnike? Sigurno ćete reći: »Pa oni nijesu 
ni slutili, da je to Sin Božji, nego su mislili, da je obični raz- 
bojnik kao i ona dvojica, koji su s njim razapeti«. 

Točno, tako je! Ali što oni nijesu znali, to znade svaki kršća- 
nin. Mi znademo, da je Isus pravi sin Božji, jer sam je Otac ne- 
beski kod krštenja i preobraženja Isusova doviknuo s neba: »Ovo 
je Sin moj ljubljeni!«2) Isto tako znademo, da je taj Sin Božji 
radi naših grijeha, i da nas spasi od vječne propasti, umro na 
križu, jer evo šta veli sv. Pismo: »Gospod je natovario na njega 
grijehe sviju nas i On je ranjen za naše opačine«.3) 

Sve to mi znademo! Pa ipak ima dosta kršćana koji su — 
poput onih rimskih vojnika — potpuno indiferentni prema muci 
i smrti Sina Božjega, pa žive tako kao da se to njih apsolutno 
ništa ne tiče. Nikada mu se ne zahvaljuju na toj neshvatljivoj lju- 
bavi i vrijeđaju ga raznim grijesima, za koje se rijetko ili možda 

nikad ne kaju. Stoga se Spasitelj ovako tuži s križa po svome 
proroku: »Gledao sam, hoće li me tko sažaliti, i nije ga bilo! 
Tražio sam, tko će me utješiti, i nikoga ne nađoh!««) 

Zato ispitajmo svoju savjest, da se možda ove riječi Isusove 
ne odnose na mene i na tebe, te obećajmo Spasitelju, da ćemo 
se popraviti. A da to lakše obavimo, evo jedne zanimljive pripo- 
vijesti. 

O jednom svećeniku iz slavne talijanske porodice Piccolimini 
čitao sam ovu — za nas obične smrtnike — nevjerojatnu stvar. 
Taj je svećenik ljubio sve ljude, osobito one, koji su mnogo pa- 
tili. A u istom mjestu jedan je siromah bolovao od strašne bo- 
lesti padavice. I svećenik je često puta na svoje oči gledao, kako 
se taj siromah strašno muči, pa ga je veoma žalio. Na koncu, 
jednog dana reče tome siromahu: »Ja ću moliti dragog Boga, 
da tebe ozdravi, a na mene prenese tvoju bolest«. 


I čudnovato! Bog mu je uslišao molitvu. Onaj je siromah 
potpuno ozdravio, a svećenik obolio od padavice. I ta ga je bo- 
lest često puta bacila na pločnik ili niz stepenice ili blizu vatre 
na ognjištu. Zato je po cijelom tijelu bio pun rana i modrica. 

A onaj ozdravljeni siromah nije mogao nikad zaboraviti nje- 
gove ljubave. Zato mu je kroz cijeli život bio od svega srca za- 
hvalan i dvorio ga kao brata. A često je puta sa suzom u oči- 
ma ljubio njegove modrice i rane. 


Možda će sada netko reći, da je sve to samo izmišljena pri- 
ča, koju su ljudi iskitili, da uzveličaju ljubav toga svećenika, 
Dobro! Slobodno tako recite! Pa ipak u toj priči ima jedna stvar, 
koja je posve prirodna, a to je zahvalnost onog siromaha. I ja 
sam tu pripovijest ispričao samo zato, da se ugledamo u njega 
i budemo zahvalni našem božanskom Spasitelju. 

Jer nije priča, nego živa istina, koju nas uči Duh sveti, da 
je Sin Božji uzeo na sebe moje i tvoje grijehe i bio radi toga 
razapet na križ, da nas spasi od vječne propasti, jer evo šta 
veli sv. Pismo: »On je naše grijehe na vlastitom tijelu uznio na 
križ«.5) 


Stoga ugledajmo se u onog siromaha i budimo od svega srca 
zahvalni Spasitelju na toj neshvatljivoj ljubavi. A najbolja će 
mu zahvala biti, ako se od svega srca kajemo za svoje grijehe i 
obećamo u svetoj ispovijedi, da ćemo se popraviti. 

DVA ZANIMLJIVA VIĐENJA. 


U životopisu sv. Julijane Litiške, koja je umrla god. 1258. 
čitamo ovo. Ona je izvanredno štovala Spasitelja u presv. Sakra- 
mentu i nije se mogla nikada dosta nadiviti ljubavi Sina Božje- 
ga, koja ga je natjerala, da u svetoj Hostiji boravi stalno među 
nama. 


Jednog se je dana opet molila pred oltarom u crkvi i na- 
jednom ugleda u nebeskom viđenju pun mjesec, koji je svijetlio 
svim svojim sjajem, samo je u sredini imao tamnu mrlju. Dok 
je ona to promatrala i u čudu se pitala šta to znači, začuje glas 
s neba: 


— Pun mjesec označuje crkvenu godinu. Naime Crkva slavi 
tijekom godine mnoge svetkovine, koje nam dozivaju u pamet 
ljubav Božju prema ljudima, a to su: Božić — Uskrs — Duhovi — 
Blagovijest — Svijećnica i drugi blagdani. Ti su blagdani nalik 
čarobnom sjaju punog mjeseca. A ona tamna mrlja na njemu 
znači, da u crkvenoj godini nema posebne svetkovine u čast presv. 
Sakramenta. 


Ovo je samo vizija jedne svetice i mi možemo o tom viđe- 
nju misliti štogod hoćemo, jer nije to sv. Pismo. Ali što ćemo 
sada napisati, povjesna je činjenica. Naime Julijana je cijelu tu 
stvar povjerila vrlo poznatom svećeniku Jakobu, koji je bio arhi- 
đakon u Liittichu. A taj je svećenik iza nekoliko godina postao 
Papa i uzeo ime Urban IV. On nije dugo čekao, nego je već go- 
dine 1264. uveo posebnu svetkovinu u čast presv. Sakramenta, 
koja se u Crkvi i danas slavi pod imenom Tjelovo i slavit će se 
do konca svijeta. 

A sada ćemo malo stati kod onog viđenja sv. Julijane, evo 
zašto. Mi sigurno čvrsto vjerujemo u presv. oltarski Sakramenat. 
Ta naša vjera nalik je onom punom mjesecu. Ali po svoj prilici 
i na tom mjesecu ima koja tamna mrlja. Stoga ispitajmo svoju 
savjest: kako se vladamo u crkvi kod svete mise — je li nam 
srce, kad se pričešćujemo, puno vjere, ljubavi i poniznosti — 
da li se i u radne dane svratimo kojiput u crkvu, da se poklo- 
nimo Spasitelju u presv. Sakramentu? A da lakše obavimo taj 
ispit, evo jednog drugog još ljepšeg viđenja. 

U životopisu sv. Nikole Fliie, koji je umro god. 1487. čita- 
mo ovo. On je jednog dana u crkvi, punoj vjernika, koji su slu- 
šali svetu misu, imao ovo viđenje. Kad je počela misa, ugleda 
on kako iz crkvenog poda niče nekakvo divno stablo, koje je 
raslo sve više i više, te se je na koncu nadvilo nad sve prisutne 
vjernike. A krošnja je bila puna prekrasnog mirisnog cvijeća. I 
kad je zvonce navijestilo podizanje, to se je cvijeće počelo ru- 
niti i sipati na glave vjernika... Svetac je odmah razumio, da 
to cvijeće naznačuje izvanredne milosti, kojima nas Spasitelj oba- 
sipa iz presv. Sakramenta. 

I ovo je viđenje jedna lijepa slika. Ali se u toj slici krije 
velika istina Božja, jer evo šta veli Spasitelj u sv. evanđelju: »Ja 
sam kruh života! Tko jede od ovoga kruha, živjet će zauvijek«.1) 
Stoga se ništa ne čudimo sv. Bonaventuri, koji je napisao ove 
riječi: »Koliko je kapljica u moru, i svijetlih zraka na suncu, i 
zvijezda na nebu, i cvijeća na zemlji, toliko se Božjeg milosrđa 
krije u sv. misi«. A sv. Franjo Saleški veli: »Sveta je misa bez- 
dan Božjeg milosrđa i vrelo božanske ljubavi«. 

Stoga nastojmo, da se kod svake sv. mise spusti u naše srce 
što više onog cvijeća Božjih milosti. A svetu pričest primajmo 
puni žive vjere i duboke poniznosti, pa će nam se duša preobilno 
napojiti iz onog vrela Kristove ljubavi. 

JEDNA LAŽI KLEVETA. 


Mi smo već navikli, da se bezvjerci i mnogi inovjerci na sve 
imoguće načine rugaju »oprostima« katoličke Crkve. Ima ih dosta, 
koji ovako govore: »Lako je vama katolicima, jer možete grije- 
šiti kolikogod hoćete! Griješiš, griješiš i griješiš! Pa kad se toga 
dosta nakupi, izmoliš jednostavno koju molitvicu i Crkva ti daje 
oprost od tih grijeha. Onda udri Jovo nanovo! Griješi opet koli- 
kogod hoćeš, pa izmoli kakvu molitvicu i dobiješ oprost!« 

Šta ćemo reći na ovo ruganje? Ništa drugo, nego da se u 
ovim riječima krije velika laž i neistina. Jer Crkva — kako smo 
u pređašnjem članku rastumačili — svojim oprostima ne oprašta 
grijehe, nego samo »vremenite kazne« što smo ih svojim grije- 
sima zaslužili. Pa ipak bezvjerci »pogrđuju ono, što ne znaju« 
kako veli sv. Pismo.) 


Ali u ovom ruganju krije se i velika kleveta proti katoličkoj 
Crkvi. Jer prema njihovim riječima, katolička Crkva jednostavno 
kvari ljude i svojim oprostima pomaže im, da što više i lakše 
griješe. A istina je baš na obratnoj strani, jer oprosti su mno- 
ge ljude popravili i obratili k Bogu. 


Čujmo, šta o tom vele dva francuska književnika D'Alembert 
i Voltaire. Ti su književnici bili potpuni bezvjerci i svojim su 
spisima — kako je poznato — pripremali krvavu francusku re- 
voluciju, u kojoj je proliveno more nedužne krvi. Pa ipak evo 
šta su rekli o oprostima katoličke Crkve. 


U njihovo vrijeme, točno 1775. raspisao je Papa Pijo VI. ta- 
ko zvani jubilejski oprost, koji se dijeli svake dvadesetpete go- 
dine. I kad su spomenuti bezbožni književnici vidjeli, šta radi 

ovaj oprost, morali su i nehotice — hoćeš nećeš! — dati veliko 
priznanje crkvenim oprostima. 

Poslušajmo najprije D'Alembert-a. On je malo kasnije izja- 
vio ovo: »Da nije bio raspisan onaj jubilejski oprost, izbila bi 
francuska revolucija dvadeset godina ranije«. Dakle prema njego- 
vim riječima Crkva je sa svojim jubilarnim oprostom zaustavila 
ono strašno prolijevanje krvi za puna dva decenija. A Voltaire je 
bio prisiljen reći: »Još jedan ovakav oprost i propade naša bez- 
vjerska filozofija!« 

Kad čovjek sluša ove riječi iz usta tih bezbožnika, ne može 
da vjeruje svojim ušima, jer ove su riječi stvarno velika pohvala 
crkvenim oprostima. Ali ako imamo na pameti, šta Crkva traži 
od svojih vjernika, da dobiju oproste, osobito potpuni oprost, 
onda se tome nećemo ništa čuditi. A evo šta Crkva traži. 

Ako čovjek želi da dobije oprost, a ima na duši koji teški 
grijeh, mora se najprije od svega srca pokajati za svoje grijehe 
i u skrušenoj ispovijedi obećati dragom Bogu, da će se popra- 
viti. Osim toga Crkva traži, da obavljamo druga dobra djela, 
propisana za dotični oprost, a to su post, milostinja, sveta pri- 
čest, pohod crkve itd. Dakle oprosti jednostavno gone ljude, da 
se poprave. 

Tako je bilo i kod jubilejskog oprosta godine 1775. Sve su 
to na svoje oči gledali D'Alembert i Voltaire pa su bili upravo 
prisiljeni, da i nehotice dadnu onu pohvalu oprostima katoličke 
Crkve. Stoga je slavni francuski propovjednik Bourdaloue s pra- 
vom napisao ove riječi: »Oprosti ne pomažu ljude u griješenju, 
kako bi htjeli bezvjerci, nego ih naprotiv sile, da se obrate k 
Bogu i poprave«. 

RUKE PREMA NEBU! 


U svetoj misi nedjelje 29. kroz godinu veli Spasitelj odmah 
na početku evanđelja da »treba moliti i nikad ne klonuti«.!) Dakle 
poziva nas, da nikad ne zabacimo molitve. A da nam se ove 
riječi Isusove duboko usade u srce, sveta je Crkva odabrala za 
prvo čitanje te iste mise jednu zgodu iz sv. Pisma starog Zavje- 
ta. Evo te zgode. 

Jednog su dana vodili Izraelci, pod komandom svoga vojsko- 
vođe Jozue, žestoku bitku proti Amalečanima, zakletim neprija- 
teljima izraelskog naroda. Bitka se je vodila u jednoj ravnici. 
Međutim je Mojsije sa svojim bratom Aronom i pomoćnikom 
Hurom bio na jednom brdašcu iznad te ravnice. Kad je počela 
bitka, Mojsije je odmah klekao i pružio obje ruke prema nebu, 
moleći se dragom Bogu za pobjedu svoga naroda. 


Ali »dok je Mojsije držao ruke uzdignute — veli sv. Pismo 
— pobjeđivali su Izraelci. A kad bi spustio svoje ruke, pobjeđi- 
vali su Amalečani. Na koncu klonuše Mojsijeve ruke«. Kad su 
to vidjeli Aron i Hur »podupriješe mu ruke, tako da su mu iz- 
držale do zalaska sunca. I Jozua pobijedi Amalečane i njihovu 
vojsku« 2) 

To čitamo u knjizi Izlaska. A zašto je Bog odredio, da se ova 
zgoda iz Mojsijeva života zabilježi u sv. Pismu? Evo zašto, od- 
govaraju sveci Božji u jedan glas. Ovim prizorom na brdu htio 
je Bog poučiti sve ljudske naraštaje do konca svijeta, šta znači 
molitva za čovjeka. Dok se mi molimo i dok nam je srce uzdig- 
nuto prema nebu i Bogu kao ruke Mojsijeve, neće nas Otac ne- 
beski ostaviti, nego će nam priskočiti u pomoć u svim nevolja- 
ma duševnim i tjelesnim. 

Ali ako čovjek zabaci molitvu i neće da se moli, nadvladat 
će ga onaj zakleti neprijatelj ljudskoga roda, đavao pakleni, za 
kojeg veli Duh sveti da »obilazi kao lav koji riče, tražeći koga da 
proždre« i povuče u vječnu propast.3) 

Sveci se Božji služe raznim usporedbama, da nam ovu istinu 
zorno stave pred oči. Evo na primjer šta veli sv. Franjo Borgija. 
Svaki čovjek počne dihati, čim se rodi. I mora bez prestanka, 
kroz cijeli svoj život dihati, jer kad jednom prestane dihati, s 
njim je gotovo. A što je dihanje za tijelo — nastavlja svetac — 
to je molitva za dušu. Iako netko zabaci molitvu, s njim je 
svršeno kao s čovjekom, koji je prestao dihati, jer bez molitve 
nema vječnog spasenja. 

Zato nas Sin Božji bez prestanka poziva, da ustrajemo u mo- 
litvi. Evo na primjer, šta veli u evanđelju one mise, koju smo 
na početku spomenuli: 

— U jednom gradu bio neki sudac, koji se nije bojao Boga 
ni stidio od ljudi. A u onom gradu bila neka udovica i dolazila 
Ek njemu govoreći: »Obrani me od moga protivnika«. A on to ne 
htjede zadugo. Napokon reče u sebi: »Iako se Boga ne bojim i 
ne stidim od ljudi, ipak ću obraniti ovu udovicu, jer mi dosa- 
iđuje, da vječno ne dolazi i ne muči me!«“) 

Onda nas poziva Spasitelj, da se ugledamo u tu udovicu. Jer 
ako je onaj bezbožni sudac na koncu uslišao njezinu molbu, jer 
mu je dosađivala, zar će Otac nebeski odbiti molbe svoje djece 
»koja mu vapiju dan i noć?«5) Apsolutno nemoguće, jer u tom 
bi slučaju dragi Bog bio tvrđi od onog bezbožnog sudca. Zato 
nam Spasitelj bez prestanka dovikuje: »Molite i dat će vam se, 
tražite i naći ćete, kucajte i otvorit će vam se!«$) 

NAŠ JORDAN 


U sv. Pismu staroga Zavjeta čitamo, kako je sirski vojsko- 
vođa Naaman obolio od strašne bolesti gube. A svakom je od 
nas poznato, da se na gubavom čovjeku otvore gnojni čirovi po 
cijelom tijelu i na koncu mu otpadaju prsti, uši, nos i ostali 
udovi tijela. 

Naaman nije čekao da se bolest razvije, nego je odmah u po- 
četku tražio na sve strane lijeka svojoj gubi. Zato ga je njegova 
robinja, koja je bila Židovka, vodila od liječnika do liječnika, 
ali guba se je sve više širila. Stoga mu ona jednog dana reče, 
da u njezinoj domovini živi Božji prorok Elizej, koji čini velika 
čudesa. I ona mu preporuči, da ode k njemu. j 

Naaman posluša Židovku i s velikom pratnjom krene iz Da- 
maska u Palestinu. Kad su stigli do kuće prorokove, Elizej mu 
poruči samo ovo: »Idi i okupaj se u Jordanu sedam puta, pa će 
tvoje tijelo ozdraviti«1) Stoga Naaman ode do rijeke Jordana 
»siđe dolje te sedam puta opere se u Jordanu prema riječi Božjeg 
čovjeka. I njegovo tijelo postade opet čisto kao u malog djete- 
ta« veli sv. Pismo?) 

Usput spominjemo, da se je Naaman odmah iza toga s cije- 
lom pratnjom vratio k Elizuje i ponudio mu bogate darove, ali 
mu prorok odgovori: »Tako živ bio Gospod, kojemu služim, ne 
primam ništa!«3) 

Svaki od nas, kad pročita ovu zgodu iz sv. Pisma, ostaje za- 
divljen ovim velikim i neviđenim čudom. A mnogi će pritom uz- 
dahnuti: »Bože moj, kako se je sve to jednostavno odigralo! 
Gubav se čovjek okupao u rijeci i voda je oprala svu gubu s 
njegova tijela!« 

Ali mi bismo se morali daleko više diviti jednom drugom, 
puno većem čudu, koje se svaki dan odigrava u našoj sredini. 
Jer takav čudesni Jordan teče bez prestanka u Crkvi Isusovoj i 
teći će do konca svijeta! Pa tkogod se okupa u njemu, čisti se 
od najstrašnije gube, što je ima na svijetu. 


Sigurno će sada mnogi upitati, kakva je to rijeka i koja je 
to guba? Odmah odgovaramo, da je ta guba grijeh, jer od 
grijeha su potekla sva zla ovdje na zemlji. To nas uči sam Duh 
sveti, koji veli po apostolu Pavlu: »Po jednom čovjeku — to 
jest Adamu — dođe grijeh na svijet i po grijehu smrt«,4) a sa 
smrću sve bolesti i gube, sve suze i nevolje, koje nas taru u 
ovoj suznoj dolini. Stoga s pravom velimo, da je grijeh strašnije 
zlo od svih guba ovdje na zemlji. Zato nam Otac nebeski dovi- 
kuje po svome proroku: »Sine moj, bježi od grijeha kao od 
zmije ljutice, jer ako se primakneš, ujest će te!«5) 


Ali dragi Bog nam je bio milosrdan, daleko milosrdniji nego 
Sircu Naamanu. Jer odmah iza smrti Isusove poteče onaj čudo- 
tvorni Jordan, u kojem možemo, kadgod hoćemo, očistiti dušu 
od te najstrašnije gube grijeha. Ta čudesna rijeka izvire kod 
svetog krštenja, u kojem se duša čisti od onog Adamovog, istoč- 
nog grijeha. A onda teče kroz sve ispovjedaonice ovog svijeta, 
u kojima dobivamo oproštenje svojih vlastitih grijeha. 

Zamisli se malo, koliko se Božjeg milosrđa krije u tome. — 
Prorok Elizej tražio je od Naamana vrlo laganu stvar, da se 
izliječi od tjelesne gube. Okupaj se u Jordanu — reče mu pro- 
rok — i guba će nestati! Ali Naaman je morao putovati iz Da- 
maska čak u Palestinu, da dođe do proroka, što je u ono doba 
bilo vrlo naporno. 


A mi ne moramo nikud putovati, jer u svakom gradu i selu, 
u svakoj crkvi i kapelici stoje ispovjedaonice i u njima sveće- 
nici. A svećenicima rekao je Sin Božji: »Kojima oprostite gri- 
jehe, bit će im oprošteni«.) I treba samo kleknuti pred sveće- 
nika, pa mu skrušeno i ponizno otkriti svoje grijehe, da se na 
nas izlije rijeka Božjeg milosrđa i opere dušu od svih grijeha. 
Ima li išta lakše! 


Stoga iskoristi ovo milosrđe Božje, dok si živ, pa češće sađi 
u taj Božji Jordan moleći s prorokom i sa svima svetima: »Smi- 

luj mi se Bože po velikom milosrđu svojem! Operi me svega 
od moje krivice, od grijeha me moga očistil«7) Tako ćemo za- 


služiti, da se na koncu života još jednom okupamo u tom Božjem 


Jordanu i čisti stupimo pred vječnoga Sudca. 

PETROVA LAĐA. 


Davno su rekli sveci Božji, da je cijeli ovaj svijet nalik bes- 
krajnom moru, po kojem ljudi plove u vječnost. A i sv. Pismo 
kaže za kreposnu ženu da je ona »kao trgovački brod, koji do- 
nosi kruh izdaleka«.!) Zato su mnogi slikari naslikali Crkvu Isu- 
sovu kao veliku lađu, koja plovi po uzburkanom moru ovoga 
svijeta. U lađi sjedi Isus, a kraj njega sv. Petar, držeći kormilo 
te lađe u ruci. 


A te slike imaju svoju podlogu i u sv. Pismu, jer evo šta 
veli sv, Luka u svome evanđelju: »Jednom je Isus stajao na 
obali Genezaretskoga jezera, dok se je narod gurao k njemu, da 
čuje riječ Božju. On opazi dvije lađice, gdje stoje na obali, i 
uđe u jednu, koja je pripadala Šimunu — to jest Petru — pa 
ga zamoli, da otisne od kopna«.?) 


Kad su sveti Oci čitali ove retke u sv. evanđelju, odmah su 
se upitali, zašto je Isus sjeo baš u Petrovu lađu, a ne u onu 
drugu? I svi u jedan glas odgovaraju, da se u tom krije velika 
tajna. Evo koja! 


Po uzburkanom moru ovoga svijeta plovi i lađa Kristove 
Crkve. A na svakom brodu mora biti jedan kormilar, koji ravna 
i upravlja brodom, jer inače brod će sigurno propasti, kad na- 
vale žestoke bure i oluje. To najbolje zna Sin Božji. Zato je 
u lađu svoje Crkve postavio jednog kormilara koji će — kad 
On uzađe na nebo — mjesto njega i u njegovo ime nepogrešivo 
ravnati tom Lađom. A to je sv. Petar, kojem je Isus rekao one 
poznate riječi: »Štogod svezeš na zemlji, bit će svezano i na ne- 
besima. A štogod razriješiš na zemlji, bit će razriješeno i na ne- 

besima«,3) Dakle Petru i njegovim nasljednicima dao je kormilo 
svoje Crkve u ruke. 

Sada će nam biti jasno, zašto je Isus onom zgodom sjeo 
baš u lađicu Petrovu. Zato — odgovaraju sveci Božji — jer je ta 
Petrova lađica slika one velike lađe Kristove Crkve, koja plovi 
po uzburkanom moru ovoga svijeta i plovit će do sudnjega 
dana. 

Doduše Petar je umro, ali njegovom smrću nije nestalo onog 
kormila Isusove lađe, nego je prešlo u ruke njegova nasljednika 
sv. Kleta. I ovaj je umro, ali s njim nije umrlo ono Petrovo 
kormilo, nego je prešlo u ruke njegova nasljednika sv. Klementa. 
1 tako je to Petrovo kormilo vrhovne vlasti u Kristovoj Crkvi 
išlo od ruke do ruke, dok nije došlo u ruke današnjeg Pape. 

Ali ako mi samo letimično prolistamo povijest te Petrove 
lađe, odmah ćemo opaziti, da su tu lađu čestoputa strašne bure 
bacale od nemila do nedraga. I kojiput je izgledalo, da je ona 
već potonula. Tada je sotona zadovoljno trljao ruke i ovako se 
rugao Svemogućemu: 

— Eto, tvoj je Sin rekao da »sva sila paklena neće srušiti 
njegove crkve«.+) Ali se je prevario, jer evo, ona pred očima cije- 
loga svijeta propada i tone! 

Pa ipak nije bilo, kako je sotona računao. Petrova lađa nije 
nikad potonula, nego je iz svih stoljetnih bura uvijek izašla po- 
mlađena i zasjala novim sjajem. A njezini kormilari uživaju da- 
nas najveći ugled u svijetu, kako smo vidjeli godine 1978. kad 
su se trojica Papa izmijenila na Petrovu kormilu. 

Zato se i nehotice nameće pitanje, koja sila drži tu Petrovu 
lađu, kroz tolika stoljeća na površini, usred najžešćih bura i 
oluja? Da odgovorimo na to pitanje, vratimo se onom prizoru 
na obali Genezaretskoga jezera. Evanđelje kaže, da je Isus sjedio 
kraj Petra u njegovoj lađi. I odonda pa do danas, a tako će biti 
do konca svijeta, nije Sin Božji ni za časak ostavio te lađe, nego 
stoji uz Petra i njegove nasljednike. A Isus je onaj koji »zapo- 
vijeda vjetrovima i moru« kako veli sv. evanđelje.5) ' 

Stoga ako želimo, da ostanemo s Kristom i jednom — ako 
Bog da! — prispijemo u luku vječnoga spasenja, privežimo svoju 
životnu lađicu za Petrovu lađu, kojom po nalogu Božjem upravlja 
sv. Otac Papa, jer davno su rekli sveci Božji: »Gdje je Papa tu 
je Petar — gdje je Petar tu je Crkva — gdje je Crkva tu je 
Krist — a gdje je Krist, tu je naš jedini »Put Istina i Život« 6) 

SILA S VISINE. 


Kad se je naš božanski Spasitelj prije svoga uzašašća na ne- 
bo opraštao od apostola, reče im: »Vi ostanite u gradu — to jest 
u Jeruzalemu — dok se ne obučete u silu s visine«.!) A ta sila 
jest Duh sveti, jer evo šta im je Isus još rekao: .»Dobit ćete 
snagu dolaskom Duha svetoga i bit ćete mi svjedoci sve do na- 
kraj zemlje«.?) mk : 

I zaista 50 dana iza uskrsnuća Isusova silazi Duh sveti u 
obliku silnog vihora nad apostole. I tako je ioga dana zastru- 
jala njegova čudesna sila u Kristovoj Crkvi, struji danas i stru- 
jat će do konca svijeta. Da nam sve to bude bar donekle jasnije, 
uzet ćemo dvije-tri usporedbe. ' ' 

Jednog dana skočio sam u zagrebački tramvaj. Ali tramvaj 
stoji i ne miče se — minut, dva, tri. pet... Ljudi postali ne- 
strpljivi i počeše vikati: »Gdje zapinje, šta se je dogodilol« — 
Nema struje, odgovara kondukter, _ 

Dakle električni tramvaj ne može nikako naprijed bez stru- 
je, makar bila kola najispravnija i tračnice potpuno u redu. Ali 
čim ga zahvati struja, poleti punom brzinom naprijed. ' 

Tako je to s tramvajem. A sada pogledajmo lokomotivu, koja 
vuče željeznicu. Tu lokomotivu goni stisnuta vodena para. Uzmi- 
mo sada slučaj, da na tračnicama stoji savršena lokomotiva, na-, 
pravljena od najizvrsnijih inžinjera. Ali ako u njoj nema pare, 
neće se maknuti ni za pedalj. No čim se pusti para u njezin ko- 
tao, lokomotiva odmah oživi, počme pištati i krene velikom brzi- 
nom, vukući za sobom stotine vagona s najvećim teretom. 

Ili vratimo se u starinu, pa pogledajmo brodove, tako zva- 
ne jedrenjake, na kojima je Kolumbo otkrio Ameriku, Te je bro- 

dove gonio vjetar, i ako nije bilo vjetra, ljudi su ih jedva kre- 
tali pomoću vesala. Ali čim je dunuo povoljan vjetar, poletjeli 
bi morem kao galebovi. 


Eto, tako je to s jedrenjacima — tramvajem — lokomotivom! 
Gledajući ove izume ljudskoga duha, bit će nam bar donekle jasno 
silno djelovanje Duha svetoga u Kristovoj Crkvi, jer On sve po- 
kreće i goni naprijed. Zato je i sišao u silnom vihoru nad aposto- 
le. Pogledajmo tu činjenicu malo izbližeg. 


Kad je Isus uzišao na nebo, ostavio je svoju Crkvu ovdje 
na zemlji potpuno uređenu. Ona je već imala prvog Papu sv. 
Petra i prve biskupe, apostole, a bila je s njima i »Majka Crkve« 
bl. Djevica Marija. Osim toga oni su znali cijeli nauk Isusov, 
imali sakramente i sve drugo, što mi imamo danas. Pa ipak 
Crkva kao da nema u sebi života, ne miče se naprijed — bila je 
slična tramvaju bez struje, lokomotivi bez pare i jedrenjaku bez 
vjetra. ' 


Istom kad je Duh sveti sišao nad nju, Crkva je potpuno oži- 
vjela i krenula poput vihora naprijed. Apostoli odmah provališe 
iz kuće, u kojoj su se skrivali, te počeše neustrašivo propovije- 
dati Krista raspetoga. Onda proniješe križ Isusov do krajeva tada 
poznatog svijeta. Na koncu svi izginuše, ali to Crkvu nije sme- 
talo! Došao je novi Papa s novim biskupima i Crkva se je dalje 
širila poput Božjeg plamena ovdje na Zemlji. Duh ju je sveti 
gonio naprijed preko svih zapreka, kroz sve strašne bure i oluje 
do dana današnjega. 


I tako je od Kristove Crkve stvorio pravo čudo ovdje na 
zemlji, kojem se divi cijeli svijet. Evo na primjer šta piše slavni 
engleski povjesničar Macaulay: »Ako se sjetimo strašnih bura, 
što ih je Crkva do sada proživjela, onda si jedva možemo za- 
misliti, na koji bi način ona uopće mogla ikada propasti.« 


A sve to moramo zahvaliti onoj nevidljivoj »Sili s visine« ko- 
ja struji u Kristovoj Crkvi. Zato mu se vjernici bez prestanka 
mole i ovako pjevaju: 


O dođi Duše presveti, 
Pohodi srca vjernika. 
Ispred nas idi, vodi nas, 
Da svakog zla se klonimo! 


Ti 

NEDOSTIŽIVI UZOR! 


Sveta nas vjera uči, da ima samo jedan Bog, a u Bogu su 
iri božanske osobe, Otac Sin i Duh sveti, i ova su trojica jed- 
no! Zato anđeli na nebu, klanjajući se Gospodinu Bogu, triput 
kliču: »Svet — svet — svet Gospodin Bog nad vojskama!«1) I mi 
to isto govorimo ili pjevamo kod svake sv. mise, pa ipak neće- 
mo nikad razumjeti ovu tajnu presv. Trojstva, jer to nadilazi ne 
samo ljudski nego i svaki stvoreni razum. — Mi ćemo se ipak, 
barem na časak, pomiješati među anđele Božje, pa okom ponizne 
vjere malo promotriti jednu vezu, koja spaja one tri božanske 
osobe... Moramo početi malo izdaljeg. 

Početkom 13. vijeka osnovao je sv. Feliks Valois zajedno sa 
sv. Ivanom od Mate družbu muževa, koji će se potpuno posve- 
titi njegovanju bolesnika, otkupu robova, pomaganju siromaha i 
drugim djelima ljubavi prema bližnjemu. Toj družbi dali su na- 
slov »Red presv. Trojice«. A u povijesti Crkve čitamo, da su 
mnoge kršćanske bolnice i domovi siromaha nosili naslov presv. 
Trojstva. A zašto baš taj naslov? Da lakše odgovorimo na to pi- 
tanje, uzet ćemo jednu usporedbu. 

Sv. Luka piše u Djelima apostolskim, da su prvi kršćani u 
Jeruzalemu bili »jedno srce i jedna duša«.2) To znači, da je me- 
đu njima vladala takova ljubav i sloga, kao da imaju jednu 
dušu i jedno srce. Naravno, to je rečeno samo slikovito i slobod- 
no recite, da je to lijepa pjesnička fraza, jer svaki je od njih 
imao svoje vlastito srce, svoju dušu i svoju posebnu ćud. 

Ali nije slika ili pjesnička fraza, nego neoboriva Božja isti- 
na, da Otac, Sin i Duh sveti imaju istu božansku narav i da su 
jedan Bog, jer to nas bez prestanka uči Sin Božji u sv, evanđe- 


72 


lju. Dakle oni su u istinu — a ne samo slikovito! — jedno srce, 
jedan duh, jedan Bog! Stoga među njima vlada i mora vladati 
neshvatljiva ljubav, kojoj se mi možemo diviti, ali je nikad ne- 
ćemo potpuno razumjeti. 

Zato je ova ljubav, koja veže tri božanske osobe, nedostiživi 
Uzor svake ljubavi i harmonije među stvorenjima na nebu i na 
zemlji. To najbolje znade naš božanski Spasitelj, stoga se je na 
zadnjoj večeri ovako molio Ocu nebeskom za svoje apostole i za 
sve nas: »Molim, da budu svi jedno! Kaošto si ti Oče u meni 
i ja u tebi, da i oni budu jedno u nama!«?) Dakle moli Spasitelj, 
da među nama — bar izdaleka, izdaleka! — vlada ona ljubav, 
koja veže presv. Trojicu. 

Evo, sad će nam biti jasno, zašto su sv. Feliks i sv. Ivan 
dali svojoj družbi naslov »Red presv. Trojice«. Htjeli su oni tim 
potaknuti svoje redovnike, da imaju pred očima onu ljubav, koja 
vlada između Oca i Sina i Duha svetoga. To će im dati snage, 
da očinski ljube siromahe, povjerene njihovoj brizi, i tako izvrše 
onu veliku zapovijed Božju: »Ljubi bližnjega svoga kao sama 
sebe!«4) 

Ali što vrijedi za ove redovnike, vrijedi daleko više za svaku 
kršćansku obitelj, jer muž — žena — djeca jesu prekrasna slika 
presv. Trojstva. Stoga je dragom Bogu osobito stalo, da ovo ljud- 
sko trojstvo ovdje na zemlji njeguje međusobnu ljubav, imajući 
pred očima onu ljubav, koja vlada između presv. Trojice. 

Stoga, kadgod se križaš ili kad na koncu svojih molitava izgo- 
varaš: »Slava Ocu i Sinu i Duhu svetom!« misli na ovu veliku 
istinu i nastoj svim silama, da prema njoj urediš svoju obitelj. 
Onda se ne trebate ničega bojati, jer veli Duh sveti: »Ljubav sve 
ispričava, svemu se nada, sve junački podnosi«.5) 

SUZE ALEKSANDRA VELIKOG. 


Aleksander Veliki bio je svakako jedan od najvećih vojsko- 
vođa i osvajača u svjetskoj povijesti. Taj čovjek nije bio zado- 
voljan samo s jednom državom i jednim carstvom, nego je htio 
cijeli svijet pokoriti sebi. Evo na primjer šta o njemu veli sv. 
Pismo starog Zavjeta: »Aleksander Makedonac povede mnoge ra- 
iove, te doprije do na kraj svijeta. I sva zemlja ušuti pred njim!«) 

Pa je li bio sretan? Na ovo nam pitanje odgovara jedna zgo- 
da iz njegova života. Naime jednog su dana, kad je on bio na 
vrhuncu svoje slave, razgovarali njegovi generali o mnogim bo- 
gatim zemljama i državama, tamo u dubini Azije, do kojih oni, 
ili bolje Aleksander, nijesu doprli. 

Slušajući taj razgovor — vele njegovi životopisci — Aleksan- 
der je počeo plakati od žalosti, što nije dospio i te države osvo- 
jiti i pripojiti svome carstvu. Ove nam suze dokazuju, da taj 
čovjek, uza svu svoju slavu i bogatstvo nije bio potpuno sre- 
tan. 

Ali nije Aleksander osamljen, nego svi su ljudi više-manje 
takovi. Jer možete vi jednom čovjeku dati sve blago, sva uživa- 
nja i ljepote ove zemlje, on opet ne bi bio potpuno sretan, kako 
nas uči prastaro iskustvo svih vremena. A odakle to dolazi? Na 
ovo nam pitanje odgovara jedna duhovita španjolska priča o 
stvaranju svijeta. 

Kad je Gospodin Bog stvarao ovaj svijet — veli ta priča — 
skupio je oko sebe sve životinje, da mu reknu šta žele ovdje na 
zemlji. 

Najprije upita ptice, a one zacvrkutaše: »Zraka, Oče nebeski! 
Što više zraka, da možemo svuda letjeti«. I Gospodin stvori zračni 

ocean nad ovom zemljom. — Onda upita ribe, a one odgovoriše u 
jedan glas: »Vode dragi Bože! Puno vode, da imamo u čem pli- 
vati«. I dragi Bog stvori bezbrojne rijeke, jezera i mora, da udo- 
volji ribama. — Onda upita divlje zvijeri, šta: bi one htjele. A 
zvijeri zaurlaše: »Puno šume, da se imamo gdje skrivati i loviti 
sve, što živi ovdje na zemlji.« I tako je to išlo dalje. Konj je tra- 
žio puno ravnice, da ima kuda trčati, žabe su željele puno močva- 
ra, pingvini mnogo snijega itd. . 
A čovjek je stajao po strani — završava ta priča — pa je 
sve to promatrao i slušao. Na koncu se ovako potuži dragom 
Bogu: ' ' 
— Oče nebeski, ti si upitao sve životinje, šta žele ovdje na 
zemlji, samo mene nijesi. sposa 
— Sine moj, odgovori mu dragi Bog. Ja sam stvorio živo- 
tinje za ovu zemlju. I zemlja je njihova jedina, prava domovina. 
One se na zemlji rađaju i tu žive do svoje smrti. Zato sam ih 
pitao, šta žele na zemlji, jer sam i njihov Stvoritelj. ' 
— A tebe nijesam pitao, jer te nijesam stvorio za ovu zemlju, 
nego za sebe. Nebo je tvoja prava i vječna domovina. A na zem- 
lji živiš samo kratko vrijeme, da tu vršiš moje zapovijedi, te za- 
služiš doći u moj Očinski zagrljaj gore na nebesima. 
Ovo je samo narodna priča, ali se u njoj krije cijela istina 
svete vjere. Zato s pravom veli sv. Augustin: »Bože, ti si on 
stvorio za sebe i nemirno je naše srce, dok ne otpočine u tebi!« 

JEDAN NAŠ UZOR. 


Mi hrvatski svećenici redovito griješimo u jednoj stvari. Na- 
ime, kad potičemo vjernike, osobito muževe, da se ne stide Isusa 
i svoje vjere, obično im stavljamo za uzor strana imena: De So- 
nis — Paqeron — Windthorst — O'Connel itd. Tako je nekako i 
u mojim knjižicama. 

Stoga, da bar donekle ispravim tu pogrešku, evo nekoliko 
crtica iz života jednog uzornog muža, koji je živio u našoj sre- 
dini. Bio je to pok. Marko Dogan, niži šumski činovnik u Banjoj 
Luci, rodom iz Udbine (+ 1934) 


Jednog ljeta opazim, da je u banjalučku katedralu, gdje sam 
ja propovijedao, počeo dolaziti jedan muž prosijede kose i brko- 
va, u skromnom odijelu. Bio je to on. Odmah mi je zapela za 
oko njegova izvanredna pobožnost. Klečao je uvijek na crkvenom 
podu, a nikad u klupi. Na početku molitve duboko se je poklo- 
nio Isusu u presv. Sakramentu. Zatim se je triput prekrižio i na 
koncu poljubio zemlju. Na isti je način i svršavao svoje molitve. 


Ali da ste vidjeli njegovo križanje! Bilo je to nešto posebno. 
Lijeva ruka na prsima, a desnom je nastojao napraviti što veći 
križ na sebi. Iz toga križanja kao da se je čuo glas: ne stidim 
se ja raspetoga Isusa! 


A da ste ga istom vidjeli kod sv. mise za vrijeme podizanja. 
Tada mu je čelo bilo na crkvenom podu, a on sav kao da se je 
naprezao, da ga nestane u prašini pred Spasiteljem. Taj me je 
prizor uvijek podsjećao na onog satnika iz evanđelja, koji je po 
svoj Prilici tako nekako pao pred Isusom, kad je zavapio: »Gospo- 
dine nijesam dostojan, da uniđeš pod krov moj!«1) 

Često sam puta iza sv. mise klekao blizu njega, da se zahva- 
lim Bogu. Od vremena do vremena pogledao bih ispod oka, da 
vidim, šta Marko radi. A on kleči kao kip i ne skida očiju sa 
svetohraništa. Usta bi mu bila malko otvorena, a lice preobraže- 
no nekakvim anđeoskim smiješkom. Ja bih svoje izmolio i oti- 
šao, a Marko bi ostao još dugo u istom položaju. Tada sam se 
uvijek sjetio jednog starog Isusovca, koji je za takove kršćane 
znao reći: »Prilijepio se kao pijavica za oltar, pa ga ne možeš 
odatle otkinuti«. 

A s kakovim je ushitom slušao Marko riječ Božju! Dogodi 
se kojiput, da su vjernici za vrijeme propovijedi veoma nepažlji- 
vi. Jedni se na sve strane ogledavaju, drugi zijevaju, treći kao 
da spavaju itd. Kad to opazi propovjednik, redovito klone i ne 
da mu se dalje govoriti, jer pomisli i nehotice: »Uh, kako je do- 
sadna moja propovijed!« 

U takovim časovima ja sam odmah svrnuo pogled na Marka, 
da se malo ohrabrim, jer on nije skidao oka sa propovjednika. 
Slušao je uzdignute glave i poluotvorenih usta sa smiješkom na 
licu. Pa kao da iza svake riječi svećenikove dovikuje: »Tako je 
velečasni, tako je!« 

Eto, to vam je bio Marko u crkvi. Ali nije se on stidio Isusa 
ni na ulici, ni u kancelariji ni u društvu. Zadnju godinu svoga 
života morao je radi posla svaki dan proći nekoliko puta ispred 
župne crkve u Banjoj Luci. Pa evo šta mi priča njegov zemljak 
Mile, koji je stanovao preko puta te crkve: »Kadgod je došao 
pred crkvu — veli Mile — kleknuo bi pred crkvenim vratima, 
prekrstio se po svom običaju na dugačko i široko i na koncu 
poljubio crkveni prag. 

Inače u životu bio je veoma ponizan i povučen. Nije se on 
razmetao svojim kršćanstvom niti je tražio, da ga tko pohvali 
ili nagradi za njegovu vjeru. Cijeli njegov život kretao se u jed- 
nom trokutu: obitelj — crkva — kancelarija. Zato je živio i 
umro mnogima nepoznat. 

Na koncu ispitajmo malo savjest pred likom ovoga praved- 
nika i dozovimo si u pamet one riječi našeg božanskog Spasi- 
telja: »Tko prizna mene pred ljudima, priznat ću i ja njega pred 
svojim nebeskim Ocem«.*) I one druge riječi Isusove: »Tko se 
stidi mene, toga će se i Sin čovječji zastiditi, kad dođe u svojoj 
slavi«.3) 

KRISTOVA ZASTAVA. 


Svaka država ovdje na zemlji ima svoju zastavu, koju svi 
građani vrlo poštuju i časte. Pod tom se zastavom bore za svoju 
slobodu i spremaju na nove borbe. A pod njom uvijek slave i 
svoje narodne blagdane. Ta im zastava prelazi od jednog narašta- 
ja do drugog kao najčasniji amanet. 


Zato je i Krist ostavio svome kraljevstvu ovdje na zemlji, 
io jest svetoj Crkvi, jedan barjak, pod kojim će se njegovi vjer- 
nici boriti protiv vragu paklenom i svim neprijateljima svoga 
vječnog spasenja. Vi sada sigurno pitate, a koji je to barjak? 
Na ovo pitanje odgovara nam sveta Crkva, koja u časoslovu ve- 
likog tjedna ovako pjeva: 


Barjaci kreću kraljevi, 
Otajstvo križa sjaji se, 
Na kojem Život umrije 
I smrću ljude oživi! 


Dakle križ jer ona časna zastava Kristova, pod kojom se 
moramo boriti, živjeti i umrijeti. Mi ćemo sada baciti jedan po- 
gled na tu Kristovu zastavu, koja svojim porijeklom i slavom 
beskrajno nadilazi zastave svih naroda i država. Jer tkogod se 
je do sada pod njom ustrajno borio, ostao je pobjednik. 

Mogli bismo vrlo mnogo govoriti o tom barjaku Kristovu, ali 
mi ćemo postaviti samo jedno pitanje: kakve je boje ta zastava 
Kristova? Na ovo pitanje odgovorit će nam svaki kršćanin, da je 
ta zastava crvene boje, jer križ je Isusov sav crven od njegove 

presvete Krvi i »sjaji se u kraljevskom crvenilu!« kako Crkva 
pjeva u istom himnu. 


Ali ta Krv Isusova ne šuti, nego viče s križa prema nebu i 
»vapije bolje nego krv Abelova«!) kako veli Duh sveti po apostolu 
Pavlu. Naime, kad je Kain ubio svoga brata Abela, Bog mu je 
u svojoj srčbi doviknuo: »Krv tvoga brata viče iz zemlje k meni. 
Stoga budi proklet!«*) Tako i krv Isusova viče s križa prema 
nebu, ali ne za prokletstvom i kaznom kao krv Abelova, nego za 
milosrđem i opraštanjem. 

Zato nam dovikuje sv. Ivan apostol u ime Božje: »Ako netko 
i sagriješi, imamo zagovornika kod Oca, Isusa Krista«.3) Danas 
bismo rekli: imamo advokata, koji nas bez prestanka brani pred 
svojim Ocem nebeskim. A sveta Crkva u litanijama presv. Krvi 


ovako kliče: »Krvi Kristova rijeko milosrđa — bez koje nema 
oproštenja — Krvi Kristova, snago mučenika — Krvi Kristova 
jakosti priznavalaca — Krvi Kristova, čvrstoćo onih, koji su u 
pogibelji — Krvi Kristova, nado pokornika — Krvi Kristova, 


jamstvo vječnoga života, spasi nas!« 

Ovako kliče sveta Crkva, i to s punim pravom! Jer naš »Za- 
govornik kod Oca nebeskog« prikazuje Mu bez prestanka svoju 
presv. Krv, moleći Ga da nam bude milostiv. Stoga držimo čvrsto 
u ruci ovu pobjedonosnu zastavu Isusovu, za koju veli u ime 
Božje sv. Pavao apostol: »Govor o križu je za nas, koji se spa- 
savamo, sila Božja!«4) 

Ove riječi sv. Pisma moraju nam dati snage, da se pod tom 
zastavom Isusovom odlučno borimo proti vragu paklenom i na- 
opakim požudama svoga tijela. Onda ćemo zaslužiti, da jednom 
ako Bog da, s tom zastavom u ruci stupimo kao pobjednici pred 
prijestolje Onoga, koji »nosi na svojoj haljini napisano: Kralj nad 
kraljevima i Gospodar nad gospodarima« 5) 

GOLGOTA NAD OLTAROM. 


Mnogima je od nas poznat slavni talijanski pisac i pjesnik 
Manzoni (f1873), ako ne po drugom, a ono po svome glasovitom 
romanu »Zaručnici« koji je preveden na sve jezike, pa i na hrvat- 
ski. Ipak mnogi ne znaju, da je taj glasoviti pisac bio uvjereni 
katolik, i da je spremno vršio sve Božje i crkvene zapovijedi, pa 
i onu »Spomeni se da svetkuješ dan Gospodnji!« Ali on je ne 
samo nedjeljom, nego ako je ikako bilo moguće, i radnim danom 
išao u crkvu, da sluša svetu misu. Evo šta o tom čitamo u nje- 
govu životopisu. 


Jedne nedjelje, kad je on bio već u dubokoj starosti, puhao 
je dosta hladan vjetar, a ulice bile blatne. Zato su ukućani tra- 
žili od njega, da ne ide u crkvu, nego da se kod kuće moli Bogu. 
Ali se starac mije dao zadržati. Na koncu kad mu je dodijalo 
njihovo navaljivanje, on im reče: 


— Uzmimo ovaj slučaj. Netko je na lutriji dobio milijun 
lira, a danas je zadnji rok, da podigne taj novac u banki. Bi li 
on otišao u banku, ili bi radi nevremena ostao kod kuće, pa ma- 
kar mu propao taj novac! 

— Eeeee! povikaše njegovi ukućani u jedan glas. Nitko pa- 
metan ne bi ostao kod kuće! Za milijun lira išao bi čovjek i po 
kiši i po snijegu. 

— Tako je! odgovori slavni pisac. On bi otišao u banku, pa 
makar bilo ne znam kakovo nevrijeme. Ali djeco — nastavi sta- 
rac — jedna sveta misa vrijedi daleko, daleko više, nego sve bla- 
go ovoga svijeta i svi zgoditci na lutriji. Stoga ću ići u crkvu, 
da slušam svetu misu, dok me noge nose. I starac je otišao. 

Eto, tako je mislio taj velikan o svetoj misi. A tako misle 
1 svi ostali pravi katolici. Evo naprimjer šta piše sv. Franjo Sa. 
leški: »Sveta je misa sunce naše duše, beskrajni ponor Božjeg 
milosrđa i vrelo božanske ljubavi!« Slično govore svi ostali sveci 
i pravednici. A zašto? Odakle sv. misi tolika cijena i vrijednost? 
Da nam se odgovor na to pitanje duboko usadi u srce, evo jed- 
ne zgode iz života sv. Kolete (f 1447). 


Jednog dana ona se je pobožno molila u crkvi, dok se je na 
oltaru služila sv. misa. Najednom, za vrijeme podizanja, ugleda 
ona nad oltarom Golgotu s velikim križem, na kojem je umirao 
naš božanski Spasitelj. I vidjela je, kako presv. Krv kaplje s 
križa po svima prisutnima. 

Ovo čitamo u životopisu. sv. Kolete. Mi po svoj prilici neće- 

mo nikad vidjeti nad oltarom Golgotu sa raspetim Spasiteljem. 
Ali premda mi toga ne vidimo svojim tjelesnim očima, ipak kod 
svake sv. mise kaplje po nama presv. Krv Isusova. Jer Bog nas 
uči po svojoj Crkvi na općem Saboru Tridentskom, da se u sva- 
koj sv. Misi ponavlja ona ista žrtva, koju je Sin Božji prikazao 
za nas na križu. Zato nam dovikuje sv. Pavao apostol: »Kadgod 
jedete ovaj kruh i pijete ovaj kalež, navješćujete smrt Gospo- 
dina!«1) : 
Eto odakle sv. misi neizmjerna cijena i vrijednost. Zato s 
pravom kaže poznati katolički pisac Gihr: »Kao što se sve rijeke 
ovdje na zemlji slijevaju u more, tako je i sv. misa neizmjerni 
ocean, u koji se slijevaju sve rijeke Božjeg milosrđa sa križa 
Isusova«, HY s 

Na koncu samo još jednu riječ. Mi čestoputa gledamo sliku 
raspetog Spasitelja na križu, a pod križem sv. Ivana apostola i 
Mariju Magdalenu. Pa možda smo kojiput, gledajući tu sliku, ova- 
ko uzdahnuli: »Blago njima, jer je na njih kapala presv. Krv 
Isusova s križa!« Ali ovaj je uzdah nepotreban, evo zašto! I kod 
svake sv. mise — kako smo čuli — ponavlja se smrt Isusova na 
križu. Dakle krv raspetoga Isusa kaplje i po našim dušama, te 
nam donosi isti blagoslov, što ga je dobio sv. Ivan i Marija Magda- 
lena, skrušeni razbojnik i svi ostali, koji su stajali pod križem i 
skrušena srca promatrali smrt Isusovu. 


36 





I DUŠI TREBA KIŠE! 


Sveto nas Pismo bez prestanka poziva, da rado i u poniznosti 
slušamo riječ Božju. Evo na primjer, šta o tom veli Isus u sv. 
evanđelju. Njega su jednog dama dvije sestre — Marta i Marija 
— primile u svoju kuću. Čim je Isus unišao — veli sv. evanđelje 
— »Marija je sjela Gospodinu do nogu i slušala njegovu riječ«. 
A Marta se je brinula, da što bolje podvori i počasti Isusa. Nato 
joj Isus reče: »Marta, Marta, brineš se za mnoge stvari, a samo 
je jedno potrebito! Marija je izabrala najbolji dio, koji se neće 
uzeti od nje«.!) 

Iz ovoga vidimo, koliko je važna riječ Božja za naše vječno 
spasenje. Pa ipak ima dosta kršćana, koji bježe od slušanja riječi 
Božje, kad ju svećenici, po nalogu Isusovu, propovijedaju u crkvi. 
Evo, šta o takovima veli sv. Dominik (f 1221). 

Jedne nedjelje služio je u crkvi sv. misu jedan od njegovih 
redovnika. A kad je počela propovijed, nekoji su mladići i dje- 
vojke odmah izašli iz crkve i razgovarali pred vratima, dok svrši 
propovijed. Kad je to opazio sv. Dominik, izađe napolje i dovikne 
im: 

— Samo čekajte tu, čekajte pred vratima! Ali zapamtite 
dobro, doći će jednom čas, kad ćete stajati pred nebeskim vra- 
tima i kucati, da vam se otvori, ali vam nitko neće otvoriti, jer 
ste zanemarili slušati riječ Božju. 

Dakle veli sv. Dominik, a to s njim tvrde i svi ostali sveci, 
da je slušanje riječi Božje neophodno potrebito za naše vječno 
spasenje. Evo zašto! — Sveta nas Crkva na svome Saboru trident- 
skom, u ime Božje uči, da je vjera »Korijen cijelog našeg spa- 
senja«. Dakle kaošto iz korjena raste stablo, grane, cvijet i plod, 

tako iz vjere — veli Crkva — niču sve ostale kreposti i na koncu 
vječno spasenje. 

A taj se Korijen svete vjere u našoj duši mora osušiti i pro- 
pasti, ako čovjek zanemari slušanje riječi Božje. Dragi se Bog 
služi jednom usporedbom, da nam tu istinu zorno stavi pred 
oči, jer evo šta On veli u sv. Pismu: »Kaošto kiša pada s neba, 
dok se zemlja ne natopi, da bi dala sjeme sijaču i kruha za jelo, 
tako se i riječ, koja izlazi iz mojih usta, ne vraća k meni bez 
ploda« 2) 

Dakle uči nas Gospodin Bog, da je njegova riječ za našu du- 
šu ono, što je kiša za zemlju. Da zemlja donese svoje plodove, 
mora ju od vremena do vremena natopiti blaga proljetna kiša, 
jer bez kiše bi sve propalo. U sv. Pismu čitamo, da je Bog za 
vrijeme Ilije proroka »zatvorio nebo«#) nad Palestinom i nije bilo 
kiše tri godine i šest mjeseci. Naravno, svi su usjevi propali, 
irava izgorjela, zemlja ispucala i vrela presušila! 

Nešto slično — veli dragi Bog — dogodit će se i svakoj 
duši, koja zanemari slušanje riječi Božje — ili da ostanemo kod 
usporedbe — na koju od vremena do vremena ne pada blaga 
kiša Božjih riječi. I u toj će duši malo pomalo sve uvenuti i na 
koncu osušit će se i onaj »Korijen cijelog spasenja« korijen svete 
vjere. A onda teško tome čovjeku, jer veli sin Božji: »Tko ne 
vjeruje, već je osuđen!«4 Jer kako će čovjek držati Božje zapo- 
vijedi i moliti se Bogu, ako uopće ne vjeruje u Boga i u nje- 
gova Sina Isusa Krista. 

A da se to — ne dao Bog — i nama ne dogodi, slušajmo rado 
i u poniznosti propovijedanje riječi Božje i poslušajmo, šta veli 
sv. Augustin: »Po tom se najlakše spoznaje, da je netko pozvan 
u nebo, ako rado sluša riječ Božju«. A da se Augustin ne vara, 
potvrđuje i sam Spasitelj, koji veli u sv. evanđelju: »Tko je od 
Boga, sluša riječi Božje«.5) 

SUDBONOSNO HRVANJE. 


Duh sveti veli po svome sluzi Jobu: »Borba je život čovječji 
na zemlji«d) A s kim se mi moramo boriti? U prvom redu sa 
svojim naopakim strastima, koje nas vode u vječnu propast, ako 
im popustimo. A onda moramo bez prestanka voditi borbu s đav- 
lom paklenim, za kojeg veli Duh sveti da »obilazi okolo kao ri- 
čući lav i traži, koga da proždre«.?) I-o toj borbi ovisi naše vječ- 
no spasenje ili vječna propast. Zato Crkva u jednom himnu s 
pravom zove tu našu borbu sudbonosnim hrvanjem. — Mi ćemo 
sada malo pogledati, kako u svagdanjem životu izgleda to naše 
hrvanje. 

U životopisu glasovitog bavarskog kipara Vilima Achter- 
mann-a (t1884) koji je bio kršćanin od glave do pete, čitamo ovu 
zgodu. On je neko vrijeme ostao bez posla i trpio oskudicu sa 
svojom obitelji. Najednom dobije iz Italije bogatu naručbu. Imao 
je izraditi spomenik, koji se je sastojao od više mramornih ki- 
pova. Ali kad je pregledao nacrte, opazi da je jedan kip potpuno 
gol. Čim je to vidio, odlučno reče gospodinu, koji mu je donio 
tu ponudu: ; 

— Dragi gospodine, ovog kipa ja neću izraditi, jer mi to ne 
dopušta savjest. m. 

— Ali nemojte ludovati! odgovori mu Talijan. Odbiti tako 
sjajnu naručbu, koja će biti kraljevski plaćena, a vašu će slavu 
pronijeti širom svijeta! To ne bi nijedan umjetnik učinio, jer 
umjetnost je umjetnost... Nato mu Achtermann odgovori: 

— Ako je umjetnost umjetnost, i Božja je zapovijed — za- 
povijed, koju moramo izvršiti. Recite svome gospodaru, da ne bi 
izradio toga kipa, kad bi mi dao i sve blago ovoga svijeta. 

Dakle ovaj je umjetnik volio trpjeti i oskudicu sa svojom 
obitelji, nego prekršiti Božju zapovijed, imajući na pameti one 
riječi Isusove: »Šta koristi čovjeku, ako. cijeli svijet dobije, a 
dušu svoju izgubi«.3) — Kad pročitamo ovu zgodu iz života toga 
slavnog umjetnika, moramo i nehotice uzdahnuti: Bože moj, ko- 
liko je snage i jakosti trebalo tome čovjeku, da se odupre na- 
pasti! 

A sada pogledajmo drugo područje naše životne borbe. — 
Njemački župnik Deubig pripovijeda u svojoj knjizi »Bog u 
svagdanjem životu« ovu zgodu. — Jedna djevojka radila kao obič- 
na pisarica u jednoj velikoj banci. Svojom malom plaćom uzdr- 
žavala je siroticu majku i četvero nejake braće. A direktor te 
banke bio je vrlo simpatičan i lijep čovjek, pa su mnoge dje- 
vojke oko njega oblijetale. I naša se je pisarica veoma zaljubila 
u njega, ali o tome nije nikad nikome ni riječi progovorila, jer 
je znala, da bi ju ljudi ismijali. — Međutim jednog dana pristupi 
k njoj direktor i reče: 

— Gospođice, vi se meni u svakom pogledu sviđate i ja bih 
se s vama oženio. Promislite o tom, pa ako pristajete, javite mi 
za koji dan. 


Ona, od prevelikog uzbuđenja, nije znala šta bi mu odgovo- 
rila, nego je bržebolje završila posao u banci i odletila kući, da 
saopći majci tu veliku novost. A majka joj iza kratkog razmišlja- 
nja reče: 

— Ali drago dijete, ti si u svom uzbuđenju zaboravila da se 
on, radi toga i toga, ne može crkveno vjenčati... 

— Mama, mama! prekide ju kćerka, kad bi ti znala, koliko 
ja njega ljubim! ! 

— Sinko, odgovori joj mati. Da ga ljubiš kao svoje oči u 
glavi, ne bi to smjela učiniti, jer Isus kaže baš za takove sluča- 
jeve: »Ako te tvoje oko navodi na grijeh, iščupaj ga i baci od 
sebe! Jer ti je bolje s jednim okom ući u život — vječni! — nego 
s dva oka biti bačen u pakao«44) Stoga drago dijete prioni uz 
molitvu i promisli dobro, šta ćeš učiniti. 

Djevojka je poslušala majku i počela se usrdno moliti Bogu, 
te iza kratke borbe odgovori direktoru, da ne može poći za nje- 
ga, jer joj to brani vjera. 

Kad ovo pročitamo, moramo opet uzdahnuti: Bože moj, ko- 
liko je jakosti trebalo ovoj djevojci, da se odupre napasti! — A 

ta je jakost potrebna i svakome od nas, jer svi moramo voditi 
neprekidnu borbu s našim neurednim požudama i s đavlom pa 
klenim. Pa tko će nam dati snage da u toj borbi ostanemo po- 
bjednici i ne propadnemo zauvijek? Tu nam snagu može dati 
jedino Gospodin Bog koji »nam pomaže u našoj slabosti« kako 
veli sv. Pismo5) Zato nam dovikuje sv. Pavao apostol: »Jačajte 
se u Gospodinu i stavite na sebe oružje Božje, da se uzmognete 
oduprijeti đavolskim zamkama« 6) 

Stoga molimo bez prestanka Oca nebeskog, da nam stavi u 
ruke to oružje i zavapimo često sa sv. Crkvom Isusu u presv. 
Sakramentu: 


O Hostijo spasonosna, 

Što otvaraš nam širom raj. 
Sred hrvanja sudbonosna 
Ti jači nas i očuvaj! 

OTAJSTVO SLOVA »T« 


Sveti Pavao apostol piše u svojoj poslanici Korinćanima, me- 
đu ostalim ovo: »Riječ je križa ludost onima, koji propadaju, a 
onima koji se spasavaju, sila je Božja«.!) Dakle Duh sveti po 
svome apostolu dijeli ljude na dva tabora, na prijatelje i nepri- 
jatelje križa Isusova. Ta su dva tabora iza Krista uvijek posto- 
jala, postoje danas i bit će do konca svijeta. ; 

Ali možda nikad u povijesti nije bila povučena tako oštra 
crta između onih, koji mrze Isusov križ, i onih koji ga ljube i 
štuju. Jer mi smo svjedoci, kako je današnji, tako zvani napred- 
ni čovjek, s najvećim prezirom izbacio Isusov križ iz svoga do- 
ma i svojih škola, iz svojih sudnica i radionica, iz cijelog svoga 
javnog i privatnog života. 

Pa šta ćemo na to mi, koji se nalazimo u drugom taboru i' 
štujemo Isusov križ? Evo šta! Mi ćemo poslušati Namjesnika 
Kristova i biskupe, koji nas bez prestanka pozivaju, da baš u 
ovo vrijeme, kad neprijatelji toliko bjesne proti križu Isusovu, 
još više štujemo i častimo taj sveti znak našega spasenja. A na 
to nas potiču i sveci Božji svih vremena. Da navedemo samo 
dvojicu od njih. 

Sv. Jeronim piše u svome pismu Eustahiju: »Kod svih po- 
slova neka ti ruka pravi znak svetoga križa!« A malo iza njega 
piše sv. Ćiril aleksandrijski: »Neka svaki od nas s velikim po- 
uzdanjem stavi na čelo znak križa. Taj znak mora se vidjeti kod 
svih tvojih poslova, bilo da jedeš ili piješ, bilo da ideš od kuće 
ili se vraćaš, isto tako prije spavanja i kod ustajanja.« 

Slično su govorili i pisali svi ostali sveci i pravednici Božji, 
a što je glavno, oni su tako i radili. Evo na primjer šta piše o 

svetom francuskom kralju Ljudevitu IX. (t 1270) njegov štitonoša 
Joinville: »Kralj se je uvijek prekrižio prije i poslije jela, prije 
vijećanja sa svojim savjetnicima. On je znakom svetoga križa po- 
čimao sve svoje poslove u ratu i u borbi.« 

A od koga su to naučili sveci Božji? Od koga bi drugog nego 
od svete majke Crkve, koja sve svoje molitve počima i svršava 
križanjem. Tim znakom dijeli svoje sakramente i blagoslove, a 
žrtvu svete mise upravo je protkala znakom svetoga križa. Osim 
toga svećenik — po nalogu Crkve — skoro cijelu misu služi ras- 
kriljenih ruku, dakle u obliku križa! Time nas sveta Crkva po- 
tiče, da se i mi često i pobožno križamo, jer u znaku svetoga 
križa leži velika sila, da od nas otjera sve neprijatelje duše i ti- 
jela. O tome nas je učio sam Gospodin Bog već u starom zavjetu, 
jer evo šta čitamo u knjizi proroka Ezekiela. 

Taj prorok je živio 600 godina prije Krista, kad se još ništa 
nije znalo za Isusov križ. Jednog dana Bog mu je rekao, da će 
uništiti grad Jeruzalem radi velikih grijeha njegovih građana. I 
čuo sam — piše Ezekiel — kako Gospod reče jednom anđelu: 
»Prođi kroz grad Jeruzalem i obilježi slovom »Tau« čelo svih onih, 
koji tuguju radi grijeha, što se u njemu čine«.?) 


Odmah iza toga Bog mu je u viđenju pokazao, kako je cijeli 
grad sa svim svojim stanovnicima potpuno uništen. Samo su bili 
pošteđeni svi oni, koji su imali na svom čelu upisano slovo »T« 
koje se u hebrejskoj abecedi zove »Tau«. 


Kad čovjek pročita ove riječi proroka Ezekiela, u čudu se 
pita: »Pa kakvu tajinstvenu: snagu ima u sebi to slovo, da spa- 
sava ljude od propasti i uništenja?« Evo kakvu! To se je slovo 
pisalo u obliku križa, na kojem će jednom umrijeti Sin Božji. 
I radi toga Bog je već onda spasio od propasti sve one, koji su 
bili tim slovom, to jest znakom križa obilježeni. Stoga sveci Božji 
s pravom vele: »Ako je Isusov križ imao u sebi toliku snagu 600 
godina prije rođenja Isusova, Bože moj, koliku istom snagu mo- 
ra imati danas iza muke i smrti našega Spasiteljal« A sve ovo 
najbolje je znao sv. apostol Pavao, zato u svojoj poslanici Gala- 
ćanima ovako kliče: »Bože sačuvaj, da se ja čim drugim hvalim 
osim križem Gospodina našega Isusa Krista!«3) 


Stoga odazovimo se pozivu svete Crkve i svih Božjih svetaca, 
pa se pobožno križajmo u svim prilikama i neprilikama zemalj- 

skog života, osobito u časovima raznih kušnja i napasti. Jer vrag 
se ničega toliko ne boji kao Isusova križa i bježi od onih, koji, 
su njime obilježeni. A tako to i mora biti, jer Sin je Božji na 
križu satro glavu Zmiji paklenoj, kako je to Gospodin prorekao 
već u zemaljskom raju, odmah iza grijeha naših praroditelja.“) 

RAZUMIJE UK I NEUK! 


Gornji sam naslov ukrao od jedne stare Ličanke, evo kako 
je to bilo. Župnik u jednom ličkom selu vrlo je dobro propovi- 
jedao. Zato su ga rado slušali njegovi seljaci, ali i školovana 
gospoda, kad bi s poslom došli u njegovo selo. Jednog dana še- 
iam ja s tim župnikom, kad li nas sretne ona starica, njegova 
župljanka. Ona ga poljubi u ruku i reče: »Hvaljen Isus velečasni! 
Hvala ti i ovajput na tvojim lipim pridikama, jer tebe može ra- 
zumiti svatko, i uk i neuk!« to jest i onaj školovani i onaj ne- 
uki. 

Ne znam, odakle starici ove riječi, ali mi dolaze na pamet baš 
sada, kad sam sjeo da napišem nekoliko redaka o jednoj molitvi, 
koju možemo svi razumjeti, ili kako reče baka: i uk i neuk! A 
to je molitva svete krunice. 

Da krunicu razumiju i rado mole oni neuki, možemo vidjeti 
svaki dan na svoje oči. Da spomenem samo nešto iz svoga ži- 
vota. Rođen sam i odrastao u Bosni, koja je u ono doba bila sko- 
ro potpuno nepismena. Pa ipak su vjernici u svojim kućama sva- 
ku večer zajednički molili krunicu, i to tako složno, da se je 
moglo čuti i na ulici. A bilo je dosta pobožnih žena, koje su kru- 
nicu pripasale sebi uz bok, da im bude uvijek pri ruci. 

Ali ta molitva svete krunice može zanijeti i najveće učenja- 
ke, dapače genije, čija imena blistaju kao zvijezde u povijesti 
ljudskoga roda. Mi ćemo ovdje, radi kratkoće, spomenuti samo 
dva glasovita imena. Prvi je od njih slavni Francuz Andrija Ampe- 
re (11836) koji spada među najveće fizičare i matematičare svih 
vremena. Njegovo je ime poznato svakom učeniku u osnovnoj 
školi, jer se po njemu zove jedinica jakosti električne struje. 

Pa ipak taj velikan molio je često i pobožno krunicu. Evo na 
primjer šta o njemu piše osnivač glasovitih »Zadruga sv. Vinka 
Paulskog« Fridrik Ozanam. On je kao mlad student jednog dana 
svratio u neku parišku crkvu. Crkva je bila potpuno prazna — 
veli Ozanam — samo pred oltarom Majke Božje klečao neki sta- 
rac i pobožno prebirao zrnca svete krunice. A kad je malo bolje 
pogledao toga starca, ostao je izvan sebe od čuđenja, jer to je 
bio — nitko drugi! — nego slavni Ampere. Usput spominjemo, da 
je Ozanam kasnije često pripovijedao, kako mu je ta Amperova 
krunica ulila više vjere u srce, nego sve knjige i najbolje propo- 
vijedi. A kad je Ozanam završio studije i postao profesor, posta- 
doše njih dvojica najbolji prijatelji. 

A sada ćemo spomenuti drugo, možda još poznatije ime, a to 
je slavni Talijan Michelangelo (+1564). On spada među najgeni- 
jalnije kipare, slikare i graditelje u ljudskoj povijesti. Pa šta veli 
taj genije o krunici? Mjesto odgovora na to pitanje pogledajmo 
jednu njegovu sliku, a to je glasoviti »Sudnji dan« u vatikanskoj 
kapeli Sikstini. 

Na toj slici ima jedna značajna sitnica. Naime u onom po- 
tresnom prizoru sudnjega dana vidi se jedna dugačka krunica, 
koja vjesi s neba ii dopire sve do zemlje. A dva su se grešnika 
čvrsto prihvatila za tu krunicu i po njoj se penju prema nebu. 

Dakle taj genijalni umjetnik vjeruje, da je krunica kao spa- 
sonosno uže ili konopac, što nam ga BI. Djevica spušta s neba, 
da nas po njemu povuče k sebi u slavu nebesku. — A da je i 
Michelangelo držao u rukama to uže, svjedoči nam njegova radna 
soba, koja se nalazi i danas u Firenzi točno onakova, kakva je 
bila za njegova života. Ako posjetite ovu sobu, vidjet ćete na nje- 
govom radnom stolu, među ostalim predmetima, i krunicu. 

Stoga blago čovjeku, bio on »uk ili neuk« ako drži u rukama 
to nebesko uže, jer gornji kraj toga konopca drži čvrsto u ruka- 
ma Bl. Gospa, koja nam u svojim misama dovikuje ove riječi sv. 
Pisma: »Blago onome, koji svaki dan bdije kod mojih vrata! Jer 
tko mene nađe, naći će život i dobit će od Gospodina, što želi!«1) 

STRAŠNIJE OD PAKLENOG OGNJA! 


Kadgod se čovjek sjeti pakla, odmah pomisli na onaj strašni 
pokleni oganj, o kojem Sin Božji tako često govori u sv. evan- 
đelju. Evo na primjer šta veli na koncu svoje propovijedi o si- 
romašnom Lazaru i nemilosrdnom bogatašu: »Umrije bogataš i 
bi pokopan. Kad je bio u paklu — veli Isus — podiže svoje oči, 
pa ugleda izdaleka Abrahama i u njegovu krilu Lazara, te povi- 
če: Oče Abrahame smiluj mi se i pošalji Lazara, neka umoči u 
vodu vrh od svoga prsta, da mi rashladi jezik, jer se silno mučim 
u ovom plamenu!«1) 

Kad čovjek pročita ove potresne riječi, koje nisu izvađene iz 

kakvog romana, nego su potekle iz usta Sina Božjega, protrne 
mu srce od svetoga straha, strepeći da bi mogao i sam tamo dos- 
pjeti... Pa ipak taj oganj nije najstrašnije zlo u paklu. Ima on- 
dje daleko veća muka, koja zapravo čini pakao paklom. A to je 
odbačenje od dragoga Boga, sadržano u onim riječima vječnoga 
Sudca: »Odlazite od mene prokleti!«?2) 
i U ovim se riječima krije takav ponor strahote, da ga ljudski 
jezik ne može opisati. Stoga ćemo pokušati, da taj ponor rasvi- 
jetlimo jednom usporedbom. — Neki je svećenik posjetio u Ita- 
liji bolnicu za duševne bolesti i zamolio, da mu pokažu sva odje- 
ljenja. Stoga ravnatelj odredi jednu časnu Sestru, da ga provede 
po bolnici. U jednom odjeljenju opazi svećenik, među ostalim bo- 
lesnicima, djevojku mladu i lijepu, koja je sjedila i nešto vezla. 
Misleći da je ona zaposlena u bolnici, upita svećenik časnu Sestru, 
šta radi ta djevojka. 

— I ona je luda, odgovori Sestra. 

— Luda! začudi se svećenik. Pa ona uopće ne izgleda bolesna. 

— Eh velečasni, to vam je žalosna i tužna pripovijest. Ona 
je bila zaručena s jednim lijepim mladićem i već je bio određen 
dan vjenčanja. Stoga ona dođe k njemu, da se s njim i njegovim 
roditeljima dogovori, koga će sve pozvati na svadbu. 


— A zaručnik je dan prije čuo nešto vrlo hrđavo o njoj i sve 
to povjerovao. Zato, kad je djevojka došla, dočeka je on riječima: 
»Marš van iz moje kuće! I da nijesi više nikada prekoračila mo- 
iega praga!« 

— Djevojka je na te riječi ostala kao skamenjena i na mjestu 
poludila. Otada je prošlo nekoliko godina, a ona ne dolazi k sebi. 


Evo, ovdje imamo jedno ljudsko srce, odbačeno od ljubljene 
osobe. Mi ne znamo, tko je i šta je bio taj zaručnik. Ali da je 
bio bogat, slavan i lijep kao biblijski kralj Salamon, opet je sa- 
mo čovjek, dakle prah i pepeo, nitko i ništa. 


A sada pređimo na stvar. — Sveta nas vjera uči, da je Bog 
jedina ljubav i sreća ljudskoga srca, jer On nas nije stvorio za 
ovaj svijet nego za sebe i »nemirno je srce naše — veli sv. Augu- 
stin — dok ne otpočine u njemu«. Zato dragi Bog veli u sv. Pismu, 
da je On zaručnik naše duše. Tako na primjer u Pjesmi nad pjes- 
mama ovako kliče svakoj pravednoj duši, u prvom redu Bl. Dje- 
vici Mariji: »Ranila si mi srce, sestro moja zaručnice!«3) A i Spa- 
sitelj izričito kaže u sv. evanđelju, da je On naš zaručnik. Tako 
na primjer, kad su mu farizeji predbacili, što njegovi učenici ne 
čine pokoru, on im je odgovorio: »Zar mogu svatovi tugovati, dok 
je zaručnik s njima?«*) 


Kad imamo sve ovo na pameti, moramo i nehotice uzdahnuti: 
Bože moj, Bože moj! Kako mora biti pri srcu jednom neraskaja- 
nom grešniku, kad stupi na sud Božji i čuje one strašne riječi: 
»Odlazi od mene prokleti u oganj vječni!« Ona je djevojka po- 
ludila, kad ju je zaručnik odbacio od sebe. A ova spoznaja, da 
me je i sam Bog zauvijek odbacio od sebe, strašnija je i od ognja 
paklenog, te čini pakao paklom. 


Stoga da izbjegnemo toj strahoti, mislimo često na sud Božji 
i što je glavno, pobudimo iskreno pokajanje za svoje grijehe. Či- 
nimo to, dok je vnijeme, jer mogao bi brzo proći čas, kad više 
neće biti vremena. Zato nam Duh sveti dovikuje po proroku Iza- 
iji: »Tražite Gospoda, dok se može naći, zovite ga dok je blizu!«5) 

ORKESTAR SVETIH PISACA. 


U svim propovijedima i duhovnim knjigama navode se bez 
prestanka riječi sv. Pisma. Zato svaki kršćanin mora znati, šta 
je to sv. Pismo, tko ga je i kada napisao, zašto je napisano itd. 
Stoga ćemo sada odgovoriti na ova pitanja, držeći se pritom na- 
uka sv. Crkve. 

Sveto je Pismo zbirka od 72 knjige, koje su napisane od 
40 raznih pisaca, i to u veoma dugom razdoblju. Prvu knjigu 
»Postanak« napisao je Mojsije 1500 godina prije rođenja Kristova, 
a zadnju »Otkrivenje« sv. Ivan apostol 100 godina iza Krista. 
Dakle te su knjige pisane kroz 1600 godina! 

Prema tome pisci ovih knjiga živjeli su u vrlo raznim sredi- 
nama i kulturnim epohama, a osim toga imali su veoma različitu 
izobrazbu. Tako je na primjer Mojsije bio odgojen na dvoru egi- 
patskog Faraona i stekao svu izobrazbu svojega doba — prorok 
Joel i Habakuk bili su obični pastiri — apostoli Petar, Ivan i Jakov 
ribari — a evangelista Luka bio je izobraženi grčki liječnik u veli- 
kom gradu Antiohiji. 

Stoga po svakom ljudskom računu morala bi među njihovim 
knjigama vladati velika zbrka i metež, jer su pisane u razdoblju 
od 1600 godina i od tako raznovrsnih pisaca! Pa ipak, ako pozor- 
no listamo po stranicama sv. Pisma, otkrit ćemo — s velikim ču- 
đenjem! — savršeni sklad i harmoniju među tim piscima i nji- 
hovim knjigama. Da nam ta harmonija bude jasnija, uzet ćemo 
jednu usporedbu, a to je orkestar. 


U svakom orkestru sudjeluje mnogo svirača. I to jedni svi“ 


raju violinu, drugi trubu, treći kontrabas, četvrti pušu u rog itd. 
Pa ipak u njihovoj svirci, uza svu razliku instrumenata i poseb- 

nih melodija, vlada takav sklad i harmonija, da je čovjek upravo 
očaran njihovim sviranjem. Naravno, to ne ide bez jedne vješte 
ruke, — koja ravna tim orkestrom, a to je ruka dirigenta. 


Eto, takvom orkestru nalik su i pisci sv. Pisma, jer među 
njima vlada čudesna harmonija i sklad, premda su pisali u vrlo 
različitim vremenima i svaki na svoj način. A može li to biti bez 
jednog savršenog »dirigenta« koji je ravnao tim orkestrom sve- 
tih pisaca? Apsolutno nemoguće! Stoga odmah pitamo, a koji bi 
to bio dirigent? 


Na koncu evo jednog detalja iz harmonije, koja vlada među 
piscima sv. Pisma — Mojsije u svojoj knjizi »Postanak« opisuje 
— među ostalim — život patriarha Jakova i njegovih 12 sinova, 
koji su živjeli oko 400 godina prije njega. Na jednoj stranici po- 
tanko piše o grijehu Jakovljeva sina Jude sa snahom Tamarom. 
Tamara je pritom začela — veli Mojsije — i rodila dva sina bli- 
zanca. Jednom je nadjenula ime Fares, a drugom Zara.) 


Kad čovjek ovo pročita, ostane iznenađen, evo zašto. Bilo 
je među tim Jakovljevim sinovima svakojakih grijeha, ali Mojsije 
sve te grijehe onako usput nabacuje. A zašto baš taj Judin gri- 
jeh s Tamarom potanko opisuje i posvećuje mu cijelo jedno po- 
glavlje? Prava zagonetka! 


Ali tu nam zagonetku rješava sv. Matej evanđelista, koji je 
živio 1500 godina iza Mojsija i bio apostol Isusov. On u svom 
evanđelju nabraja po imenu sve praroditelje Kristove od Abraha- 
ma pa do sv. Josipa i Bl. Djevice Marije. U tom nabrajanju Kristo- 
vih praotaca nalazi se i Tamarin sin Fares. 


Kad ovo pročitamo, odmah nam postaje jasno, zašto je u 
knjizi »Postanka« onako potanko opisan Judin grijeh s Tamarom, 
jer jedan će od njezinih sinova biti praotac Gospodina našega 
Isusa Krista! 

A sada ćemo postaviti pitanje, na koje još nijesmo odgovo- 
rili. Tko je zapravo »dirigent« u tom orkestru svetih pisaca? Ili 
još konkretnije: tko je ravnao rukom Mojsija i evanđeliste Ma- 
teja, kad su pisali svoje knjige, da zasviraju u istu žicu o Tamari, 
premda su živjeli tako daleko jedan od drugoga? 


Evo šta na to pitanje odgovara Duh sveti, govoreći o sv. Pis- 
mu: »Cijelo je Pismo od Boga nadahnuto!«?) A na drugom mjestu 

veli Bog: »Nijedno se proročansivo ne smije tumačiti na svoju 
ruku — jer — sveti su ljudi govorili potaknuti od Duha sveto- 
ga!«3) Stoga je Crkva odredila, da se svako čitanje sv. Pisma kod 
sv. mise ovako završi: »Riječ je Gospodnja!« 

LOGIKA CRKVENIH OPROSTA. 


U sv. evanđelju govori Isus o jednom slugi, koji je svome 
gospodaru »bio dužan deset tisuća talenata«. To je bila vrlo ve- 
lika svota. Jednog dana zatraži gospodar od njega, da mu odmah 
vrati taj dug ali »sluga pade ničice pred njim te ga zamoli: Imaj 
ustrpljenja sa mnom, pa ću ti sve vratiti. I gospodar se smilova 
tome slugi — veli Isus — te mu oprosti dug«.1 

I mi svaki dan, poput toga sluge, klečimo pred Ocem nebes- 
kim, pa ga molimo u Očenašu: »Otpusti nama duge naše!«?) A 
koji su to dugovi? To su razne kazne, što smo ih svojim grijesi- 
ma zaslužili. Dakle molimo, da nam Otac nebeski oprosti ove 
kazne. I dragi Bog nam, poput onog gospodara, milostivo oprašta 
barem jedan dio tih kazni. 

Ali sveta nas vjera uči, da je Isus dao i svojoj Crkvi vlast, 
da nam dijeli oproste od tih kazni. Stoga ćemo ovdje pogledati, 
šta su to crkveni oprosti, jer ima dosta ljudi, koji toga ne znaju. 
Evo o tom neznanju jedne crtice. 

Bilo je to prije sedamdesetak godina u švicarskom gradu St. 
Oltenu. U jednoj kavani sjedilo društvance školovanih ljudi, tako 
zvane inteligencije. Razgovarali su o svemu i svačemu, pa dođe 
govor i o vjeri. Raspravljajući o toj temi netko spomenu »Oproste« 
što ih dijeli katolička Crkva. Nato cijelo društvo prasne u smi- 
jeh i počeše padati razne šale na račun crkvenih oprosta, 

A u istoj kavani malo podalje sjedio neki gospodin, koji je 
bio kršćanin, štono se kaže, od glave do pete. Njemu je već bilo 
dosta tih neumjesnih šala. Stoga izvadi banku od 100 franaka, 
stavi je na stol među njih i reče: »Gospodo! Tko od vas znadne 
reći, šta su to crkveni oprosti, njegova je banka«. 

Nato su gospoda počela nešto muckati, ali nijedan nije znao 
odgovoriti na to pitanje. Pa ipak su se toliko rugali ovoj nauci 
katoličke Crkve, točno prema onim riječima Duha svetoga: »Po- 
grđuju ono, što ne znadu«?) Ali mi katolici, koji vjerujemo u 
Krista i njegovu Crkvu, moramo biti upućeni u ovu utješnu istinu 
svete vjere. Stoga ćemo sada pogledati, šta su to crkveni oprosti. 
Da lakše odgovorimo na to pitanje, uzet ćemo jednu usporedbu. 

U svakoj državi ima tako zvani »krivični zakonik« u kojem 
su određene kazne za razne zločine, za ubojstvo — krađe — pre- 
vare — krivokletstvo i druge prestupke. Prema tim zakonima 
bude jedan zločinac osuđen na 20 godina tamnice, drugi na 10, 
treći na 5 ili jednu godinu, već prema veličini zločina. 

Ali svaka državna vlast ima pravo, da snizi ili potpuno oprosti 
ove kazne, što ona čestoputa i čini. A kojiput, recimo na rođen- 
dan poglavara države ili prigodom kakvog bistorijskog slavlja, 
raspisuje se tako zvana amnestija, kad se šakom i kapom oprašta- 
ju te kazne. 

Eto, tako je to u zemaljskim državama. A nešto slično doga- 
đa se i u kraljevstvu Božjem, jer ako mi samo prolistamo sv. 
Pismo starog i novog Zavjeta, odmah ćemo opaziti ovo. Ako se 
čovjek od svega srca kaje za svoje grijehe i čvrsto obeća Ocu ne- 
beskom da će se popraviti, Bog mu oprašta grijehe i vječnu kaznu 
u paklu. Ali mjesto toga — sjetimo se samo kralja Davida!) — 
mora nositi razne križeve ovdje na zemlji, a to su bolesti — pro- 
goni — siromaštvo i druge zemaljske nevolje. Ti se križevi zovu 
vremenite kazne, jer nijesu vječne. A što grešnik ne otkaje ovdje 
na zemlji, mora otkajavati na drugom svijetu u čistilištu. 

Sada nastaje ono glavno pitanje, možemo li dobiti oproštenje 
i od ovih vremenitih kazni? Da Bog može i te kazne oprostiti, 
jasno je svakom djetetu. Ali sveta nas vjera uči, da je Isus dao 
tu vlast i svojoj Crkvi, jer evo šta je rekao prvom Papi sv. Petru: 
»Štogod razriješiš na zemlji, bit će razriješeno i na nebesima«.5) 
Dakle Petar i njegovi nasljednici imaju — među ostalim — itu 
vlast, da skinu s ljudi i pravednih duša u čistilištu one okove 
vremenitih kazni. A oni to i čine dijeleći nam oproste, koje redo- 
vito možemo namijeniti i za duše u čistilištu. Dakle crkveni opro- 
sti nijesu ništa drugo nego opraštanje onih vremenitih kazni. 

Na koncu moramo reći, da Crkva nije škrta u dijeljenju tih 
oprosta. Stoga možemo u našim molitvenicima skoro na svakoj 

stranici čitati: »Za ovu molitvu dobije se oprost«. A na Dušni dan 
možemo dobiti potpuni oprost za duše u čistilištu, ako se ispo- 
vjedimo i pričestimo te izmolimo koju molitvu na nakanu sv. Oca. 
Osim toga ima određenih godina, kada Crkva širom otvara vrata 
Božjeg milosrđa, te nam dijeli oproste, štono se kaže, i šakom 
i kapom. To su tako zvane svete ili jubilarne godine. ' 


Stoga nastojmo, da se okoristimo ovom darežljivošću Kristo- 
ve Crkve, pa rado molimo one molitve, za koje su podijeljeni 
oprosti. I Bog će nam po tim oprostima olakšati naše križeve, to 
jest vremenite kazne. A budimo darežljivi i prema dušama u čisti. 
lištu, pa namijenimo te oproste za njih, kadgod je to moguće 
A te nam drage duše neće ostati dužne, nego će se pred prijesto- 
ljem Božjim moliti u prvom redu za one, koji su im pomogli, da 
se oslobode iz čistilišta i prispiju u nebeski Jeruzalem. ' 

KRISTOV VODOVOD. 


U jednom velikom gradu bilo je vrlo malo dobre i pitke vo- 
de. Radi toga su građani mnogo patili, jer su morali vući vodu 
iz oskudnih vrela gradske okolice. A daleko od toga grada, u jed- 
noj planini, bio jaki izvor studene gorske vode. ' a 

Jednog dana odluče gradski vijećnici, da vodu iz toga izvora 
dovedu u grad. Pa kako su to učinili? To znade svaki od nas. 
Najprije su onaj izvor doveli u jednu cijev. Na tu prvu cijev na- 
dovezali su drugu, onda treću-petu-desetu... I tako cijev do ci- 
jevi sve do grada. I doskora poteče voda u gradu na radost svih 
građana. Bila je to ona ista voda, koja je ključala iz onog izvora 
u planini. dei ' 

Ovaj vodovod, a i svaki drugi, vjerna je slika jednog proce- 
sa, koji se bez prestanka odigrava u povijesti Kristove Crkve. Evo 
toga procesa. — Naš božanski Spasitelj veli u sv. evanđelju: »Tko 
je žedan, neka dođe k meni i pije!«!) A na drugom mjestu kaže: 
»Tko pije od vode, koju ću mu ja dati, postat će u njemu izvor, 
što struji u život vječni«?) A davno prije njegova rođenja do- 
viknuo je ljudima Duh sveti po svome proroku: »Pit ćete s ra- 
došću vodu iz vrela Spasiteljevih«.?) PRATE. 

A kakvi su to Kristovi izvori i voda, kojom: će se. ljudi krije- 
piti ovdje na zemlji, i koja će ih dovesti u život vječni? To je 
svakom kršćaninu jasno. Ta spasonosna voda jest punina Božje 
milosti, koju je Spasitelj donio s neba, to je njegov božanski na- 
uk, žrtva svete mise, sakramenti, oprosti itd. 


Nego, možda će sada netko reći: »Ali Spasitelj je davno umro, - 


ima skoro 2000 godina! Pa kako je ta rijeka Božje milosti iz Kristo- 
vih vrela došla do nas? Evo kako. Krist je prije svoga uzašašća 
na nebo cijeli svoj božanski nauk, sve svoje sakramente i milosti 

predao u ruke svojih apostola, jer evo šta im je tada rekao: 
»Kaošto je Otac poslao mene, tako i ja šaljem vas«.4) Dakle pre- 
dao je njima puninu one milosti, koju je donio s neba od Oca 
nebeskog i platio cijenom svoje krvi na križu. 

A Kristovi su apostoli tu puninu božanskog nauka i milosti 
predali svojim nasljednicima, biskupima s Papom na čelu. I nji- 
ma su naredili, da tu Kristovu baštinu predaju svojim nasljed- 
nicima, jer evo šta veli sv. Pavao apostol svome učeniku, biskupu 
Timoteju: »Sine moj! Što si čuo od mene, to predaj vjernim lju- 
dima, koji će biti sposobni i druge poučiti«.5) 

I tako je to Kristovo blago išlo bez prekida od apostola s 
Petrom na čelu, zatim od Pape do Pape sve do današnjeg Ivana 
Pavla II. kaošto voda u vodovodu teče iz jedne cijevi u drugu. 
Zato veli rimski katekizam: »Nauk sv. Crkve nije od jučer ili da- 
nas, nego je to-ona Istina, koju su nam apostoli predali«. A crkve- 
ni pisac Tertulijan piše: »Crkva je od apostola, apostoli od Krista, 
Krist od Boga«. 

Sada će nam biti jasno, zašto se Kristova Crkva zove »Apo- 
stolska« kako molimo u Vjerovanju kod svete mise govoreći: 
»Vjerujem u jednu svetu katoličku i APOSTOLSKU Crkvu!«. Tim 
ispovijedamo, da poglavari Kristove Crkve, Papa i biskupi, vuku 
direktnu lozu od Isusovih apostola, i da po njima dobivamo onaj 
Božji nauk i sve milosti, koje nam je Spasitelj ostavio. A da se 
milost, koja teče u tom Kristovom Vodovodu, nigdje i nikada ne 
zamuti, za to se brine Duh sveti, jer Spasitelj je rekao svojim 
apostolima: »Ja ću moliti Oca i on će vam dati Duha istine, da 
ostane zauvijek s vama«.5) 

Stoga držimo se čvrsto Kristove Crkve, jer po njoj smo, kako 
nam dovikuje apostol »sugrađani svetaca i ukućani Božji. Aposto- 
li su temelj, na kojem ste sagrađeni, a ugaoni je kamen sam Isus 
Krist!«7) 

GRANICA LJUBAVI I POSLUŠNOSTI. 





Naš božanski Spasitelj potiče nas bez prestanka, da ljubimo 
sve ljude bez razlike i dovikuje nam u sv. evanđelju: »Ljubi bliž- 
njeg svoga kao samog sebel!) — I sve što želite da ljudi vama 
učine, to činite i vi njima. U tom stoji cijeli Zakon!«?) Dakle veli 
Isus, da smo ispunili cijeli Zakon Božji, ako od svega srca lju 
bimo svoje bližnje. Ali On ide još dalje pa traži od nas, da lju 
bimo i one, koji nas mrze i progone, te nam dovikuje: »Ljubite 
i neprijatelje svoje!«3) 

Pa ipak taj isti Spasitelj jednog je dana rekao svojim poste 
lima: »Nemojte misliti, da sam došao donijeti mir na zemlju. Ne! 
Nego sam došao, da rastavim sina od njegova oca, kćerku od nje- 
zine majke, snahu od njezine svekrve. 1 bit će čovjeku neprija- 
telji njegovi ukućani! Jer tko ljubi oca ili majku više nego mene, 
nije mene dostojan!«) 


Svaki od nas, kad čuje ove riječi iz usta Kristovih, sig 
iznenađen i htio bi Ga upitati: »Kako to Spasitelju, kako to! i 
jesi ti valjda došao, da staviš neprijateljstvo među članove je ne 
iste obiteljil«... Pa ipak povijest Kristove Crkve uči nas, a je 
čestoputa bilo točno onako, kako je Krist rekao. Mi ćemo ovdje 
— radi kratkoće — navesti samo jednog oca i njegovu kćerku, 


U životopisu sv. Perpetue čitamo ovo. Ona je bila udata žena 
i živjela je sa svojim mužem u Kartagi, koja je tađa pripadala 
Rimljanima. Oboje su već poodavno bili kršćani. A njezin = 
koji je također živio u tom gradu, bio: je poganin, i nije tio 
ništa da čuje o Kristu i njegovoj nauci. Ipak ona ga je izvan- 
redno ljubila i bila spremna za njega sve učiniti. 

A u to vrijeme bili su žestoki progoni kršćana u rimskom 
carstvu. Zato je i Perpetua, radi svoje nepokolebive vjere u Krista, 
bačena u tamnicu..Otac ju je nekolikoputa posjetio u tamnici i 
kušao na sve moguće načine — laskavim riječima i molbama, pri- 
jetnjama i psovkom — da ju magovori, neka se odreče Krista, 
te prinese žrtvu Jupitru i ostalim rimskim bogovima. Ali bilo je 
sve uzalud, Perpetua je ostala vjerna Kristu i svetom evanđelju. 

Dapače, kad je ona stajala zadnjiput pred sudcem, došao je 
i otac na sud, noseći u rukama njezina malog sinčića, pa ju za- 
klinjao, da se iz ljubavi prema tom djetetu odrekne Krista. Kad 
je to vidio sudac — pišu izvjestitelji te rasprave — i on ju je 
upravo molio, da prizna rimske bogove, ali ona je to najodlučnije 
odbila. Zato je bila osuđena na smrt. Najprije su ju u amfiteatru 
bacili pred zvijeri, od kojih je nemilo izranjena. Na koncu joj 
odrubiše glavu. Bilo je to godine 203. — Nešto slično čitamo u 
životopisu sv. Barbare, sv. Hermenegilda i drugih mučenika. 


Sada će nam biti jasne one riječi Isusove: »Tko ljubi oca 
ili majku više nego mene, nije mene dostojan!« Jer nitko ovdje 
na zemlji, ni otac ni majka, ni car ni kralj, ne može od nas tra- 
žiti, da se odreknemo Krista, ili prekršimo koju zapovijed Božju. 
Tu prestaje, i tu je granica svake zemaljske ljubavi i poslušnosti. 
Zato nam dovikuje Duh sveti po apostolu Petru: »Treba se više 
pokoravati Bogu nego ljudima!«5) 

Na koncu evo jednog poziva kršćanskim roditeljima, da nika- 
da ni u čemu ne sablazne svoju djecu i ne zatraže od njih nešto, 
što bi se protivilo Božjim zapovijedima, jer tim bi naškodili sami 
sebi. Zato nam njemački pisac Dr. Klemens Oberhammer pripo- 
vijeda ovu zgodu, koja se je odigrala u jednoj obitelji. 

Otac te obitelji bio je slab kršćanin, jer se je povodio za 
drugim, tobože modernim ljudima. Tako na primjer, jednog je 
dana sjedio s društvom u kavani, i netko spomenu deset zapo- 
vijedi Božjih. Nato jedan od njih poče odmah kritizirati i među 
ostalim reče, da su sve te zapovijedi glupost i ništa drugo! Jer 
evo, u trećoj zapovijedi zabranjuje se nedjeljom raditi. A zar može 
netko čovjeku zabraniti rad! — A u šestoj i devetoj zapovijedi 
zabranjuje se čovjeku spolni život. Dakle zabranjuju se stvari, 
koje su posve prirodne! 

A sada čujmo, šta pripovijeda Oberhamer o tom ocu, koji 
je cijeli taj razgovor u kavani primio za gotov groš. — Jedne 

nedjelje uzeo njegov sin — đak osnovne škole — molitvenik u 
ruke te pošao u crkvu, da sluša sv. misu, kako nam to Crkva na- 
ređuje. U dvorištu sretne oca, koji ga upita, kuda će. 

— U crkvu tata, odgovori dječak. 

— Pa crkva je samo za žene, a nije za nas muškarce, reče 
mu otac, a dječak nato odgovori: 

— Ali dragi Bog zapovijeda u trećoj zapovijedi ne samo že- 
nama, nego svima, da svetkujemo dan Gospodnji. 

— Kakva treća zapovijed! prekine ga otac. Sve su to glu- 
posti! ... Dječak se je u prvi mah smeo, ali se brzo snađe i od- 
govori: 

— Dobro tata! Ako je treća Božja zapovijed glupost, onda je 
glupost i ona četvrta, koja slijedi odmah iza nje. A u toj za- 
povijedi veli Bog: »Poštuj oca i mater, da dugo živiš i dobro ti 
bude na zemlji!«9) 

Otac se nato lecne, jer je vidio da dječak ima pravo. Stoga 
je o tome dugo i danima razmišljao, te je na koncu i on počeo 
svake nedjelje sa svojom obitelji ići u crkvu, da sluša svetu 
misu. 

Stoga blago roditeljima, koji poslušaju one riječi Isusove: 
»Pustite djecu da dolaze k meni!«7) Takovim roditeljima bit će 
djeca najveći blagoslov ovdje na zemlji i vječna plaća gore na 
nebesima. 

VRAŽJA BAŠTINA. 


Duh sveti veli u knjizi Mudrosti da je Bog »stvorio čovjeka 
besmrtnim, ali po đavlovoj zavisti dođe smrt na svijet«.!) Evo, 
kako se je to dogodilo. Na prvoj stranici sv. Pisma čitamo, da 
je Bog našem praroditelju Adamu strogo zabranio jesti plodove 
sa Stabla spoznanja, što je raslo u zemaljskom raju, jer »čim bi 
s njega jeo — veli Bog — morao bi umrijeti«.?) Ali malo iza toga 
prišuljao se našim praroditeljima đavao pakleni, te im ovako 
šapnuo: »Ne, nećete umrijeti! Nego zna Bog, da će vam se onog 
dana, kad budete s njega jeli, otvoriti oči i vi ćete postati kao 
bogovi!«s) : ' 

Kao bogovi!!! — Ove su riječi tako opčarale Adama i Evu, 
da su na koncu više vjerovali đavlu nego li Bogu. I počeše jesti 
plodove s onog zabranjenog stabla... Ali ne postadoše kao bo- 
govi, nego tim prekršajem Božje zapovijedi navukoše smrt na sebe 
i na sve svoje potomke. Zato veli Krist, govoreći o đavlu, da je 
»on ubojica ljudi od početka«.t) A sv. Pavao apostol piše u svojoj 
poslanici Rimljanima: »Po jednom čovjeku — to jest po Adamu 
— dođe smrt na svijet«.5) 

Ali tim se nije sve svršilo. Ova neposlušnost i buna proti 
Bogu prešla je rađanjem, kao vražja baština, na sve potomke 
Adamove. Jer ako mi listamo burnu povijest ljudskoga roda, od- 
mah ćemo opaziti, kako su mnogi i mnogi ljudi opet i opet po- 
kušali, da zbace Boga s njegova prijestolja i sami budu kao bo- 
govi. Svjedok je tome kula babilonska, a kasnije silni egipatski 
faraoni, onda babilonski i asirski kraljevi, rimski carevi i mnogi 
drugi. Svi su oni prisvajali sebi božansku čast i tražili od poda- 
nika, da im se klanjaju kao bogovima. 

I tako se je to nastavilo sve do naših vremena. Evo na pri- 
mjer šta piše francuski pisac Voltaire godine 1778. svome prija- 
telju D'Alembertu: »U roku od 20 godina bit će dragi bog mrtav« 
to jest likvidiran.« I zaista, točno iza 20 godina bio je likvidiran 
— ali ne Bog! — nego Voltaire je ležao mrtav na odru. 

Stotinu godina iza njega piše njemački filozof Nietzsche: 
»Stari bog je mrtav! Vi i ja — mi smo ga ubili!« A na drugom 
mjestu veli: »Kad bi bilo bogova, zar bih ja mogao izdržati, da 
ne budem bog!« U ovim riječima toga mudraca krije se doslovno 
ona želja naših praroditelja, da budu kao bogovi, ali i ona vražja 
baština, koju smo od njih naslijedili? 

A u najnovije vrijeme, odmah iza prvog svjetskog rata, po- 
digoše ti buntovnici u ruskom građu Svjačku spomenik Kristo- 
vom izdajniku Judi Iškariotu. Tu je Juda prikazan kao silni go- 
rostas, koji zgrčenu pesnicu diže prema nebu i prijeti se samom 
Bogu. — U isto vrijeme razaslan je i jedan manifest ljudima ci- 
jelog svijeta, u kojem su doslovno napisane i ove riječi: »Neka 
upamte štovatelji jednoga boga, da se nijedno božanstvo ne može 
spasiti od brodoloma!« 

A sada ćemo okrenuti list! Jer ima i jedan drugi tabor ovdje 
na zemlji, u kojem se milijuni i milijuni ljudi odlučno bore pro- 
ti onoj vražjoj baštini i ne bune se, nego ponizno mole s Kristo- 
vim apostolima: »Vjerujem u Boga Oca svemogućega, stvorite- 
lja neba i zemlje!« A među njima se nalaze i mnogi velikani ljud- 
skoga roda, kaošto su: Aristotel — Kopernik — Kepler — Newton 
— Ampere — Volta — Pasteur i mnogi drugi, čija su imena dobro 
poznata i djeci u osnovnoj školi. 


Stoga odlučimo se odmah, u koji ćemo tabor, jer možda će 
poslije biti kasno. A da se lakše odlučimo, poslušajmo Božjeg 
Mudraca, koji veli da su »nerazumni svi oni, koji ne upoznaše 
Boga! Jer iz veličine i ljepote stvorova spoznaje se njihov Stvo- 
ritelj. A oni nijesu sposobni, da prepoznaju Umjetnika po nje- 
govim djelima«.$) 

Zato odazovimo se glasu proroka, koji nas ovako savjetuje: 
»Sine moj! Upoznaj Boga svoga Oca, i služi mu čitavim srcem! 
Ako ga budeš tražio, on će ti dati milost, da ga nađeš. Ako li ga 
ostaviš, odbacit će te zauvijek!«7) 

TRSTIKE. 


Sveti su evanđelisti s malo riječi, ali tako snažno isklesali 
figuru sv. Ivana Krstitelja, da on stoji kao živ pred našim oči 
ma. Mi ćemo ovdje istaknuti samo jednu značajnu crtu toga 
Božjeg velikana, a to je njegova izvanredna jakost u svim mije- 
nama i tegobama ovog zemaljskog života. Naime, njemu je Bog 
povjerio zadaću, da pripravi ljude na dolazak Sina Božjeg. 1 od 
te zadaće ništa ga nije moglo odvratiti, ni urnebesno klicanje na. 
roda, ni laskanje židovskih poglavara, ni progonstvo ni tamnica 
ni smrt! 


Zato je Spasitelj, kad se je narod slegao u pustinji, da vidi 
toga Božjeg čovjeka, ovako upitao ono mnoštvo: »Što ste izašli 
gledati u pustinji? Možda trstiku, koju vjetar ljulja!«!) Ne ne 
ne! Ivan nije bio takova trstika, a nije bio ni hrast, kojeg velika 
bura također savija, a kojiput i obori. Nego je bio kao planina, 
koju nikakav orkan ne može zanjihati ni s mjesta pomaknuti, Zato 
sam Sin Božji o njemu reče: »Zaista vam kažem, između rođenih 
od žene ne ustade veći od Ivana Krstitelja!«?) 


Stoga svaki od nas, kad promatra toga junaka Božjeg, svrne 
i nehotice pogled na sebe i na ljude oko sebe, pa uzdahne: Bože 
moj! A kako smo mi kukavni i slabi pred ovim junakom! Koliko 
nas puta najmanji vjetrić napasti zanjiše kao trstiku i obori u 
grijehe! Pogledajmo nekoliko takovih »trstika«. 

Uzmimo najprije kralja Davida. Znamo iz sv. Pisma, da je 
njega jedan griješni pogled oborio u teški grijeh preljuba, radi 
kojeg je dao ubiti svoga vjernog podanika na veliku sablazan 
cijelog naroda.) : 

A evo jedne trstike iz naših dana. Bilo je to na jednom sve- 
učilištu. Đaci su baš trčali niz stepenice da izađu iz škole. Dok 
su trčali, ispade jednome od njih krunica iz džepa. To su nekoji 
opazili, pa brzo dignu krunicu i pokažu je ostalim đacima govo- 
reći podrugljivo: »Evo jednog druškana, koji moli krunicu kao 
baba!« 

I sada ovaj mladić, mjesto da bude junak i otvoreno prizna: 
»Jest, ja molim krunicu. I to je moja stvar, šta se to vas tičel« 
On se je zastidio i brzo snašao: »Eto vidite, šta mi je ona primi- 
tivka, moja mati stavila u džep!« Dakle ne moli on krunice, Bože 
sačuvaj, pa nije valjda toliko zatucan! Nego mu je to mati met- 
nula u džep kao kakvu hamajliju ili talisman! 

Pogledajmo i drugu »trstiku«. On se kod kuće moli Bogu i 
prekriži se prije jela. Ali kad mora ručati izvan kuće, recimo u 
kojoj restauraciji, ne bi se tada prekrižio ni pod koju cijenu, 
jer bi se možda netko nasmijao na njegov račun. A zna on dobro 
za one riječi Isusove: »Tko se zastidi mene, toga će se i Sin 
čovječji zastidjeti, kad dođe u slavi svoga Oca«.4) 

Mogli bismo dalje nastaviti s ovakovim i sličnim zgodama iz 
običnog života. Na primjer kolike je ljude oborio jedan pogled 
lijepog oka, ili jedan stisak ruke ili kakva mala dobit itd. Među- 
tim ne gledajmo na druge ljude, nego bacimo jedan pogled na 
same sebe, pa ćemo po svoj prilici otkriti, da smo i mi kojiput, 
a možda i često puta prava trstika, koju najmanji vjetrić napasti 
obori u grijeh. 

A odakle to dolazi? Stvar je jasna, dolazi odatle, što nemamo 
dovoljno snage, da se odupremo napastima. A tu nam snagu može 
dati jedino dragi Bog, za kojeg veli Duh sveti u knjizi Izaije 
proroka: »On vraća snagu umornome i jakost nemoćnome. Koji 
se uzdaju u njega, snaga im se obnavlja i krila im rastu kao 
orlovima. Trče i ne umaraju se!«5) 

Sve su ovo dobro znali sveci i pravednici Božji. Zato su bez 
Prestanka molili Oca nebeskog, da im dadne tu jakost, o kojoj 
ovisi naše vječne spasenje. Pa tako je i sv. Ivan jedino uz nje- 
govu pomoć postao najveći junak u borbi s đavlom i njegovim 
pomoćnicima ovdje na zemlji. 

Stoga, ako i mi želimo da ne budemo trstika, koju svaki vjet- 
rić napasti zanjiše i obori, stavimo sve svoje pouzdanje u dra- 
gog Boga i njemu se molimo. Onda ćemo i mi ojačati i sa sv. 
Pavlom uskliknuti: »Sve mogu u Onome, koji me krijepi!«6) 

SVJEDOČANSTVO BOŽJE. 


Ljudi čestoputa lažu. Pa ipak u mnogim stvarima moramo 
im vjerovati i bili bismo upravo smiješni, kad im ne bi vjerovali. 
Evo na primjer, mnogi od nas nije bio nikad u Americi. Pa ipak 
sa sigurnošću znamo, da postoji Amerika, jer o njoj govore i pišu 
bezbrojni ljudi, koji su bili na tom kontinentu. I mi im moramo 
bez ikakve rezerve vjerovati. 

Isto tako sa sigurnošću znademo, da u Africi postoji velika 
pustinja Sahara, da na zemlji ima južni i sjeverni pol s vječnim 
ledom i snijegom, i tisuću drugih krajeva, kojih nijesmo nikad 
vidjeli. Pa ipak posve sigurno znamo, da ti krajevi postoje, jer 
vjerujemo ljudima, koji su ondje bili. 

Ii prijeđimo na drugo polje. Znaš li ti, da je prije stopede- 
setak godina živio francuski car Napoleon? Tko toga ne bi znao! 
odgovara svaki od nas. A odakle to znademo, kad ga nijesmo vidje- 
li? »Nijesmo ga vidjeli — odgovaraš ti — ali moramo vjerovati 
ljudima, koji su živjeli u njegovo doba i o njemu pisali cijele 
knjige. Zato bi luđak bio svaki onaj, koji ne bi vjerovao, da je 
Napoleon živio. To isto vrijedi za Aleksandra Velikog, Cezara i 
druge velikane svjetske povijesti. 

Na koncu još jedno pitanje. Ti imaš majku. A odakle znaš, 
da je ta žena tvoja mati? Znaš jedino odatle, što vjeruješ svojoj 
majci i ljudima, koji su ti rekli, da te je ona te i te godine, toga 
i tog mjeseca rodila. 

A sada čujmo, što veli Duh sveti po apostolu Ivanu: »Ako 
primamo svjedočanstvo ljudi, veće je svjedočanstvo Božje!«!) 
Dakle, ako vjerujemo ljudima, da postoji Amerika, da je živio 
Napoleon, da je ona žena moja mati, onda još više moramo vje- 

rovati Bogu, kad nam On nešto objavi i rekne. A Bog nam je bez 
prestanka govorio od početka do danas. Govorio je u sv. Pismu 
po Abrahamu, praocu naše vjere, onda po Mojsiji na brdu Sinaju, 
na posljetku po Isusu Kristu. Evo šta o tom veli sv. Pavao apo- 
stol: »Bog je nekoć mnogoputa i na razne načine govorio ocima 
po prorocima. Na koncu nam progovori po svome Sinu«.2?) 


I Bog je uvijek velikim čudesima potvrđivao, da nam baš On 
govori. Ovdje ćemo promotriti jedno pravo čudo, kojim je Bog 
potvrdio one riječi svoga Sina, što ih je rekao sv. Petru apostolu: 
»Ti si Stijena i na toj Stijeni sagradit ću Crkvu i sva sila paklena 
neće ju nadvladati.«3) 


Evo toga čuda, koje se od početka do danas odigrava pred 
očima cijelog svijeta. — Ako zavirite samo malo u povijest, od- 
mah ćete opaziti, kako je sotona sa svojim pomoćnicima ovdje 
na zemlji upinjao sve sile, da sruši Stijenu Petrovu i Crkvu na 
njoj sagrađenu. Eno, kroz prva tri stoljeća rimski su carevi bez 
milosrđa sjekli glave Papama, i Petrovi su nasljednici ginuli je- 
dan za drugim. Nešto se je slično opetovalo u 16. vijeku, kad je 
engleski kralj Henrik VIII. dao pogubiti svakoga, koji je ostao 


vjeran Papi. Nije poštedio ni svoga vjernog kancelara sv. Tome: 


Morus-a. A bilo je silnika, koji su vukli Pape u ropstvo i poku- 
šali, da sami gospodare u Crkvi. Ali ne samo to! Nego i na sa- 
moj Petrovoj Stolici sjedilo je nekoliko nedostojnih Papa, po ko- 
jima bi ta Stijena morala svakako propasti. 

Ali ta Stijena, proti svakom ljudskom računu, nije propala, 
dok su oko nje propadali kraljevi i carevi, nestajale države i ci- 
jeli narodi. Osim toga mi smo svjedoci, kako Nasljednici Petrovi, 
usprkos svim navalama neprijatelja, uživaju neviđeni ugled u svi- 
jetu. Jer eno, kad je godine 1978. umro Papa Pavao VI. i odmah 
iza njega Ivan Pavao I. skoro sve države na svijetu poslale su 
svoje zastupnike u Rim, da ih zastupaju kod pogreba pokojnog 
i izbora novog Pape. A kad je Ivan Pavao II. iste godine najavio 
svoj posjet Poljskoj, odmah se je preko 2500 — dvije tisuće pet- 
sto! — stranih novinara prijavilo poljskim vlastima, da im odobre 
boravak u Poljskoj za vrijeme toga posjeta, da mogu o tom iz- 
vješćivati svoje novine. 


Jednom riječi, cijela povijest Papinstva pravo je čudo, kojim 
je Bog potvrdio Kristove riječi, što ih je rekao prvom Papi sv. 
Petru. To nas mora ponukati, da vjerujemo i ostalim riječima 

Božjim, jer ako Bogu ne vjerujemo — veli sv. Ambrozije — ko- 
me ćemo onda vjerovatil« A Bog će našu vjeru nagraditi svojom 
milošću ovdje na zemlji i vječnim blaženstvom na nebesima, jer 
evo šta je rekao Sin Božji sv. Tomi apostolu: »Pošto si me vidio 
Toma, vjerovao si. Blaženi oni, koji ne vidješe — a to smo mi! 
— a vjeruju!«“) 

NA PRSIMA PERGAMENA. 


U travničkoj gimnaziji bio nam je profesor latinskog i grčkog 
jezika jedan stari, dobri Isusovac rodom iz Varaždina. Taj čovjek 
uopće nije znao, šta je to mržnja, i spremno je opraštao svima, 
koji su ga uvrijedili. Zato smo ga veoma cijenili i voljeli. Ali, ko- 
liko nas je taj čovjek ljubio, saznali smo istom 24 godine iza 
njegove smrti. Naime te godine slavili smo 50-godišnjicu naše 
gimnazije i tom prigodom tiskana je spomen knjiga, u kojoj oje 
jedan članak bio posvećen i našem starom profesoru. Evo, šta 
smo čitali u tom članku. 

On se je svaki dan molio Bogu za svoje učenike i preporu- 
čio ih Spasitelju u sv. misi. Ali to mu nije bilo dosta. On je htio 
da misli na nas i onda kad radi, jede, pije i spava. Pa evo šta 
je učinio. 

Sva imena svojih učenika ispisao je na komad pergamene. 
Taj je papir stavio u jednu kesicu i objesio sebi na vrat. I tako 
nas je uvijek, danju i noću nosio na svojim prsima. Htio je time 
reći: Bog vas je meni povjerio, stoga hoću, da bez prestanka bu- 
dete na mom srcu kao dijete u majčinu naručaju. A ova perga- 
mena neka bude svjedok moje ljubavi prema vama i neka vas 
mjesto mene preporučuje Ocu nebeskom i onda kad spavam, pa 
ne mogu misliti na vas! 

Mnogima je od nas, kad smo to čitali, zasjala suza u očima 
i bilo nam je žao, što ga nijesmo uvijek ljubili onako, kako bi 
trebalo... 

A sada ćemo prijeći na jednog drugog Učitelja, koji ljubi sve 
ljude pa i svakog od nas daleko, daleko više nego onaj profe- 
sor svoje đake. A to je naš božanski Spasitelj, koji veli za sebe 

u sv. evanđelju: »Samo je jedan vaš Učitelj, a vi ste braća!«1) Ali 
taj božanski Učitelj nije ispisao naša imena na komadić perga- 
mene, nego je cijeloga tebe, tvoju dušu i tijelo zapisao u svoje 
Srce. I nije te upisao perom ili olovkom kao naš profesor, nego 
oštrim kopljem, kojim su proboli njegovo Srce na križu, jer sv. 
Pismo veli: »On je proboden radi naših grijeha«.2) 

Sveci Božji vele, da je ta rana na Srcu Isusovu kao prozor, 
Eroz koji možemo najbolje promatrati i što se kaže rukama pi 
pati neshvatljivu ljubav Isusovu prema nama. Evo, šta o tom 
prozoru veli sv. Bonaventura: »Srce je tvoje zato probodeno, da 
mi kroz tu vidljivu ranu možemo promatrati drugu, nevidljivu, a 
to je rana tvoje beskrajne ljubavi prema nama«. A to isto veli i 
sv. Crkva, koja u svom bogoslužju na blagdan Srca Isusova ova- 
ko pjeva: 

Zapovjedila ljubav je 

I koplje te otvorilo, 

Da ljubavi nevidljive 
Mi rane štovat možemo! 


Ali Njemu nije bilo ni to dosta, nego je htio, da mu spomen 
na tebe bude uvijek pred očima. Stoga te je onim čavlima na 
križu upisao u svoje ruke i ovako ti dovikuje po svome proroku: 
»Ja te neću zaboraviti, jer sam te urezao u svoje ruke!« pa mi 
treba krvave dlanove samo staviti pred oči, da se sjetim svoje 
ljubavi prema tebi!s) : 

Stoga se u svim svojim jadima i nevoljama sjeti, da ima jed- 
no predrago Srce, koje uvijek misli na tebe i ne može te nikad 
zaboraviti. Pa poleti u njegov naručaj i zapamti dobro, da se je- 
dino kod njega nalazi sve, što ti treba za dušu i za tijelo jer »ako 
si bolestan, veli sv. Bernard, on je liječnik — ako si zalutao, on 
je vođa — ako si žalostan, on je veselje — ako si u tminama, 
on je svjetlost — ako si siroče, on je tvoj otac, tvoj brat, tvoj 
prijatelj i sve tvoje!« 

A što je glavno, nastoj da mu uzvratiš ljubav i da se odazo- 
veš onim riječima njegova apostola: »Ljubimo Boga, jer je On 
vas najprije ljubio!«) Naravno, tu ljubav moramo pokazati ne 
samo riječima i oduševljenim pjesmama, nego u prvom redu svo- 
jim pravim kršćanskim životom držeći njegove zapovijedi, jer 
sam Spasitelj veli: »Tko vrši moje zapovijedi, to je onaj koji me 
ljubi«.5) : 


8 113 


49 





Wooa 





STRAH SVETACA BOŽJIH. 


Koji je to strah, najbolje će nam pokazati jedna zgoda, koju 
čitamo u životopisu sv. Ivana Zlatoustog. On je bio patriarha u 
Carigradu za vrijeme cara Arkadija. Ivan je . navukao na sebe 
mržnju toga cara i njegove žene Eudoksije radi svojih propovije- 
di, u kojima je oštrim riječima šibao veliku raskalašenost, što je 
iada vladala u Carigradu, a i na samom carskom dvoru. Stoga 
car, nahuškan od carice Eudoksije, odluči da ga kazni. Zato jed- 
nog dana skupi svoje ministre, da ih upita, šta će raditi s Iva- 
nom. , . 

Kad su se svi skupili, ustade prvi ministar i predloži, da ga 
car protjera u kakvu daleku pustinju. — Drugi predloži, koj ga 
baci u doživotnu tamnicu — treći da ga osudi na smrt — četvrti 
da mu oduzme sav imetak... I tako su padali razni prijedlozi. 
Na koncu ustade zadnji ministar i reče: 

— Svi se vi vrlo varate! Jer ako mu oduzmete imetak, ne- 
ćete mu puno naškoditi. Pa on i nema skoro ništa, jer sve što 
dobije, razdijeli siromasima. — Ako ga bacite s tamnicu, on će 
poljubiti one okove i biti sretan, da može nešto trpjeti za Krista. 
— Ako ga protjerate u kakvu daleku pustinju, on će mirno uzdah- 
nuti: »Bog je i u pustinji! Pa čega onda da se bojim, kad je moj 
Otac nebeski i ovdje sa mnom!« — I na koncu, ako ga pogubite, 
postat će mučenik i vi ćete mu staviti na glavu krunu mučeničku. 

— Pa dobro, upitaše ga drugi ministri, šta onda ti predlažeš? 

— Evo šta, odgovori on. Ima samo jedan način, da toga čo- 
vjeka zaista kaznite i udarite. Zavedite ga, da učini koji teški 
grijeh. To će mu biti najteža kazna, jer taj se čovjek ne boji 
ničega osim grijeha. 

Car se je, kako znađdemo iz povijesti, odlučio na progonstvo 
u Armeniju. Tu je Ivan proživio četiri godine poput sv. Pavla 
xu gladu i žeđi, u zimi i golotinji«.1) Na koncu tu je umro godi- 
ne 407. 

Onaj zadnji ministar dao je krasnu, ali istinitu svjedočbu sv. 
Ivanu, jer Ivan se zaista nije ničega toliko bojao kao grijeha. 
To nam u jedan glas potvrđuju svi oni, koji su s njim živjeli. 
A tako su se grijeha bojali i svi ostali sveci i pravednici, imajući 
na pameti one riječi Božje: »Sine moj, bježi od grijeha kao od 
zmije ljutice!«2) Ali nijesu oni čuvali samo sebe od grijeha, nego 
su nastojali da i drugim ljudima, osobito svojoj djeci, ucijepe u 
srce strah od grijeha. Evo na primjer šta čitamo u životopisu 
svetog francuskog kralja Ljudevita IX. (+ 1270). 


Njegova mati bila je sv. Blanka. Ona mu je jednog dana, kad 
je bio dječak, tumačila šta je grijeh i zašto se moramo čuvati gri- 
jeha. Kad je svršila pouku, reče mu: »Ti znaš moj sinko, koliko 
ja tebe ljubim. Spremna sam za tebe i svoj život položiti. Pa ipak 
ja bih te voljela još danas vidjeti mrtva na odru, nego da ikada 
kojim teškim grijehom uvrijediš dragog Boga«. 

Mali je Ljudevit dobro upamtio ove riječi svoje svete majke, 
pa se je kroz cijeli život brižno čuvao svakog grijeha, te postao 
veliki svetac Božji i uzor svih vladara. 

A sada ćemo postaviti ono glavno pitanje, zašto su se sveci 
i pravednici Božji toliko bojali grijeha? Zato — odgovaraju oni u 
jedan glas — jer nas Gospodin Bog uči u sv. Pismu, da su sva 
zla ovdje na zemlji potekla od grijeha. Jer tko je naš zemaljski 
raj pretvorio u Dolinu suza i doveo smrt na ovu zemlju, a sa 
smrću bolesti, suze i sva ostala zla? Grijeh našeg praroditelja Ada- 
ma, jer kaže Bog po sv. apostolu Pavlu: »Po jednom čovjeku uđe 
grijeh na svijet, i po grijehu smrt«.3) 

Stoga usadimo duboko u svoje srce one riječi Božje: »Sine 
moj, bježi od grijeha kao od zmije ljuticel« I one druge riječi 
sv. Pisma: »Put grešnika svršava se u ponoru Podzemlja«.4) 

SESTRA IM U NEBU. 


U nebu ima bezbroj svetaca i svetica Božjih. Sv. Ivan apostol 
piše u knjizi Otkrivenja da ih je vidio »veliko mnoštvo, kojega 
nitko ne može izbrojiti, iz svakoga naroda i plemena, puka i je- 
zika«.1) Stoga se nameće pitanje, smijemo li mi nekoje svece na 
posebni način štovati i koji bi to sveci bili? Mjesto odgovora na 
to pitanje evo najprije jedne zgodice iz moga života. 1 L 

Poznavao sam vrlo dobro jednog mladog vojnog liječnika, koji: 
je čvrsto. vjerovao u Boga i bio dobar kršćanin. On se je na po- 
četku prošloga rata oženio i poslije godinu dana rodio mu se sin- 
čić. Ali dijete je iza nekoliko mjeseci umrlo. Mal). pose 

Kasnije u onom ratnom vrtlogu bio je taj liječnik izvrgnut 
mnogim pogibeljima i opasnostima, glava uvijek u torbi! Zato se 
se još pobožnije molio Bogu i Majci Božjoj, da mu budu u po- 
moći. Jednog je dana sjedio kod mene sa svojom mladom ženom 
i među ostalim upita me: »Velečasni, bili se mi mogli u svojim 
nevoljama obratiti našem pokojnom sinčiću, da se moli za nas 
pred prijestoljem Božjim?« ' 

Zar ne, malo čudnovato pitanje! Ali ja sam mu bez promiš- 
ljanja odgovorio: »Naravski da možete, jer sad je vaš sinčić mali 
anđelak u nebu. Pa za koga će se taj anđelak moliti Bogu, ako 
ne za svoje roditelje, koji su mu po Božjem i prirodnom zakonu 
dali tjelesni život, a po sv. krštenju i vječni«. — Ove su riječi jasne 
svakom kršćaninu i ne treba im nikakva tumačenja. 

A sada evo nešto iz života sv. Terezije od maloga Isusa. Ona 
je umrla godine 1897. A kad je godine 1925. proglašena sveticom, 
bile su još na životu dvije njezine sestre, koje su ju zapravo od- 
gojile, jer im je mati rano umrla. 

Pa šta mislite, kome su se te sestre najviše molile i utjecale 
u svojim potrebama duševnim i tjelesnim? Na ovo pitanje svaki 
cd nas odmah odgovara: »Sigurno su iza Isusa i BI. Gospe naj- 
više zazivale u pomoć svoju svetu sestru na nebesima. Ali isto 
iako posve je sigurno, da se je ta svetica pred prijestoljem Božjim 
najviše molila za svoje sestre, jer ona ih je za svoga zemaljskog 
života nježno ljubila i štovala, a ta se ljubav u nebu nije uma- 
njila nego povećala. 

Možda će sada netko upitati, a zašto vi o tom govorite, kad 
je sve to posve jasno svakom kršćaninu? Evo zašto. I mi Hrvati 
imamo gore na nebu jednog svoga brata, a to je sv. Nikola Ta- 
velić. On je sin hrvatskog naroda, rođen u Šibeniku, dakle kost 
od naše kosti i krv od naše krvi. Dok je živio ovdje na zemlji, 
nježno je ljubio svoj hrvatski narod i s križem je u ruci propu- 
tovao sve hrvatske krajeve od Jadrana do Bosne i Srijema. A 
još više ljubi nas gore na nebesima i moli se za nas. 

A da je sve zaista tako, uči nas sam Duh sveti, jer evo šta 
čitamo u sv. Pismu starog zavjeta. Neustrašivi vođa izraelskog 
naroda Juda Makabejac morao je voditi neprekidne ratove, da 
spasi svoj narod od propasti. Jedne se je noći molio Bogu i Bog 
mu je otvorio nebo. Tu je ugledao jednog časnog starca, koji se 
je pred prijestoljem Božjim molio Bogu. Uto Juda začuje glas s 
neba, a bio je to glas velikog svećenika Onije, koji je nedavno 
umro. Onija upre prstom u onog starca i dovikne Judi: »Ovo je 
ljubitelj svoje braće, Božji prorok Jeremija, koji se mnogo moli 
za narod«.?) 

Ove riječi sv. Pisma vrijede i za našeg zaštitnika sv. Nikolu, 
jer ion se— o tom nema nikakve sumnje! — mnogo moli za svoj 
hrvatski narod. To mora biti poticaj za sve nas, da se u svojim 
nevoljama i svim patnjama hrvatskog naroda utječemo svome 
svetom bratu gore na nebesima. A on nam neće i ne može ostati 
dužan, jer Bog ga je zato i podigao na naše oltare, da se moli 
za nas pred prijestoljem Božjim. 

